ޓީ އާރު ސީ ހޯލް ސީލިން މަރާމާތުކުރުން\nމަދްރަސަތުލް އިފްތިތާޙު ޓީ އާރު ސީ ހޯލް ސީލިންގ މަރާމާތު ކުރުމުގެ މަސައްކަތަށް ބީލަން ހުށަހެޅުމުގެ ފުރުޞަތު މިކަމަށް ޝައުޤުވެރިވާ ހުރިހާ ފަރާތްތަކަށް ހުޅުވާލަމެވެ. މިމަސައްކަތަށް ކުރިމަތިލާ ފަރާތްތަކުގައި ހުންނަންޖެހޭ ޝަރުތުތައް ބީލަން ފޮތުގައި ބަޔާންކުރެވިފައި ވާނެއެވެ.\nމި ޕްރޮޖެކްޓަށް ބީލަން ހުށަހެޅޭނީ މިނިސްޓްރީ އޮފް އިކޮނޮމިކް ޑިވެލޮޕްމަންޓްގެ ކުދި އަދި މެދު ފަންތީގެ ވިޔަފާރީގެ ގިންތިއަކުން ގިންތިއެއްގައި ރަޖިސްޓްރީ ކުރެވިފައިވާ ދިވެހި ވިޔަފާރިތަކަށެވެ.\nމި ޕްރޮޖެކްޓްގައި ރަޖިސްޓްރީ ކުރުމަށް 2021މާރޗް 22 ން 25 ގެ 12:30 މަދްރަސާއަށް ދުރުވެ ނުވަތަ ފޯނުން ނުވަތަ އީމެއިލް މެދުވެރިކޮށް ރަޖިސްޓްރީ ކުރެއްވުމަށް ދެންނެވީމެވެ. ބީލަން ހުށަހެޅޭނީ މިމުއްދަތުގައި ރަޖިސްޓްރީ ކުރާ ފަރާތްތަކަށެވެ.\nމިޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ 2021 މާރޗް 25 ވަނަ ދުވަހުގެ12:30ގެ ކުރިން މި އިޢުލާންގެ7ވަނަ ނަންބަރުގައިވާ އެޑްރެހަށް އީމެއިލް މެދުވެރިކޮށް ފޮނުއްވުންއެދެމެވެ.\nމި ޕްރޮޖެކްޓާއި ބެހޭގޮތުން ބާއްވާ މައުލޫމާތު ދިނުމުގެ ބައްދަލުވުން އޮންނާނީ 2021 މާރޗް 25 ވަނަ ދުވަހުގެ 13:00 ގައި މިމަދްރަސާގެ މީޓިންގ ރޫމްގައެވެ.\nބީލަން ހުށަހެޅުމާއި ބީލަން ހުޅުވުން އޮންނާނީ 2021މާރޗް 30 ވަނަ ދުވަހުގެ13:00ގައިމަދްރަސަތުލް އިފްތިތާޙުގެ މީޓިންގ ރޫމް ގައެވެ.\nމަދްރަސަތުލް އިފްތިތާޙު / ޅ. ނައިފަރު\nސުންގަޑި: 25 މާރިޗު 2021 1230


އިސްރާއީލުގެ މޮސާޑުން ޝަހީދުކުރި ބައެއް ޢަރަބި ޢިލްމުވެރިން\nޙުސައިން އަފްޝަން 16 ޖޫން 2020 20:09\nއިސްރާއީލުން ޝަހީދުކޮށްލި ބައެއް ޢަރަބި ޢިލްމުވެރިން\nއިސްރާއީލުގެ ޖާސޫސީ އިދާރާ މޮސާޑަކީ ބައިނަލްއަޤުވާމީ ޤާނޫނުތަކާއި އިންސާނީ އަޚުލާޤީ އުޞޫލުތަކާ ޚިލާފަށް، ޝަރީއަތްކުރުމަކާ ނުލައި، އިސްރާއީލުން ބޭރުގައި އިސްރާއީލަށް ނުރައްކަލެއް ކަމުގައި ބެލެވޭ ގިނަ ޝަޚުޞިއްޔަތުތަކެއް ޤަތުލުކޮށްފައިވާ އިދާރާއެކެވެ.\nމޮސާޑުން މިގޮތަށް ޢަރަބި ދުނިޔޭގައި ޤަތުލުކުރި ޝަޚުޞިއްޔަތުތަކުގެ ތެރޭގައި ފަލަސްޠީނުގެ ސިޔާސީ ހަރަކާތްތެރިންނާއި މުޖާހިދުންނާއި ޢަރަބި ދުނިޔޭގައި ތިއްބެވި ސައެންސްވެރިން ހިމެނެއެވެ. އެގޮތުން ފަތަޙަ ޖަމާޢަތުގެ ބާނީންގެ ތެރޭގައި ހިމެނިވަޑައިގެންނެވި، ޔާސިރު ޢަރަފާތުގެ ޚަލީލުލް ވަޒީރު (އަބޫޖިހާދު) ހިމެނިވަޑައިގަންނަވައެވެ. އަދި މިނޫންވެސް ގިނަ ޝަޚުޞިއްޔަތުތަކެއް ޤަތުލުކޮށްފައިވެއެވެ. ނަމަވެސް އެއިން ގިނަ ފަރާތްތަކެއް ޤަތުލުކުރި ކަމަށް މޮސާޑުން އެއްބަސްވެފައި ނުވެއެވެ.\nމުޙައްމަދު އައްޒަވާރީއަކީ އިސްރާއީލުން ޝަހީދުކުރި ޢަރަބި މުސްލިމު ޢިލްމުވެރިންގެ ދިގު ލިސްޓަށް އެންމެ ފަހުން އިތުވި އެއް ނަމެވެ. އޭނާއަކީ ތޫނިސަށް ނިސްބަތްވެވަޑައިގަންނަވާ ޢިލްމުވެރިޔެކެވެ. އޭނާ ޝަހީދުކޮށްލާފައިވަނީ 1967 ވަނަ އަހަރު އޭނާ އެޝަހަރެއްގައި ދުނިޔޭގެ އަލިކަން ދެކެވަޑައިގެންނެވި ޞަފާޤިސް ކިޔުނު ޝަހަރުގައި 2016 ވަނަ އަހަރުގެ ޑިސެންބަރު މަހުގެ 15 ވަނަ ދުވަހުއެވެ.\nއައްޒަވާރީއަކީ ފަލަސްޠީނުގެ ޙަރަކަތުލް މުޤާވަމަލް އިސްލާމިއްޔާ (ޙަމާސް)ގެ ޢަސްކަރީ ގޮފިކަމުގައިވާ ކަތާއިބުލް ޤައްސާމްގެ މެންބަރެކެވެ. އޭނާއަކީ 2014 ވަނަ އަހަރު އިސްރާއީލާ ދެކޮޅަށް ޤައްސާމް ބްރިގޭޑްސްއިން ބޭނުންކުރި ޑުރޯނު އުފެއްދުމުގައި އެންމެ އިސްކޮށް މަސައްކަތްކުރެއްވި އިންޖިނިއަރެވެ.\nއޭނާ ޝަހީދުކޮށްލާފައިވަނީ މަގުމަތީގައި ދެމީހަކު ބަޑިން ހަމަލާދީގެންނެވެ. 20 ވަރަކަށް ވަޒަން އޭނާގެ ހަށިގަނޑަށް އެރިއެވެ. އޭގެ ތެރެއިން 8 އުންޑަ އަރާފައިވަނީ ބޮލަށާއި މެއަށެވެ. ޑިސެންބަރު 17 ވަނަ ދުވަހު ޙަމާސުން ބުނެފައިވަނީ އެޖަމާޢަތުން ބޭނުންކުރާ އަބާބީލް ޑުރޯން އުފެއްދެވުމުގައި އެންމެ އިސްކޮށް ހުންނެވީ އައްޒަވާރީ ކަމުގައެވެ. އަދި އޭނާ ޝަހީދުކޮށްލުމަކީ އިސްރާއީލުގެ މޮސާޑުން ހިންގި ޖަރީމާއެއް ކަމުގައިވެސް އެޖަމާޢަތުން ތުހުމަތުކުރެއެވެ.\nމުޞްޠަފާ މުޝްރިފާ: ޢަރަބި އައިންސްޓައިން\nމުޞްޠަފާ މުޝަރިފާ ދުނިޔޭގެ އަލިކަަން ދެކެވަޑައިގަތީ 1898 ވަނަ އަހަރުގެ ޖުލައި 11 ވަނަ ދުވަހުއެވެ. އޭނާ އުފަންވެވަޑައިގަތީ މިޞްރުގެ ދިމްޔާޠުގެ އަވަށަކަށެވެ. ތުއްޕުޅު ޢުމުރުގައި ކީރިތި ޤުރުއާން ހިތުދަސްކުރެއްވިއެވެ. އަދި އޭނާގެ މުޅި ޢުމުރުގައި ދީނުގެ ޝިޢާރުތަކަށް ރައްކާތެރިވެލެއްވިއެވެ. ނަމާދެއް ނާޅުއްވައި ފުރިހަމައަށް ނަމާދުކުރެއްވުމަށް އިސްކަންދެއްވިއެވެ.\nއެންމެ ފުރަތަމަ މުޞްޠަފާ މުޝްރިފާ ތަޢުލީމު ހާސިލުކުރެއްވީ އޭނާގެ އުފަން އަވަށުންނެވެ. ތުއްޕުޅު އިރުއްސުރެ ޢިލްމީ މާއްދާތަކުގައި އޭނާގެ ޤާބިލުކަން ވަރަށް ބޮޑަށް ފެނިފައިވެއެވެ. އޭނާ މަތީ ތަޢުލީމުގެ ފުރަތަމަ މަރުހަލާ ފުރިހަމަކުރެއްވީ ކިޔަވައިދިނުމުގެ ދާއިރާއިންނެވެ.\nނަމަވެސް 1920 ވަނަ އަހަރު އިނގިރޭސިވިލާތަށް އޭނާ ކިޔަވާވިދާޅުވުމަށް ވަޑައިގަތެވެ. އަދި އިނގިރޭސިވިލާތުގެ މަޝްހޫރު އިމްޕީރިއަލް ކޮލެޖާ ގުޅިވަޑައިގެން 1923 ވަނަ އަހަރު ސައިންޓިފިކް ފަލްސަފާގެ ދާއިރާއިން ޕީއެޗްޑީ ހާސިލުކުރެއްވިއެވެ. އޭނާގެ ސުޕަވައިޒަރެއްގެ ގޮތުގައި ހުންނެވީ ފިޒިކްސްގެ މަޝްހޫރު ޢިލްމުވެރިޔާ ޗާލްސް ތޯމާސް ވިލްސަނެވެ. ޗާލްސަކީ 1927 ވަނަ އަހަރު ނޯބަލް ޕްރައިޒް ފިޒިކްސްގެ ދާއިރާއިން ޙާޞިލުކުރެއްވި ޢިލްމުވެރިއެވެ.\nއަދި އޭގެ ފަހުން 1924 ވަނަ އަހަރު ލަންޑަން ޔުނިވަރސިޓީން ސައެންސްގެ ދާއިރާގެ ޕީއެޗްޑީ ޙާޞިލުކުރެއްވިއެވެ. އޭނާއަކީ ސައެންސްގެ ދާއިރާއިން ޕީއެޗްޑީ ޙާޞިލުކުރެއްވި ފުރަތަމަ ޢިލްމުވެރިޔާއެކެވެ. 1925 ވަނަ އަހަރު ޤާހިރާ ޔުނިވަރސިޓީ ޤާއިމުކުރެވުމާއެކު އެޔުނިވާސިޓީގެ ޢަމަލީ ހިސާބު ކިޔަވައިދެއްވާ ޕްރޮފެސަރެއްގެ މަޤާމަށް ވަޑައިގެންނެވިއެވެ. އަދި 1936 ވަނަ އަހަރު އެޔުނިވާސިޓީގެ ފެކަލްޓީ އޮފް ސައެންސަސްގެ ޑީނުގެ މަޤާމަށް ޢައްޔަންކުރެވުނެވެ.\nމުޞްޠަފާ މުޝްރިފާ ދުނިޔެ ދޫކުރެއްވީ 1950 ވަަނަ އަހަރުގެ ޖަނަވަރީ މަހުގެ 15 ވަނަ ދުވަހުއެވެ. ރަސްމީކޮށް އޭނާ އަވަހާރަވި ސަބަބެއް ކަމުގައި ބުނަނީ ހިތުގެ އެޓޭކެއް ޖެހުމެވެ. ނަމަވެސް އޭނާ އަވަހާރަވި ގޮތާމެދު ވަަރަށް ގިނަ ޝައްކުތައް އުފެދުނެވެ. އެހެންކަމުން އޭނާ އަވަހާރަވީ މޮސާޑުގެ ހަރަކާތެއްގެ ސބަަބުން ކަމަށް ވަަރަށް ގިނަ މީހުން ޤަބޫލުކުރެއެވެ.\nޔަޙްޔާ އަލްމުޝިއްދު: ޢިރާޤަށް ނިއުކިލިއާ ޕްރޮގުރާމު ގެންދެވި މިޞްރު ޢާލިމް\nޔަޙުޔާ މުޝިއްދަކީ މިޞްރުގެ އިސްކަންދަރިއްޔާ ޔުނިވާސިޓީގެ އިންޖިނިއަރިން ފެކަލްޓީން ދަސްވެނިވެވަޑައިގަތުމަށްފަހު ކޭމްބުރިޖް ޔުނިވާސިޓީއަށް ކިޔަވާވިދާވުމަށް 1956 ވަނަ އަހަރު ވަޑައިގެންނެވި ސައެންސްވެރިއެކެވެ. އެހެންނަމަވެސް ފަހުން މޮސްކޯއަށް ވަޑައިގެން މޮސްކޯގައި ކިޔަވާވިދާޅުވިއެވެ. އޭނާ އަނބުރައި މިޞްރަށް ވަޑައިގަތީ ނިއުކުލިއާ ސައެންސްގެ ޢިލްމު ޙާޞިލުކުރައްވައިގެންނެވެ.\nއޭނާ ފަހުން ނޯވޭއަށް ވަޑައިގެން ނޯވޭގައި ކިޔަވައިދެއްވަން ފެއްޓެވިއެވެ. ނޯވޭގެ ރައްޔިތުކަން ނެންގެވުމަށް ވަރަށް ގިނަ ފިއްތުންތައް ކުރިމަތިވެވަޑައިގަތުމާއެކުވެސް ނޯވޭ ރައްޔިތުކަން ޤަބޫލުކުރެއްވުމަށް އިންކާރު ކުރެއްވިއެވެ. އެންމެ ފަހުން ނޯވޭ ދޫކުރައްވައި މިޞްރަށް އަނބުރައި ވަޑައިގެންނެވީއެވެ. އެއަށްފަހު ޢިރާޤަށް ވަޑައިގެން ބަޣުދާދުގައި މަސައްކަތް ފެއްޓެވިއެވެ.\nބަޣުދާދުގައި ޔަޙުޔާގެ މައިގަނޑު މަސައްކަތްޕުޅަކަށްވީ ޢިރާޤުގެ ނިއުކުލިއާ ޕްރޮގުރާމު ފަރުމާކުރެއްވުމާއެކު، ފަރަންސޭސި ވިލާތާ ގުޅިގެން އެޕްރޮގުރާމު ހިންގެވުމުގެ އިސްވެރިޔަކަށް ހުންނެވެ. ޢިރާޤާއި ފަރަންސޭސިވިލާތް ގުޅިގެން ފެށި ނިއުކުލިއާ ހަކަތައިގެ މަޝްރޫޢުގެ އިސްވެރިޔަކަަށް ވެވަޑައިގެންނެވިއެވެ.\nޢިރާޤާއި ފަރަންސޭސިވިލާތް ގުޅިގެން ފެށި މަޝްރޫޢުގެ ދަށުން ޔޫރޭނިއަމް މުއްސަނދިކުރުމުގެ މަސައްކަތުގައި އެންމެ އިސްކޮށް ހުންނެވީ ޔަޙުޔާއެވެ. 1980 ވަނަ އަހަރު ފަރަންސޭސިވިލާތުން ޢިރާޤަށް ގެންނަ ޔުރޭނިއަމް ޝިޕްމެންޓެއް ބައްލަވައިލެއްވުމަށް ފަރަންސޭސިވިލާތަށް ވަޑައިގެންނެވިއެވެ. 1980 ވަނަ އަހަރުގެ ޖޫން މަހުގެ 14 ވަނަ ދުވަހު އޭނާ ހުންނެވި ކޮޓަރީގައި ޝަހީދުކޮށްލެވިފައިވަނިކޮށް އޭނާގެ ހަށިގަނޑު ފެނުނެވެ.\nމިއަދާ ހަމައަށް އޭނާގެ ޤަތުލަކީ ޙައްލުނުކުރެވި އޮތް މައްސަލައެކެވެ. ޢިރާޤުން ތުހުމަތުކުރާ ގޮތުގައި އޭނާ ޝަހީދުކޮށްލީ ސީދާ އެމެރިކާއިންނެވެ.\nޖަމާލް ޙަމްދާން: އިސްތިރާޖީ މުފައްކިރު\nޖަމާލް ޙަމްދާނަކީ މުޅިން ތަފާތު ބާވަތެއްގެ ޢިލްމަށް ޚާއްޞަ ބޭފުޅެކެވެ. އޭނާއަކީ އިސްތިރާޖީ ވިސްނުމާއި ފިކުރު ދިރާސާކުރައްވާ ބޭފުޅެކެވެ. އެގޮތުން 1968 ވަނަ އަހަރު އެއިރު ދުނިޔޭގެ ކަންކަން ހިނގަމުންދިޔަ ގޮތުގެ މައްޗަށް ބިނާކުރައްވައި ސޯވިއެޓު ޔޫނިއަން އުވިގެންދާނެ ކަމުގައި ނިމުތަކުރެއްވިއެވެ.\nނަމަވެސް އޭނާގެ ޙަޔާތްޕުޅުގައި އެންމެ ތަފާތު މަސައްކަތްޕުޅަކީ އިސްރާއީލުގެ ފިކުރީ އެކުލެވުން ދިރާސާކުރެއްވުމަށް ކުރެއްވި މަސައްކަތްޕުޅެވެ. ހަމައެހެންމެ އެމެރިކާއިން މެދުއިރުމަތީގައި އަދާކުރާ ދައުރާ ގުޅޭ ގޮތުންވެސް ވަރަށް ތަފުޞީލުކޮށް އޭނާ ދިރާސާކުރެއްވިއެވެ. އެގޮތުން އެމެރިކާއަކީ އެޤައުމުގެ ޢަސްކަރިއްޔާ ބޭނުންކޮށްގެން ދުނިޔޭގެ އެންމެ ގަދަ ބާރުގެ ގޮތުގައި އޮތުމަށް މަސައްކަތްކުރާ ދައުލަތެއް ކަމުގައި ވިދާޅުވެ އެމެރިކާގެ ޚާރިޖީ ސިޔާސަތުގެ ދިގު ނަޤުދެއް އޭނާ ކިޔުވިއެވެ.\nޖަމާލުގެ ހަށިކޮޅު ފެނިފައިވަނީ އޭނާގެ ގެކޮޅުގެ ތިރި އެއްކޮށް އަދާހުލިވެފައިވަނިކޮށެވެ. އެތަނުގައި އޭނާގެ ހަށިކޮޅު ފެނުނީ އަދާފައި ވަނިކޮށެވެ. ގިނަ ބަޔަކު އެންމެ ފުރަތަމަ ޤަބޫލުކުރީ އޭނާ އަވަހާރަވީ ގޭގައި ހިނގި އަލިފާނުގެ ޙާދިސާއެއްގެ ސަބަބުން ކަމުގައެވެ.\nނަމަވެސް އޭނާގެ ޢާއިލާއިންނާއި ގާތް އެކުވެރިން ހާމަކުރި ގޮތުގައި އޭނާ އަވަހާރަވުމުގެ ވަށައިގެން ޝައްކުވަނިވި ގިނަ ކަންތައްތަކެއް އެބަހުއްޓެވެ. އެގޮތުން އޭނާ ލިޔުއްވި ތިން ފޮތެއް ގެއްލިފައިވާ ކަމުގައި މިޞްރުގެ ވާހަކަ ލިޔުންތެރިޔާ ޔޫސުފުލް ޢަޤީދު ވިދާޅުވިއެވެ. ޢަޤީދު ވިދާޅުވި ގޮތުގައި މިފޮތްތަކުގެ ތެރޭގައި ޒަޔަނިސްޓު ހަރަކާތާ ގުޅޭ ތަފުޞީލު ފޮތެއް ހިމެނެއެވެ.\nއަދި އޭނާ ދިރިއުޅުއްވި ގޭގެ މަތީ ފަންގިފިލާ ކުއްޔަށް ހިފައިގެން ބިދޭސީ ދެމަފިރިއެއް ދިރިއުޅުނު ކަމުގައާއި އޭނާ އަވަހާރަވުމާއެކު ވީނުވީއެއް ނޭނގި އެމީހުން ގެއްލުނު ކަމުގައި އޭނާގެ ޢާއިލާއިން ބުނެފައިވެއެވެ. އަދި ޖަމާލު ހަމްދާނުގެ ކައްކާވެސް ކުއްލިއަކަށް ދަތުރެއްގައި ގޮސް ވީނުވީއެއް ނޭނގި ގެއްލިފައިވާ ކަމުގައި ޢާއިލާއިން ފާހަގަކުރެއެވެ.\n88 % ދެރަވި\nއިސްރާއީލް ޢަރަބިން ސައެންސް ޢިލްމުވެރިން


Vakeel aa badhal nuvaathee Ziyath ge shareeathuge adu ehun cancel | Mihaaru\nޒިޔަތު: އޭނާގެ ޝަރީއަތުގެ މިއަދުގެ އަޑުއެހުން ކެންސަލްކުރީ ވަކީލާ ބައްދަލުކުރަން އެކަށީގެންވާ ފުރުސަތު ނުލިބޭ ކަމަށް ބުނެ ޒިޔަތުގެ ފަރާތުން ޝަކުވާ ކުރުމުން--ފޮޓޯ/މިހާރު\nވަކީލާ ބައްދަލު ނުކުރެވޭތީ ޒިޔަތުގެ ޝަރީއަތުގެ އަޑުއެހުން ފަސްކޮށްފި\n09 ނޮވެމްބަރ 2017 - 21:07 1 comment\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން(އެމްއެމްޕީއާރުސީ) ގެ ބޮޑު ޚިޔާނާތާ ގުޅިގެން އެ ކުންފުނީގެ ކުރީގެ މެނޭޖިން ޑިރެކްޓަރު އަބްދުﷲ ޒިޔަތަށް ކުރާ ދައުވާތަކަށް ތައްޔާރުވާން ވަކީލާ ބައްދަލު ކުރަން ފުރުސަތު ނުލިބޭ ކަމަށް ވިދާޅުވެ، ޝަކުވާ ކުރެއްވުމުން އެ މައްސަލަތަކުގެ މިއަދުގެ އަޑުއެހުން ކެންސަލްކޮށްފި އެވެ.\nއެމްއެމްޕީއާރުސީ މެދުވެރިކޮށް ދޫކުރި ރަށްތަކާއި ފަޅުތައް ދޫކުރުމުން ދައުލަތަށް ލިބެންޖެހޭ ފައިސާއަށް ޚިޔާނާތްތެރިވި ކަމަށް ބުނެ 30 އަށް ވުރެ ގިނަ ދައުވާ ޒިޔަތުގެ މައްޗަށް ކުރާއިރު އޭގެ ތެރެއިން 15 ދައުވާއެއްގެ އަޑުއެހުން މިއަދު ބާއްވަން ހަމަޖެއްސި އެވެ.\nއެހެން ނަމަވެސް އެ އަޑުއެހުން ކުރިއަށް ނުގެންގޮސް ހުއްޓާލީ ޒިޔަތާ ބައްދަލު ކުރަން އެކަށީގެންވާ ފުރުސަތު ވަކީލަށް ނުލިބޭ ކަމަށް ބުނެ ދައުވާއަށް ޖަވާބުދާރީވާން އިތުރު ފުރުސަތެއް ދިނުމަށް ޒިޔަތުގެ ވަކީލް އެދުމުންނެވެ.\nވަކީލާ ބައްދަލު ނުކުރެވޭތީ ޒިޔަތު ވެސް ވަނީ އެކަމާ ޝަކުވާ ކުރައްވައިފަ އެވެ. އޭނާ ވިދާޅުވީ ވަކީލާ ބައްދަލުކުރަން އެކަށީގެންވާ ފުރުސަތު ނުލިބޭ ކަމަށާއި ޖަވާބުދާރީވެވޭނީ ވަކީލާ ބައްދަލު ކުރުމަށް ފަހު ކަމަށެވެ.\nޒިޔަތުގެ ފަރާތުން އެގޮތަށް އެދެން ފެށުމުން ގާޒީ ނިންމެވީ ޒިޔަތާ ބައްދަލުކުރަން އިތުރު ފުރުސަތެއް ދިނުމަށެވެ. އެގޮތުން ޒިޔަތުގެ ފަރާތުން އެދުނު ގޮތަށް ކޯޓުގައި ޒިޔަތާ ބައްދަލުކުރަން ތިން ގަޑިއިރުގެ ފުރުސަތެއް ވަކީލަށް ދިނުމަށް ފަހު މިއަދުގެ އަޑުއެހުން ވަނީ ކުރިއަށް ނުގެންގޮސް، ނިންމާލައިފަ އެވެ.\nއެ މައްސަލައިގެ ދެން އޮންނަ އަޑުއެހުން އަންނަ ހޮނިހިރު ދުވަހު ބާއްވާނެ އެވެ.\nޒިޔަތުގެ މިވަގުތު ވެސް ގެންދަވަނީ ޚިޔާނާތުގެ ކުށެއް ސާބިތުވެ އަށް އަހަރުގެ ޖަލު ހުކުމެއް ތަންފީޒު ކުރައްވަމުންނެވެ.\nއިތުރު ލިޔުންތައް އަބްދުﷲ ޒިޔަތު އެމްއެމްޕީއާރުސީ އެމްއެމްޕީއާރްސީގެ ކޮރަޕްޝަން ކްރިމިނަލް ކޯޓް\nޒިޔަތަށް ކުރާ 30 ދައުވާގައި އާ ހެކިން ހުށަހަޅައިފި\n11 months ago 20\nފައިސާ އަށް ހަދަންވީ ގޮތް އެންގެވީ ޔާމީން: ޒިޔަތު\n"ޚިޔާނާތުގެ ތުހުމަތު ތަހުގީގުގައި ޒިޔަތަށް ނުކުރޭ"


ޒާޔާ (ސަތާރަވަނަ ބައި) – Esfiya – Dhivehi Vaahaka Site\nޒާޔާ (ސަތާރަވަނަ ބައި)\n- by Dhonthy - 55- August 2, 2020\nސްކޫލް ނިންމައިފައި ލިއަމް އަށް ގެސްޓް ހައުސްއަށް ވަދެވުނުއިރު މެންދުރު އަނބުރައި ދޭއް ޖަހައިފިއެވެ. ލިއަމް އެއްޗެހި ބަދަލުކޮށްލައިގެން ނުކުމެ ގެސްޓްހައުސްގައި ހުރި ކާބަޔަށް ވަނެވެ. ވެއިޓަރ އައުމުން ކާއެއްޗެއްސަށް އޯޑަރު ކޮށްފައި ލިއަމް އޭނާގެ ފޯނު ނެގިއެވެ. އޭނާއަށް މިއަދު ޒާޔާގެ ފަރާތުން ފެނިފައިވަނީ ތަފާތު މަންޒަރެކެވެ. ކްލާހުން ދިމާވިއިރު ކްލާހުން ބޭރުގައިވެސް ދެމީހުން ދިމާވިއެވެ. އޭނާ ޒާޔާއަށް ފެންނަ ހިސާބުގައި ހުއްޓެއްކަމަކު ޒާޔާ އޭނާއާއި ދިމާލަށް ބަލައިވެސް ނުލައި ދިޔަގޮތުން ލިއަމްގެ ހިތުގައި ކޮންެވެްސްވަރަކަށް ސުވާލު އުފެދިފައިވިއެވެ. އޭނާއާއި އެހާ ލޯބިން އެހާ އެކުވެރިކޮށް ވާހަކަދައްކައިފައިވެސް ބައްދަލުވީމައި ދަންނަ މީހަކަށްވެެސް ހަދައިނުލަނީ ކީއްވެހެއްޔެވެ؟ ލިއަމްގެ ހިތުގައި ހަމައެކަނި ސުވާލު އުފެދުނީކީ ނޫނެވެ. ނުބައި ޝައްކެއްވެސް ކުރެވުނީއެވެ. އަނެއްކާ އޭނާއަށް ޒާޔާ ކަމަށް ހީކޮށް މި ވާހަކަދެއްކެނީ އެހެން މީހަކާ ބާވައެވެ؟ ވެއިޓަރު ކާއެއްޗެހި ގެނެއްސައި ދިޔުމުން ލިއަމް ކާންފެށިއެވެ. ލިއަމް ކާން އިންއިރުވެސް އިނދެވުނީ ބޮޑު އޮޅުންގަނޑެއްގެ ތެރޭގައެވެ.\nކައި ނިންމައިގެން ލިއަމް އޭނާއަށް ޚާއްޞަ ކުރެވިފައި ހުރި ކޮޓަރިއަށް ވަނެވެ. އެނދުމަތީ އިށީނދެ ދަތްދޮޅީގައި އަތް އަޅުވައިލައިގެން އެއް ދިމާލަކަށް ނަޒަރު ހުއްޓައިލައިގެނ ލިއަަމް އޮތްގޮތުން ލިއަމް އެއިނީ ވިސްނުމެއްގައިކަން އިނގެއެވެ. ވިސްނިވަރަކަށް ލިއަމް އަށް ކަމެއް ފާހަގަކުރެވުނެވެ. އޭނާ ގުޅަން އެދޭ ކޮންމެ ފަހަރަކު ޒާޔާ އިންކާރުކުރާކަން އެނގުމުން ލިއަމްގެ ހިތުގައި އިންދިފައިވި ޝައްކުގެ އޮށުން ކުރި ފަޅަން ފެށި ކަހަލައެވެ. ކޮންމެހެނެއް ހަދައިފައިވެސް ލިއަމް އޭނާގެ ފޯނު ނަގައި އޭނާ ‘ޒާޔާގެ ނަމްބަރަށް’ ގުޅައިލިއެވެ. އޭނާގެ ބިރުގަންނަވަރަށް މިހާެރު އޭނާގެ ހިތުގައި ޝައްކު އުފެދިއްޖެއެވެ. އެ ޝައްކުތައް ފިލުވައި ހުރިހާ ކަމެއްވެސް ޔަޤީންކުރަން ލިއަމް ބޭނުންވިއެވެ.\nބަދިގޭގައި ޖަގަށް ފެން އަޅަން ހުރި ޖަމީލާ އަށް އޭނާގެ ފޯނު ރިންގް ވާ އަޑު އިވެން ފެށުމުން މޭޒުމަތީ އޮތް އޭނާގެ ފޯނަށް ބަލައިލިއެވެ. ލިއަމްގެ ނަމްބަރު އަރައިފައި އިނުމުން ޖަމީލާއަށް ވީ ގޮތްވެސް ނޭނގުނެވެ. އޭނާ އަވަހަށް ކޯލު ބިޒީކޮށްލިއެވެ. ފޯނު ލޮކް ކޮށްލައިފައި ފެން ޖަގު ނަގަން ދިޔަ ވަގުތު އަނެއްކާވެސް ފޯނު ރިންގްވާން ފެށިއެވެ. ޖަމީލާ ދެ ޚިޔާލެއްގައި ހުރެ ފޯނު ނެގިއެވެ. އެހެންގޮތަކަށްވެސް އޭނާއަށް ލިއަމް އާއި ވާހަކަދެއްކޭނެތާއެވެ. “ހެލޯ.” އެކޮޅުން ލިއަމް ހެލޯއޭ ބުނުމުން ޖަމީލާ ތިއީ ކާކުހެއްޔޭ އަހައިލައިފިއެވެ. “މީ ލިއަމް. ތީ ޒާޔާތަ؟” ލިއަމް އެ ސުވާލުކޮށްލުމާއިއެއްކޮށް ޖަމީލާގެ ތުންފަތަށް ނުލަފާ ހިނިތުންވުމެއް ވެރިވިއެވެ. “ނޫނޭ. ޒާޔާގެ މަންމަ. ކިހިނެތްވީ؟” ލިއަމް ހާސްކޮށްލުމުގެ ގޮތުން ޖަމީލާ ރާގަކަށް ސުވާލުކުރިއެވެ. އެކޮޅުން ލިއަމް އެއްވެސް އެއްޗެކޭ ނުބުނެ ހުންނަން ފެށުމުން ޖަމީލާ ފޯނު ކަނޑައިލިއެވެ. އަދި ފޯނު މޭޒުމަތީ ބާއްވައިފައި އޭނާ ކުރަން ހުރި މަސައްކަތް ކުރަން ފެށިއެވެ.\nލިއަމް ހުރީ ލަދުން ހަދާނެގޮތް ހުސްވެފައެވެ. ހިތުގައި އުފެދުނު ނުބައި ޝައްކުތަކެއްގެ ސަބަބުން އޭނާއަށް ޒާޔާގެ މަންމައަށް ގުޅައިލެވުމުން އެކަމުގެ މޮޔަ އޭނާއަށް ހީވިއެވެ. އެހެން އިންދައި ލިއަމް ކުއްލިއަކަށް ހަނދާންވީ އެއީ ޒާޔާގެ މަންމަގެ ނަމްބަރޭ ޒާޔާ ބުނި ހަނދާނެކެވެ. ލިއަމް އެންމެ ފަހުން އޭނާގެ ފޯނު ނިއްވައިލައިފައި އެނދުގައި އޮށޯވެލިއެވެ. ސިކުނޑީގައި އުފެދިފައިވި ހައިޖާނުގަނޑުން ސަލާމަތްވުމަށްޓަކައި ލިއަމް ބޭނުންވީ އެވަގުތު ނިދައިލާށެވެ. ނަޞީބަކުން ލޯ މަރައިލިހާއިރަށް ލިއަމް އަށް ނިދިއްޖެއެވެ.\nހަވީރު ސައިބޮއެ ހަދައިގެން ޒާޔާ ނުކުތީ ތާޒާ ވައި ލިބިގަތުމުގެ ބޭނުމުގަައެވެ. އިސްތަށިގަނޑު މިނިވަންކަމާއިއެކު ދޫކޮށްލައިފައިވުމުން ވައި ޖެހޭ ކޮންމެ ފަހަރަކު އެ އިސްތަށިގަނޑާއި ސަމާސާކޮށްލައެވެ. ޒާޔާ ދިޔައީ ބަނދަރުގައި ހަދައިފައި ހުރި ޖޯލިތަކާއި ދިމާލަށެވެ. ބިޔަ ގަހެއްގައި އެލުވައިފައި އޮތް ޖޯއްޔެއްގައި ޒާޔާ އިށީނދެލިއެވެ. އޭރު ކުޑަކުދިންތަކެއް ޖޯލި ހެއްލުމުގައި އުޅެއެވެ. ޒާޔާ އޭގެން ކޮންމެކުއްޖަކަށް ހިނިތުންވުމެއް ހަދިޔާ ކޮށްލައެވެ.\nހަވީރު ސައިކަލު ބުރެއް ޖަހައިލަންވެގެން ބަނދަރުމަތީ ސައިކަލު ދުއްވަމުން ދިޔަ ލިއަމް އަށް ތަންކޮޅެއް ދުރުގައި ޖޯއްޔެއްގައި ކުޑަކުއްޖަކާ ސަމާސާ ކުރަން އިން ޒާޔާ ފެނުނެވެ. ޒާޔާ ފެންނަލެއް މައުސޫމްކަމުން ލިއަމް ސައިކަލުގެ ދުވެލި މަޑުކޮށްލިއެވެ. ކިތަންމެ އިރެއް ވަންދެންވެސް އޭނާއަށް ޒާޔާއާއި ދިމާލަށް ބަލަހައްޓައިގެން އިނދެވިދާނެއެވެ. އޭނާ ބަލަހައްޓައިގެން ހުއްޓާ ޒާޔާވެސް އޭނާއާއި ދިމާލަށް ބަލައިލައިފިއެވެ. ޒާޔާ ބަލައިލުމާއިއެއްކޮށް ލިއަމް ހިނިތުންވެލައިފައި ސައިކަލުގެ ދުވެލި ބާރުކޮށްލައިފައި އެތަނުން ދިޔައެވެ.\nޒާޔާ އެތާ ނީންނަންވެގެން އެންމެ ފަހުން އޭނާއާއި އެކީ އިން ކުއްޖާ އެތަނުން ބޮޑު ކުއްޖަކާ ހަވާލުކޮށްފައި ގެއަށް ދާން ހިނގައިގަތެވެ. ޒާޔާ އަށް މިހާރު ހުންނަނީ ޒާތަކަށް އުނދަގޫވެފައެވެ. ކޮންމެދުވަހަކު ކޮންމެވެެސް އެއް ވަގުތެއްގައި ލިއަމް ފެންނާތީއެވެ. ކޮންމެ ދުވަހަކު ކަހަލަ ގޮތަކަށް ލިއަމް އޭނާއަށް ފެންނާތީ ޒާޔާގެ ހިތުގައި މިހާރު ޝަކުވާވެސް އުފެދިއްޖެއެވެ. ދެން ކޮންމެދުވަހަކު ލިއަމް ފެންނަން ޖެހޭ ހެއްޔެވެ؟ ނޫނީ އެއީ މަގޭ ހަށިފާވަރަވެރިއަކީހެއްޔެވެ؟ މިކަހަލަ ޝަކުވާތަކެއް ހިތުގައި އުފެދުނު ހިތުގައި އުފެދިފައިވާ ޝައްކުތައްވެސް ވަކި މަދެއް ނޫނެވެ.\nގެއާއި ކައިރިކޮށްފައި ދެން ދިމާވި ކަމަކުން ޒާޔާ އިތުރަށް ފޫހިވާގޮތްވިއެވެ. އެމީހަކީ ކާކުކަން ނޭނގުނަސް އެމީހެއްގެ މޫނަށް ބަލައިލައިފައި އެއީ އޭނާގެ ބައްޕަ އާއި ދާދި އެއް އުމުރެއްގެ މީހެއްކަން އެނގެއެވެ. އެމީހަކު ސައިކަލުގައި ޒާޔާ އާއި އަރާ ހަމަކޮށްފައި ޒާޔާ އާއި ވާހަކަ ދައްކަން މަސައްކަތް ކުރީއެވެ. ޒާޔާ އޭނާއަށް ދެވުނު އެންމެ ބާރަކަށް ހިނގައިފައި ގޮސް ގެއަށްވަނެވެ. އަދި ދުވެފައި ގޮސް އޭނާގެ ކޮޓަރިއަށް ވަނެވެ.\nޒާޔާގެ ފަރާތުން އެއްވެސް ކަހަލަ ސަމާލުކަމެއް ނުލިބުމުން ޖިނާން ހުރީ ރުޅިގަދަވެފައެވެ. އެއައި ރުޅިގަނޑު ކޮންމެވެސް އެއްދުވަހަކު ޒާޔާއަށް ބައިލަން ޖިނާން ނިންމިއެވެ. ޖިނާނަކީ ރުޅިއައިއްސިއްޔާ ތަނެއްދޮރެއް ނުބަލައި ކޮންމެފަދަ ކަމެއްވެސް ކޮށްފާނެ މީހެކެވެ.\nވަގުތުތައް ފާއިތުވަމުން ގޮސް އެދުވަހުގެ މެންދަމުން އަލިވެ އެކެއް ޖަހައިފިއެވެ. ނިހާން އޮތީ ހިސާބަކަށް އޭނާގެ މެއަށް ތަދުވާތީ ނުނިދިފައެވެ. އެއް އަރިއަކަށް އޮތުމުގެ ސަބަބުން ނިހާންއަށް އޭނާގެ ބިއްދޮށުގައި އޮތް ޖަމީލާއެއް ނުފެނެއެވެ. ނިހާން ކުޑަކޮށް ކެއްސައިލުމަށްފަހު ޖަމީލާ އޮތް ފަޅިއަށް އެނބުރިލިއެވެ. އެދިމާ ހުސްކޮށް އޮތުމުން ނިހާން އަށް ކުއްލިއަކަށް ތެދުވެވުނެވެ. ނިހާން ކޮޓަރިން ނުކުތްއިރު ސިޓިންގް ރޫމުގައިވެސް ޖަމީލާއެއް ނެތެވެ. ދެން ނުކުތީ ގޯތިތެރެއަށެވެ. ނިހާނަށް ފެނުނީ ޖޭމުގަސްދޮށުގައި ހުރި ޖޯލިފަތީގައި ޖަމީލާ ފޯނާއި ކުޅެން އޮއްވައެވެ. “ޖަމީލާ މިތާ ކީއްތި ކުރަނީ؟” ޖޯލިފަތީ އޮތް ޖަމީލާ ސިއްސައިގެން ދިޔައީ ދާދި ގާތުން ނިހާންގެ އަޑު އިވިފައެވެ. ފުން ނޭވައެއް ދޫކޮށްލައި ހަމައަކަށް އެޅިލަމުން ޖަމީލާ ނިހާން އާއި ދިމާލަށް ބަލައިލިއެވެ. “ކް.. ކަމެއްނުކުރަން ހަމަ ވައި ޖެހޭތީ ނުކުމެލީ. ކޮޓަރިތެރެ ވަރަށް ހޫނުވިއްޔަ. އެހެންވެ. ނިހާން ދޭ… އަހަރެން ދާނަން އިރުކޮޅަކުން.” ޖަމީލާ ބުނި ބަހަށް ނިހާން އިންކާރު ކުރިއެވެ. އެހެންނަމަވެސް ޖަމީލާ ދެފަހަރަކަށް ނިހާން ގާތުގައި އާދޭސްކުރުމުން ނިހާން އެންމެ ފަހުން ޖަމީލާ އެތާ ބަހައްޓައިފައި ކޮޓަރިއަށް ދިޔައީއެވެ. ނިހާން ދިޔުމުން ޖަމީލާ ޖޯލިފަތީގައި އޮށޯވެލައި ހަމަޖެހިލިއެވެ.\nޖޭމުގަހުގެ ފަހަތުގައި ހުރި މަލައިކާއަށް ހީވީ ރަނުގެ ފުރުޞަތެއް ލިބުނުހެނެވެ. މަލައިކާ ދިމާކޮށްފައި އެހުރީ ޖަމީލާގެ ފޯނު އަތުލައިގަންނާށެވެ. މަލައިކާ ޖޭމު ގަސްދޮށުން މަޑުމަޑުން ނުކުމެ ޖޭމުގަސް ހަލުވަން ފެށިއެވެ. އެއާއިއެކު ގަހުގައި އަޅައިފައި ހުރި ބައެއް ދޮން ޖޭމުތައް ޖަމީލާގެ އުނގަށް ވެއްޓެން ފެށިއެވެ. ގަތް ބިރުން ޖަމީލާ އަށް ފުންމައިގަނެފައި ޖޯލިން ތެދުވެވުނެވެ. މި މަންޒަރު ފެނި މަލައިކާ އިތުރަށް ޖަމީލާ ބިރުގަންނަވައިލާ ހިތްވިއެވެ. ޖަމީލާ އަނެއްކާވެސް ޖޯލީގައި އިށީނުމުން މަލައިކާ ބާޒެއްގެ ސިފައަކަށް ބަދަލުވެލައި ޖަމީލާ އާއި ޖެހިގެން އިން ޖޯލީގައި ޖައްސައިލިއެވެ. ޖަމީލާ އާއި ‘ބާޒަށް’ ބަލައިލެވުނީ އެކުއެކީއެވެ. ޖަމީލާ ހަޅޭއްލަވައިގަނެފައި ކުރިއެކޭވެސް އެއްގޮތަށް ފުންމައިގެން ތެދުވިއެވެ. ބާޒު އޭގެ އަޑު ލައްވައިލުމުން ޖަމީލާ ދުވެފައި ގޮސް ކޮޓަރިއަށްވަނެވެ. އެވަގުތު އޭނާއަށް ނޭނގުނީ އޭނާގެ ފޯނު އޭނާގެ އަތުން ދޫވެ އެތަނަށް ވެއްޓުނު ކަމެވެ.\n“ހަހަހަހަހަ.” އަސްލު ސިފައަށް އެނބުރި ރުޖޫޢަ ވަމުން މަލައިކާ ހެވައިގަތެވެ. ޖަމީލާމެން ކަހަލަ ފަރުދާގެ ނިވަލުގައި ފިލައިގެން އުޅޭ ނުބައި މީހުން ބިރުގަންނަވައިލުމަކީ މަލައިކާ އަށް ވަރަށް މަޖާ ކަމެކެވެ. މަލައިކާ ބިންމަތީގައި އޮތް ޖަމީލާގެ ފޯނު ނެގިއެވެ. އޭގައި ވަރުގަދަ ޕާސްވޯޑެއް ޖަހައިފައި އިނަސް މަލައިކާ އޭނާގެ ލޮލުގެ ބޭނުން ކޮށްލައިގެން އެ ފޯނު ހުޅުވައި އޭގައި ހުރިއްޔާ ހުރި ހުރިހާ އެއްޗެއް ބަލަން ފެށިއެވެ.\nމަލައިކާ އެންމެ ފުރަތަމަވެސް އޭގައި ހުރި ޒާޔާގެ ފޮޓޯތަކެއް ޑިލީޓް ކޮށްލީއެވެ. ޖަމީލާ ހެޔޮ ނިޔަތެއްގައި ޖަމީލާގެ ފޯނަށް ޒާޔާގެ ފޮޓޮއެއް ނުލާނެކަން މަލައިކާއަށް އިނގެއެވެ. ދެން މަލައިކާ ކުރިކަމަކީ ވައިބަރ އިން ހައިޑް ކޮށްފައިވި ޖަމީލާ އާއި ލިއަމްގެ ޗެޓް ހުޅުވައި ދިގު ޕެރެގްރާފެއް ވަރުގެ ލިޔުންގަނޑެއް ލިޔެލައިފައި ލިއަމް އަށް ފޮނުވައިލީއެވެ. އެއަށްފަހު ލިއަމްގެ ނަމްބަރު ބްލޮކް ކޮށް އެ ފޯނުން ލިއަމްގެ ނަމްބަރުވެސް ފުހެލިއެވެ. މަލައިކާ ޖަމީލާގެ ފޯނު އެއްކޮށް ނުހުޅުވޭނެހެން ހަދައިފައި ކުރިން އޮތްތަނުގައި ފޯނު ބާއްވައިފައި އޭނާގެ ގެއާއި ދިމާލަށް ދާން މިޞްރާބު ޖެހިއެވެ.\nޖަމީލާ ދުވެފައި އައިސް އެނދުގައި އޮށޯވެ ނިހާން ގައިގައި ބައްދައިގަތެވެ. “ހަހަ. ކޮބާ. ދެންވެސް އިނދޭ ފުރަ މެންދަމު ބޭރުގަ.” ނިހާން މަލާމާތް ކޮށްލުމުން ޖަމީލާ ތުން ދަމައިލައިފައި ނިހާންގެ ގައިން އޭނާގެ އަތް ދޫކޮށްލިއެވެ. “ހެހެ. ސޮރީ. ދެން ނިދާ.” ޖަމީލާ ރީތިކޮށް އެނދުގައި އޮށޯވެލުމުން ނިހާން ޖަމީލާގެ ބޮލުގައި ފިރުމައިދޭން ފެށިއެވެ. އެއާއިއެކު މާ ގިނައިރުތަކެއް ނުވެ ޖަމީލާއަށް ނިދިއްޖެއެވެ. ނިހާންވެސް އޭނާގެ ތަދުވަމުން ދިޔަ މޭގައި ފިރުމަމުން ނިދޭތޯ ބެލިއެވެ.\nރަށުގެ ހުޅަނގު ފަރާތުގައި ހަދައިފައި އޮތް ދިގު މަގަކުން މަލައިކާ ހިނގަމުން ދިޔައެވެ. މަގުގެ ދެފަރާތުގައި ބޮޑެތި ރުއް ގަސް އިންދައިފައި ވާއިރު ނިކަން ޗާލުކަމަށް ދައްކައެވެ. ރާޅުޖަހާ އަޑު އިވޭތީ މިރެއަކީ ނާމާން ރެއެއްހެން ހީވާ ކަހަލައެވެ. ނަމަވެސް މަލައިކާ އެ ރަށުގައި ހުރިހައި ހިނދަކު އެރަށަށް އެއްވެސް ކަހަލަ ނާމާންކަމެއް އިޙުސާސްކުރަން ނުޖެހޭނެކަމަށް މަލައިކާ ޤަބޫލުކުރެއެވެ. އެ މަގުން ހިނގައިލައިފައި ގޮސް މަލައިކާ ރަށުގެ ތުނޑިއަށް ފޭބިއެވެ. އެއްވެސް މަޚުލޫޤެއްގެ ހިލަމެއް އެތަނުގައި ނުވާއިރު މަލައިކާއަށް އިޙުސާސްކުރެވެމުން ދިޔައީ މިނިވަންކަމެވެ. ތުންފަތަށް ފުޅާ ހިނިތުންވުމެއް ވެރިކުރުވައިގެން ހުރެ މަލައިކާ ރާޅު ޖަހާ ސަރަޙައްދަށް ދިޔައެވެ. މޫދުން ބިންދައިލައި ބޮޑެތި ރާޅުތަކުގެ ސަބަބުން މަލައިކާގެ ހަށިގަނޑުގެ ބޮޑު ބައެއް ތެމިފައިވިއެވެ. ލައިގެން ހުރި ރަތްކުލައިގެ ދިގު ހެދުން ގައިގައި ތަތްލަވައިފައިވެއެވެ. މޫދު ފެންނަން އޮތްލެއް ރީތިކަމުން މަލައިކާ ކުއްލިއަކަށް މޫދަށް އެރޭހިތްވެއްޖެއެވެ. މޫދާއި ކުޑަތަންކޮޅެއް ދުރަށް ޖެހިލައިފައި މަލައިކާ ދުވެފައި ގޮސް މޫދަށް ވެއްޓިގަތެވެ. މަލައިކާ އޭނާގެ އިސްކޮޅު ނުކަތާވަރަށް ދުރަށް ދަމުން ގޮސް ކަނޑަށް ނުކުތެވެ.\nކަނޑުއަޑީގައި ފަތައިލައިފައި އުޅޭ ރީތި އެކި ކުލަކުލައިގެ މަސްތަކާއި އެކީ މަލައިކާ ފަތަމުން ދިޔައެވެ. ކަނޑުއަޑިން ފެންނަމުން ދިޔަ ރީތި މުރަކަތަކާއި މޫދު ވިނަތަކުގެ ސަބަބުން މަލައިކާގެ ހިތަށް ފިނިކަމެއް ލިބިފައިވިއެވެ. މަލައިކާ ހިތްހަމަޖެހޭވަރުވީ އެރަށް ވަށާ ކަނޑުއަޑީގައި ބުރެއް ޖަހައިލެވުމުންނެވެ. އޭރު ފަތިސްވާންވެސް ކައިރިވެފައިވިއެވެ. ރަށުގެ ތުނޑިއަށް ގާތްކޮށްފައި މަލައިކާ އެއްގަމަށް އަރައިފިއެވެ. އޭރު ބޮއްކުރާ ބޭލުމަށްޓަކައި ރަށުގެ ދެތިން ޒުވާނުން އުޅުނުތަން މަލައިކާ އަށް ފެނުނެވެ. އޭގެ ތެރޭގައި އޭނާ މީގެ ކުރިން އުނދަގޫކުރި ފިރިހެން މީހާ ހިމެނެއެވެ. އެ މީހާ އެއްފަހަރު ނަމަވެސް މަލައިކާ އާއި ދިމާލަށް ބަަލައިލައިފިނަމަ އޭނާއަށް މަލައިކާ ފެންނާނެކަން މަލައިކާއަށް އެނގެއެވެ. މަލައިކާ ހުރީ ހަމައެކަނި އެ ޒުވާނާއަށް ފެންނާނޭހެން ފާޅުވެގެންނެވެ. އެހެނަސް އެ ޒުވާނާ އެހެން ޒުވާނުންނާއި އެކީ މަސައްކަތުގައި އުޅޭތީ މަލައިކާ އިތުރަށް އެތާ މަޑުކުރަން ނުހަދައި ދުވެލައިފައި ގޮސް ވަލުތެރެއަށް ވަނެވެެ.\nއަފްލާހު އުޅެމުންދާ އޮފީހުން އޭނާއަށް ދެ ހަފްތާއަށް ޗުއްޓީ ލިބުމުން އަފްލާހް ތައްޔާރުވަމުން ދިޔައީ ރަށަށް ދާށެވެ. ރަށުގައި ހުރެގެންވެސް އޮންލައިން ކޮށް ކިޔެވޭތީ އަފްލާހް އެކަމަށް ބޭނުންވާ ހުރިހާ އެއްޗެއް އޭނާގެ ދަބަހަށް އަޅަމުން ދިޔައެވެ. ދުވަސްތަކަކަށްފަހު އޭނާގެ ކޮއްކޮއެއް ފަދަ ފަވާޝަތު ފެންނާތީ އަފްލާހް ހުރީ ވަރަށް އުފަލުންނެވެ. ދަތުރަށް ބޭނުންވާ ހުރިހާ އެއްޗެއް ދަބަހަށް އަޅައި ނިމުމުން ދަބަސް ބަންދުކޮށްފައި އަފްލާހް ދިޔައީ ސައިބޯށެވެ.\nހަތެއް ޖަހަން ވިހި މިނެޓަށްވުމުން އަފްލާހް އޭނާ އުޅޭ ކޮޓަރި ތަޅުލައިފައި ދަބަސް އަޅުވައިލައިގެން ކޮޓަރިން ނުކުތެވެ. އަދި ދަމުން ދިޔައީވެސް އެ އެޕަރޓްމެންޓްގެ ދޮރު ތަޅުލައިފައެވެ. ދަނބު ކުލައިގެ ގަމީހަކާއި ކަޅު ޖީންސެއްގައި އަފްލާހް ފެންނަލެއް ވަރަށްވެސް ރީއްޗެވެ. މޫނުމަތިން ފަވާޝަތާއި ވައްތަރުގޮތެއްވެސް ހުރެއެވެ. ފިހާރައަކަށް ވަދެ ފަވާޝަތަށް އެންމެ ކަމުދާނެ ޗޮކްލެޓާއި ބިސްކޯދާއި އަދި އޭނާ ބޯން ބޭނުންވާ އެނަރޖީ ޑްރިންކް ދަޅެއް ގަނެލައިގެން އަފްލާހް ބަނދަރަށް ދިޔައެވެ. ލޯންޗަށް ކޮންމެވެސް ވަރަކަށް މީހުން އަރާ ތިބުމުން އަފްލާހްވެސް ދެން މަޑުކުރަން ނަހަދައި ލޯންޗަށް އަރައި އެންމެ ފަހަތު ސީޓުގައި އިށީނދެލިއެވެ. އޭނާ ގަތް ހަދިޔާ ކޮތަޅު ދަބަހަށް ލުމަށްފަހު އަފްލާހް ގެނައި ދަޅު ކަނޑައިގެން އެ ބޯން ފެށިއެވެ.\n“ޖިނާނޫ. ކަލޭ ހާދަ އަވަހަކަށް ތިއުޅެނީ އެ މަންޖެއާ…” މިއަދު ޖިނާނަށް ދިމާވި ޙާދިޘާ ޖިނާން މަތީނަށް ކިޔައިދިނުމުން މަތީނަށް ދެފަރާތަށް ބޯ ހޫރުވައިލެވުނެވެ. “ޖިނާން. އަހަރެން މި ދައްކާ ވާހަކަ އަޑުއަހާބަލަ. ކެތްތެރިވާންވާނެ. ހުރިހާ ކަމެއް އެއްފަހަރާއެއް ނުވާނެ. މީހާ ގައިގަ ކެތްތެރިކަމުގެ ޒައްރެއްގެ މިންވަރުވެސް ހުރިނަމަ ދޯ އަދި ކަމެއް ވާނީ.” މަތީން ބެލީ ޖިނާނަށް ވިސްނައިދެވޭތޯއެވެ. ޖިނާން އެ ވާހަކަތަކަށް ބޯ ޖަހައިލިއެއްކަމަކު އޭނާ އެއްވެސް އެއްޗެކޭ ނުބުންޏެވެ. އޭނާ ހިސާބަށްވުރެ ކެތްތެރިކަން ކުޑައީއޭ ފުރަތަމަ ފަހަރަށް އޭނާގެ ހިތް ބުނެލިއެވެ.\nރަށުގެ ބަނދަރަށް ލޯންޗް ލެފުމާއިއެއްކޮށް އެންމެ ފުރަތަމަވެސް ލޯންޗުން ފޭބީ އަފްލާހުއެވެ. މިކަހަލަ ރަށަކަށް އާދެވުމުން އަފްލާހުއަށް ބަޔާން ކުރަން ދަތި ހިތްހަަމަޖެހުމެއް ލިބިގެން ދިޔައެވެ. މާލޭގެ ހަލަބޮލި މާޙައުލަށްވުރެ ރަށެއްގެ މިކަހަލަ މާޙައުލުން ހިތަށް އުފާވެރިކަން ގެނެސްދެއެވެ. ޖެހެން ފެށި ފިނި ވައިރޯޅިއެއްގެ ސަބަބުން އަފްލާހުއަށް ދެލޯ މަރައިލެވުނެވެ.\nދެ ލޯ ހުޅުވައިލައި އަތުގައި އިން ދަޅުން އެތިފޮދެއް ބޮއެލަމުން އަފްލާހް ފަވާޝަތުގެ ގެއާއި ދިމާލަށް ހިނގައިގަތެވެ. އޭނާ މަގުމަތިން ދިޔައިރު ޒުވާން އެތައް އަންހެން ކުދިންނެއްގެ ނަޒަރު އޭނާއަށް ހުއްޓެމުން ދިޔައެވެ. އަފްލާހް އޭގެން އެއްވެސް ކަމަކާ އަޅައިނުލައި ކުރިއަށް ދެވޭތޯ ބެލިއެވެ. އެހެންނަމަވެސް އަފްލާހުގެ ހުންނަ ލާނެތް މިޒާޖެއްގެ ސަބަބުން އޭނާ ލޮލުގައި އެޅިފައިވި އަވި އައިނު ކުޑަކޮށް ތިރިކޮށްލައި އޭނާއާއި ދިމާލަށް ބަލަހައްޓައިގެން ހުރި އަންހެން ކުއްޖަކާއި ދިމާލަށް ބަލައިލައި އެއްލޯ މަރައިލިއެވެ. އެއާއިއެކު އެ ކުއްޖާ ލަދުރަކިކަމާއިއެކު ހިނިތުންވެލަމުން އިސްޖަހައިލީއެވެ. އަފްލާހު ހިނިގަނޑެއް ޖަހައިލުމަށްފަހު އަނެއްކާވެސް ކުރިއަށްވުރެ ހިނގުން ބާރުކޮށްލިއެވެ.\nފަވާޝަތުގެ ގެއާއި ހަމައަށް ދެވުމާއިއެއްކޮށް އަފްލާހް ވަރަށް ސިއްރު ސިއްރުން އެތެރެއަށްވަނެވެ. އެއްވެސް މީހެއް ފެންނަން ނެތުމުން އަފްލާހް އޭނާގެ ކޮނޑުގައި އެޅުވިފައިވި ދަބަސް ނަގައި ސޯފާ މަތީގައި ބާއްވައިލިއެވެ. ސިޓިންގް ރޫމަށް ނަޒަރު ހިންގައިލިއިރު ފެންނަނީ ސާފުތާހިރުކަމާއި ތަރުތީބުކަމެވެ. ބަދިގެތެރެއިން ތަށިތަކެއް ތެޅޭ އަޑަށް އަފްލާހް ނިކަން ސިއްރު ސިއްރުން ގޮސް ބަދިގެ ދޮރުމައްޗަށް ހުއްޓުނެވެ. އޭރު ފަވާޝަތު ކޮންމެވެސް އެއްޗެއް ތައްޔާރުކުރުމުގައި އުޅެއެވެ. ފަވާޝަތު ހުރީ އަފްލާހް އަށް ފުރަގަސްދީގެންކަމަށް ވުމުން އަފްލާހް ލަސް ފިޔަވަޅުތަކެއްގައި ގޮސް ފަވާޝަތުގެ ފަހަތުގައި ހުއްޓި ފަވާޝަތުގެ ލޮލުމަތީގައި އޭނާގެ އަތް އެޅިއެވެ.\nމީހެއްގެ އަތް ފަވާޝަތުގެ ލޮލުގައި އެޅުމުން ފަވާޝަތު ދިޔައީ ސިއްސައިގެންނެވެ. ފަވާޝަތު މަޑުމަޑުން އެ އަތް ނައްޓުވައިލަމުން ފަހަތް ބަލައިލިއެވެ. ކުރިމަތީ ހުރި އަފްލާހުގެ ސޫރަ ފެނުމުން ފަވާޝަތަށް އިރުކޮޅެއް ވަންދެން އެއްޗެކޭ ބުނަން ނޭނގިފައި ހުރެވުނެވެ. “ބޭބެގަނޑާ… ނުވެސް ބުނެ ތި އައީ؟” އަފްލާހް އައުމުން އުފާވިޔަސް ފަވާޝަތު ރުޅި މޫނު ހަދައިލަމުން އަފްލާހްގެ ބޮލު އިސްތަށިގަނޑުގައި ހިފައިގަތެވެ. “އައްދޯއި ދެން ތިވަރު ކުރާކަށް ނުވެއެއްނު ފަވާ. ސަރޕްރައިޒެއް ދިނީއެއްނު މި.. ހެހެ. ކޯއްޗެއް ތި ހަދާލަނީ؟” މޭޒުމަތީ ހުރި ޕޭންކޭކް މިކްސް ތައްޓަށް ބަލައިލަމުން އަފްލާހް އެހިއެވެ. “ޕޭންކޭކް. ބޭބެއަށްވެސް ލައިގެން ދެން ހަދާނީ. ބޭބެ އެތާ އިށީނދޭ. ގިނައިރުތަކެއް ނުވެ މި ހަދާލެވޭނެ.” ފަވާޝަތު ބުނުމުން އަފްލާހް ގޮސް ކާމޭޒު ކައިރީ އިށީނެވެ. ފޯނާއި ކުޅެން އިން އަފްލާހް އިނީ އެވަގުތު އާލިޔާ މަތިން ހަނދާން ނެތިފައެވެ.\nހޭވިފައި އޮތް އިސްތަށިގަނޑު ތަރުތީބުކުރަމުން އާފުރެމުން ކޮޓަރިން ނުކުތް އާލިޔާ އަށް ބަދިގެތެރެއިން ފަވާޝަތާއި އެހެން ކޮންމެވެސް މީހަކު ސަކަރާތް ޖަހާ އަޑު އިވުނެވެ. ހަމަ އެ ވަގުތު އާލިޔާގެ ހިތް ނުބައި ޝައްކުތަކުން ފުރެން ފެށިއެވެ. ފަވާޝަތަށް ރަނގަޅު ގޮތެއް ހަދައިލާނަމޭ ހިތައި އާލިޔާ ބާރަކަށް ދިޔައިރު އޭނާއަށް ދޮރުމަތީ ހުއްޓެވުނީ ކާމޭޒުކައިރީ އިށީންދެގެން އިން އަފްލާހް ފެނިފައެވެ. އިރުކޮޅެއް ވަންދެން އަފްލާހާއި ދިމާލަށް ބަލަން ހުރުމަށްފަހު އާލިޔާ އަނބުރައި އޭނާގެ ކޮޓަރިއަށް ދިޔައެވެ.\n“އާނ އޭ! ކޮބާ ބޮޑުދައިތަ؟” ކުއްލިއަކަށް އާލިޔާ މަތިން ހަނދާންވުމުން އަފްލާހް ސުވާލުކުރިއެވެ. “ކޮޓަރީގަ ވާނެ.” ކުރު ޖަވާބަކުން ފަވާޝަތު ފުއްދައިލިއެވެ. އަފްލާހް ތެދުވެ ދާން ހިނގައިގަތުމުން ފަވާޝަތު އަފްލާހް ހުއްޓުވަން އުޅުނެވެ. ނަމަވެސް އޭގެ ކުރިން އަފްލާހް ބަދިގެއިން ނުކުމެއްޖެއެވެ. ފަވާޝަތު ހިސާބަކަށް ނުތަނަވަސްވާން ފެށިއެވެ. އާލިޔާ ފަވާޝަތޭ ކިޔައިގެން އަފްލާހް ކައިރީ ކޮންމެ ފަދަ އެއްޗެކޭވެސް ކިޔައިފާނެއެވެ. ފަވާޝަތު ހާސްވީ އާލިޔާ ދައްކާ އެކަހަލަ ވާހަކައެއް އަފްލާހް ޤަބޫލުކޮށްފާނެތީއެވެ.\nއާލިޔާގެ ކޮޓަރީގައި ޓަކި ޖަހައި ޚަބަރެއް ނުވުމުން އަފްލާހް ގެއިން ބޭރަށް ނުކުތެވެ. ރަށަކަށް އައިއްސިއްޔާ އަފްލާހުގެ ޙާލަކީ އެއީއެވެ. އެއްފަހަރުވެސް ގޭގައި މަޑެއްނުވާނެއެވެ. ބޭރުގައި ހުރި ޖޯލިފަތިން ޖޯއްޔެއްގައި އިށީންދެލަމުން އަފްލާހް އޭނާގެ ފޯނު ނަގައި ވަށައިގެންވި މާޙައުލުގެ ހިތްގައިމު ރީތި މަންޒަރުތައް އޭނާގެ ފޯނުގައި ރައްކާކުރަމުން ދިޔައެވެ. ތަންކޮޅެއް ދުރުގައި ހެދިފައި ހުރި ރީތި ފިނިފެންމާ ގަހެއް ފޮޓޯ ނަގަން އުޅެނިކޮށް އަފްލާހަށް އޭނާގެ ފޯނު ތިރިކޮށްލެވުނީ ފޯނުގެ ސްކްރީނުން އަންހެން ކުއްޖަކު ފެނުމުންނެވެ. އެ ގަހާއި ދިމާލަށް ބަލައިލިއިރު އެކޮޅުން ޒާޔާ އަންނަތަން އަފްލާހްއަށް ފެނުނެވެ. ދުވަސްތަކަކަށްފަހު ޒާޔާ ފެނުމުން އަފްލާހްގެ ތުންފަތަށް ހިނިތުންވުމެއް ވެރިވެއެވެ. ޒާޔާއަށް އަފްލާހް ނޭނގުނެއްކަމަކު އަފްލާހްއަށް ޒާޔާ ވަރަށް ރަނގަޅަށް އެނގެއެވެ. އަފްލާހް ދެން އެހެން ދިމާލެއްގައި ހެދިފައި ހުރި ފިތުރޯނު ގަހަކާއި ދިމާލަށް އޭނާގެ ފޯނުގެ ކެމެރާ އަމާޒުކޮށްލިއެވެ.\nޒާޔާ ހިނގަމުން ދިޔައިރު އޭނާއަށް އެ ހިނގާ މަގުގެ އެކި ދިމަދިމާ ބަލައިލެވެއެވެ. ކޮންމެވެސް ތަނަކުން ލިއަމް ފެންނާނެއޭ އޭނާގެ ހިތް ބުނަނީއެވެ. އެ ޚިޔާލު ސިކުނޑިން އެއްފަރާތް ކުރެވޭތޯ މަސައްކަތް ކުރަމުން ޒާޔާ އަވަހަށް އޭނާގެ ގެއަށް ދެވޭތޯ ބެލިއެވެ. “މިހުރީ އެއްޗެހި.” ޒާޔާ ގެނައި ކޮތަޅު ބަދިގެ މޭޒުމަތީ ބަހައްޓަމުން ޖަމީލާ ކައިރީ ބުންޏެވެ. “ހްމްމް. ރަނގަޅު. ކޮބާ ބާކީ ލާރިކޮޅު؟” ޒާޔާގެ އަތުގައި އެއްވެސް ރުފިޔާ އެއް ނެތުމުން ޖަމީލާ އަހައިލިއެވެ. ފިޔާ ކޮޅަކާއި ބޭކެޑް ބީންސް ދަޅެއް ގަންނަން ދިން ރުފިޔާއިން ބާކީ ރުފިޔާކޮޅެއް ލިބޭނެކަން ޖަމީލާއަށް އިނގެއެވެ. “ސުޕާރިކޮޅެއް ގަނެލީ.” އިސްދަށަށް ޖަހައިލަމުން ޒާޔާ ބުންޏެވެ. އެވަގުތު ޖަމީލާ ގާތަށް ރުޅިއައެއްކަމަކު އޭނާ ތުންފަތަށް ހިނިތުންވުމެއް ވެރިކުރުވަމުން އެއްވެސް މައްސަލައެއް ނެތްކަމުގައި ބުނެލިއެވެ.\nޒާޔާ ބަދިގެއިން ނުކުމެގެން ޖަމީލާ ހިތާހިތުން ޒާޔާއާއި ދިމާލަށް އެއްޗެހި ގޮވައިގަތެވެ. އޭނާއަށް ކިރިޔާވެސް ލިބެންވާ ލާރިކޮޅެއްވިއްޔާ ޒާޔާ އެ ކައިލަނީއެވެ. އެހެނަސް ޖަމީލާގެ ކޮށި ސިކުނޑިއަށް ނުވިސްނުނު ކަމަކީ ނިހާންގެ އެއްޗިއްސަކީވެސް ހަމަ ޒާޔާގެ އެއްޗެހިކަމެވެ.\nޖިނާނާއި މަތީން އެމީހުންގެ ކޮޓަރީގައި މިއަދަށް ކުރަން ހަމަޖެހިފައިވާ ކަންތައް ކުރުމަށް ރާވަން ތިއްބެވެ. ޒާޔާއަށް ހަދައިލާނެ ރަނގަޅު ގޮތަކާއި ދޭތެރޭ އެދެމީހުން މަޝްވަރާކުރަމުން ދިޔައިރު ދޭތެރެއަކުން ދެމީހުން ނުލަފާ ވައްތަރަކަށް ހެވައިގަނެއެވެ. މަތީނަށް ބައެއްފަހަރަށް މިއީ ކޮށްގެންނުވާނެ ކަމެއްހެންވެސް ހީވާ ފަހަރު އައިއްސިއެވެ. އޭނާއަށް ޒާޔާގެ މައުސޫމްކަން ފެނި އޭނާގެ ހަރު ހިތް ވަނީ ކޮންމެވެެސް ވަރަކަށް މަޑުވާން ފަށައިފައެވެ. އެހެނަސް ޒިޔާނާގެ މަތިން ހަނދާންކޮށްލަމުން އޭނާ އަނެއްކާވެސް ‘ހަރުކަށި’ ވެލައެވެ. ޒިޔާނާ އޭނާއަށް ދިން ކެހީގެ ބަދަލު ޒިޔާނާގެ ދަރިފުޅަށް ދޭން މަތީން ބޭނުންވެއެވެ. އެވެސް އެ މައުސޫމް އަންހެން ކުއްޖާގެ އެއްވެސް ކުށެއް ނެތިއެވެ.\nރެސްޓޯރެންޓަށް ގޮސް މެންދުރުގެ ކެއުން ނިންމައިލުމަށްފަހު ޖިނާނާއި މަތީން އެތަނުން ނުކުތެވެ. އެމީހުންގެ މިޞްރާބަކަށް ވެފައިވީ ރަށުގެ ހުޅަނގު ފަރާތެވެ.\nއެހިސާބަށް ދެވުމުން މަތީން އޭނާގެ ފޯނު ނަގައި ޖަމީލާގެ ނަމްބަރަށް ގުޅައިލިއެވެ. ނަމަވެސް ޖަމީލާގެ ނަމްބަރަށް އެއްގޮތަކަށްވެސް ގުޅޭނެ ގޮތެއް ނުވުމުން މަތީން ގާތަށް ރުޅިއަންނަ ގޮތްވިއެވެ. “އަނެއްކާ ޖަމީލާ އަހަރުންނަށް ލަނޑެއް ދޭން އުޅެނީ ކަންނޭނގެ.” ޖިނާން ބުނި ޖުމުލައަކުން މަތީންގެ ދެބުމަ ގޮށްޖެހިގެން ދިޔައެވެ. ޖިނާން އެ ޖުމުލަ ބުނި ރާގުން އޭނާއަށް އެ ވާހަކަ ކޮންމެވެސް ވަރަކަށް ޤަބޫލުވެސް ކުރެވުނެވެ. “ލާހިކެއް ނޫން އެހެން ލަނޑު ދޭކަށް. މަމިދަނީ އެގެއަށް. ކަލޭ ދޭ އިހަށް ގެއަށް އިނގޭ.” މަތީން ސައިކަލުން ފައިބައިފައި ޖިނާން އަތަށް ސައިކަލު ތަޅުދަނޑި ދިނެވެ. ޖިނާން ބޯ ޖަހައިލައިފައި ދިއުމުން މަތީން އޭނާއަށް ދެވުނު އެންމެ ބާރަކަށް އެތަނުން ދެވޭތޯ ބެލިއެވެ.\nޖަމީލާ ގަސްތަކަށް ފެންޖަހަން ނުކުތް ވަގުތު ޖޯލިފަތި ކައިރީ އޮތް އޭނާގެ ފޯނު ޖަމީލާއަށް ފެނުނެވެ. ރޭގައި ދިމާވި ‘ބިރުވެރި’ ޙާދިޘާގެ ސަބަބުން އޭނާ މިއަދު ހޭލިގޮތަށް އެހުރީ އޭނާގެ ފޯނު މަތިން ހަނދާން ނެތިފައެވެ. ދުވެފައި ގޮސް ޖަމީލާ ބިންމަތީގައި އޮތް އޭނާގެ ފޯނު ނެގިއެވެ. ފޯނު ހުޅުވަން އުޅިއުޅިވެސް ނުހުޅުވުމުން ޖަމީލާ ގާތަށް ރުޅިއަންނަ ގޮތްވިއެވެ. މި ފޯނަށް އަނެއްކާ ފެން އެޅުނީ ހެއްޔެވެ؟ ނޫނެކެވެ. އެހެންވެގެން ނުވާނެއެވެ. ރޭގައި ވާރެވެސް ނުވެހެއެވެ. މިއަދު ހެނދުނުވެސް ވާރެއެއް ނުވެހެއެވެ. ޖަމީލާ ފޯނު އޭނާގެ މޫނާއި ކައިރިކޮށްލުމުން ޖަމީލާގެ ނޭފަތުގައި ޖެހުނީ ލުއިލުއި މީރުވަހެކެވެ. ފިނިފެންމަލުން ދުވާ ފަދަ މީރު ވަހެކެވެ. ޖަމީލާ އަނެއްކާވެސް އޭނާގެ ފޯނު ނޭފަތާއި ކައިރި ކޮށްލައި ވަސް ބަލައިލިއިރު ހަމަ އެ ވަސް ހަރުލައިފައި ހުއްޓެވެ. އަނެއްކާ މީހަކު މިއަށް ‘ރޯސް ވޯޓަރ’ އެޅީ ހެއްޔެވެ؟ ކޮންމެގޮތެއްވިޔަސް މި ފޯނު ހުޅުވޭތޯ ބަލަން އެބަ ޖެހެއެވެ.\nފޯނު ހިފައިގެން ގޭތެރެއަށް ނުވަދެވެނީސް އޭނާއަށް އިވުނީ ގޭ ދޮރާށި ހުޅުވުނު އަޑެވެ. ފަސް އެނބުރި ބަލައިލިއިރު މަތީން ގެއަށް ވަންނަނީއެވެ. ހުއްދަ ހޯދައިލުމެއްވެސް ނެތި މަތީން ގެއަށް ވަނުމުން ޖަމީލާ ހުރީ ހިތްހަމަނުޖެހޭގޮތްވެފައެވެ. މިވަގުތު ނިހާން ގޭގައި ނޫޅޭކަން ނަޞީބެކޭ ޖަމީލާގެ ހިތަށް އެރިއެވެ. “ކީއްވެތަ ގުޅީމަ ފޯނު ނުނަގަނީ؟” ޖަމީލާ އާއި ތަންކޮޅެއް ދުރުގައި ހުއްޓި ކިރިޔާ ޖަމީލާއަށް އަޑުއިވޭވަރަށް މަތީން ސުވާލު ކުރިއެވެ. “އެހެންވެގެންތަ ތެޅެމުން ފޮޅެމުން އައިސް މިގެއަށް ތިވަނީ؟ ހަހަހަ.. އަހަރެން ފޯނު ހަލާކުވެގެން މިއުޅެނީ. ހުޅުވަން އުޅިއުޅިވެސް ނުހުޅުވުނު. ނޭނގެ ކީއްވެކަމެއް.” ޖަމީލާގެ ފޯނު މަތީނަށް ދައްކަމުން ޖަމީލާ ބުންޏެވެ. މަތީންއަށް ޖަމީލާ ދެއްކި ވާހަކަތައް ޤަބޫލުކުރެވުނީ ފޯނު ހުޅުވާ ފިތަށް އޮއްބައިގެން ހުރެހުރެވެސް އެ ނުހުޅުވުމުންނެވެ. ފޯނު އަނބުރައި ޖަމީލާއަށް ދެމުން މަތީން ފުން ނޭވައެއް ދޫކޮށްލިއެވެ. “އޯކޭ. އެހެންމަ ދެން މިއަދު ހަވީރަށް. ޖަމީލާ ހަދަންވީގޮތަކީ ޒާޔާ ގޮވައިގެން ރަށުގެ ހުޅަނގު ފަރާތުގަ އޮތް ދިގު މަގަށް ދާންވީ. އޭނާގެ ބައްޕައަށް ނޭނގި. އޯކޭ. ކޮންމެހެންވެސް އޭނަ ގެންނާތި. ކުޑަކުޑަ ކަމެއް އަހަރެން މި ޙަވާލުކޮށްލީ ޖަމީލާއާ. މިކަން ކޮށްދީފިއްޔާ ބަދަލުގަ ޖަމީލާ ބުނި އެއްޗެއް ދޭނަން.” ޖަމީލާ ބޯ ޖަހައިލުމުން މަތީން ނުކުމެގެން ހިނގައްޖެއެވެ. ޖަމީލާ ނުލަފާ ވައްތަރަކަށް ހިނިތުންވެލައިގެން ހުރެ ގޭތެރެއަށްވަނެވެ.\nޖަމީލާ ބަދިގެއަށް ވަތްއިރު މިއަދު ހެނދުނު ސަޔަށް ހެދި ބޭކެޑް ބީންސް އާއި ރޮށި ކާން ޒާޔާ އިނެވެ. ޒާޔާއާއި ކުރިމަތިވާނެ ގޮތަށް އިށީންނަމުން ޖަމީލާ ވާހަކަ ދައްކަން ފެށިއެވެ. “ހިނގާބަލަ ހަވީރު މަންމަޔާއެކީ ހިނގާލަން ދާން. ދެން މިހެން އަބަދު ގޭގަ ހުންނަންވީމަ ވަރަށް ފޫހިވެއެއްނު.. ދޯ!” ޖަމީލާ ކިތަންމެ ރީތިކޮށް އެވާހަކަ ބުންޏެއްކަމަކު ޒާޔާ އެކަމަށް އިންކާރު ކުރަން ބޭނުންވިއެވެ. އޭނާ އެއްގޮތަކަށްވެސް ޖަމީލާ އާއިއެކީ ބޭރަށް ނުކުމެ އުޅެން ބޭނުމެއްނޫނެވެ. ޖަމީލާއަށްވުރެ އޭނާގެ އެކުވެރިންނާއިއެކީ ބޭރަށް ދިޔަޔަސް މާ ހިތްހަމަޖެހޭނެއޭ ޒާޔާގެ ހިތަށް އެރިއެވެ. “ތެދެއް ދަރިފުޅާ! ގޮސްލަންވީނު މަންމަޔާއެކީގަ.” ޒާޔާއަށް އެއްޗެކޭ ނުބުނެވެނީސް ނިހާން ބަދިގެއަށް ވަދެ ޖަމީލާ ކައިރީ އިށީންނަމުން ވާހަކަދެއްކިއެވެ. ނިހާން ބުނުމުން ޒާޔާއަށް އެއްގޮތަކަށްވެސް ޖަމީލާގެ އެދުމާއި ދެކޮޅު ހަދާކަށް ނުކެރުނެވެ. ދައްކައިލާނެ މޮޅު ބަހަނާއެއްވެސް އޭނާގެ ސިކުނޑިއަކަށް ނުވިސްނުނެވެ. މިނެޓްތަކެއް ވަންދެން އެއްޗެކޭ ނުބުނެ އިނުމަށްފަހު ޒާޔާ ހިނިތުންވެލަމުން ބޯ ޖަހައިލިއެވެ.\nހަވީރު ލާން އާދައިގެ ރީތި ހެދުމެއް ނެގުމުންވެސް ޖަމީލާއަށް އެ ހެދުން ކަމުނުގޮސްގެން ޒާޔާއަށް ޖެހުނީ އެންމެ ފަހުން އެ އަލަމާރިތެރޭގައި އިން މަޑު ނޫކުލައިގެ ހެދުން ނަގާށެވެ. ޖަމީލާ ވެސް މަޑުނޫކުލައިގެ ބޮޑު ހެދުން ލާތީ އޭނާ ބޭންވީ ޒާޔާވެސް ހަމަ އެކުލައިގެ ހެދުމެއް ލާށެވެ. ޖަމީލާ ތައްޔާރުވާން ދިޔުމުން ޒާޔާ ދޮރު ލައްޕައި ތަޅުލައިފައި ފާޚާނާއަށް ވަނެވެ.\nފެންވަރައި ރީތިވެލައިގެން ނުކުމެ ޒާޔާ ޢަޞްރު ނަމާދަށް ބަންގި ގޮވުމުން ނަމާދު ކޮށްލިއެވެ. ނަމާދުކޮށް ނިންމައިގެން ޖަމީލާ އޭނާއަށް ދެއްކި ހެދުން އަލަމާރިން ނެގިއެވެ. ހެދުން ލުމަށްފަހު ލޯގަނޑު ކުރިމައްޗަށް ޒާޔާ ހުއްޓުނެވެ. އިސްތަށިގަނޑަށް ރީތި ގޮތެއް ހަދައިލުމަށްފަހު ޒާޔާ ލުއިގޮތަކަށް މޭކަޕް ކޮށްލިއެވެ. ފަހުފަހަރަށް ލޯގަނޑުން އަމިއްލަ ސޫރައަށް ބަލައިލުމަށްފަހު ޒާޔާ ކޮޓަރިން ނުކުތެވެ.\nޒާޔާ ކޮޓަރިން ނުކުތުމާއިއެކު ޖަމީލާ ސޯފާއިން ތެދުވިއެވެ. ޖަމީލާ އިނީ ކުރިއައިލައި ތައްޔާރުވެގެންކަމަށްވުމުން އޭނާއަށް ފުދޭވަރަކަށް ގިނަ ވަގުތު ސިޓިންގް ރޫމުގައި ޒާޔާ ނުކުންނާނެ އިރެއްގެ އިންތިޒާރުގައި ހުންނަން ޖެހުނެވެ. “ހިނގާ ދާން.” ޖަމީލާ ހިނގައިގަތުމުން ޒާޔާ ޖަމީލާގެ ފަސްފަހަތުން ހިނގައިގަތެވެ.\nމަގުމަތީ ދެމީހުން ހިނގަމުން ދިޔައިރު ޒާޔާ ހުރީ އިސްޖަހައިލައިގެންނެެވެ. ޖަމީލާ އާއިއެކީ ހުންނަންވުމުން ޒާޔާ ހުރީ ހިސާބަކަށް ލަދުގަނެފައެވެ. އޭނާއަށް މިހާރު ޖަމީލާއަށް އިތުބާރުކުރެވެނީކީ ނޫނެވެ. ހިތުގައި ޝައްކު އުފެދޭ އެތައް ކަމެއް ޖަމީލާގެ ފަރާތުން ޒާޔާއަށް ވަނީ ފެނިފައެވެ. އެހެންކަމުން މޫނުބުރުގާ އަޅައިގެން ހުއްޓެއްކަމަކު މިއީ އަދި އެހާ ރަނގަޅު މީހެއްހެނެއް ޒާޔާއަކަށް ހިއެއް ނުވެއެވެ. ޒާޔާއަށް އެއްކަމެއް ޔަޤީންވެއްޖެ ކަހަލައެވެ. ޖަމީލާ އިޞްލާޙުވެ މޫނުބުރުގާ އަޅައިގެން އުޅެނީ ނަމެއްގައިތާއެވެ. އެހެނަސް އަދިވެސް އެހާ ބޮޑަށް ޙަޤީޤަތް ނޭނގޭތީ ޒާޔާ އެކަން ޤަބޫލުކުރާކަށް ބޭނުމެއްނުވިއެވެ. ކަމެއްގެ ޙަޤީޤަތް އޮޅުންފިލުވައިފައި ނޫނީ އެކަމަކާ ބެހެން އުޅޭނެކަމެއް ނެތްތާއެވެ.\n“ހިނގާބަލަ މިދިމާ އަތިރިމައްޗަށް ފައިބަން. ވަރަށް ފިނި ވައި ޖެހެއެއްނު އެބަ. ދޯ!” ޖަމީލާ އެ ބުނި ބަހުގެ ފަހަތުގައިވި ސަބަބު އެނގުމެއްނެތި ޒާޔާ އެކަމަށް އާނއެކޭ ބުނީ އޭނާވެސް ތާޒާ ވައި ލިބިގަތުމުގެ ބޭނުމުގައެވެ. ޖަމީލާ ޒާޔާ ގޮވައިގެން އަތިރިމައްޗަށް ފޭބިއިރު އެމީހުނާއި ތަންކޮޅެއް ދުރުގައި ހެދިފައި ހުރި މަގޫގަސްތަކެއްގެ ތެރޭގައި މަތީނާއި ޖިނާން ހުއްޓެވެ. “ޒާޔާ ފޯނު ގެނައިންތަ؟ މަންމަ ފޯނު ހަލާކުވެގެން މިއުޅެނީ. ބައްޕައަށް ގުޅާލަން ވާނެއްނު.” ޖަމީލާ ބުނުމުން ޒާޔާ އޭނާގެ ފޯނު ޖަމީލާއަށް ދިނެވެ. އަވަސްއަވަހަށް ނަމްބަރުތަކަށް ފިތައިލަމުން ޖަމީލާ ޒާޔާއާއި ތަންކޮޅެއް ދުރަށް ޖެހިލިއެވެ. އަދި ސިއްރުން ވާހަކަތަކެއް ދައްކައިފައި އައިސް ޒާޔާ ގާތުގައި ހުއްޓުނެވެ. “އަނ ފޯނު. މަންމަ މި ދަނީ އެހެރަ ތަނަށް އިނގޭ. ޒާޔާ ބޭނުމިއްޔާ މިތާ މަޑުކޮށްލާ. މަންމަ ބުނީމަ ވާނެ އަންނަން އިނގޭ.” ޒާޔާގެ ބޮލުގައި ފިރުމައިލަމުން ޖަމީލާ ބުނެލިއެވެ. ޒާޔާ އެއްވެސް އެއްޗެކޭ ނުބުނެ ހަމައެކަނި ބޯ ޖަހައިލީއެވެ. ޖަމީލާ ދަމުން ވަށްކަޅިން މަގޫގަސްތަކުގެ ތެރޭ ހުރި ޖިނާނާއި މަތީނަށް ބަލައިލިއެވެ. އަދި ޒާޔާއަށް ނުފެންނާނޭ ފަދައަކުން ޖަމީލާވެސް އެތަނުން މަގޫގަސްތަކެއްގެ ތެރެއަށްވަނެވެ.\nކުރިމަތިން ހޫރެއް ފަދައިން ފެންނަމުން ދިޔަ ރީތި ކުއްޖާއަށް ބަލަން ހުރި ޖިނާނަށް ކެތްނުވެގެން އެންމެ ފަހުން މަގޫގަސްތަކުގެ ތެރެއިން ނުކުމެވިއްޖެއެވެ. މަތީން ފަހަތުން ޖިނާންގެ ޓީޝާޓުގައި ހިފައި ދަމައިގަނެފައި އޭނާ ކައިރިއަށް ގެނައެވެ. “ތިހެން އުޅެނިކޮށް ގޮސް އެންމެ ފަހުން ޅަ އެއްޗެއް ނުހަދާތި. ހަމައެކަނި ބައްދައިލާނީ. ސާފުވެއްޖެ.” ހަމައެކަނި ޖިނާނަށް އަޑުއިވޭވަރަށް ސިއްރުން މަތީން ބުންޏެވެ. ޖިނާން ފުންނޭވައެއް ދޫކޮށްލަމުން އެކަމަށް އެއްބަސްވިއެވެ.\nޖިނާން މަޑުމަޑުން މަގޫގަސްތަކުގެ ތެރެއިން ނުކުމެ ޒާޔާ ހުރި ދިމާލަށް ދިޔައެވެ. ޒާޔާގެ ފަހަތުގައި ހުއްޓި ދެވަނަ ވިސްނުމެއް ނެތި ޖިނާން ޒާޔާ ގައިގައި ބައްދައިގަތެވެ. އެއާއިއެކު ޒާޔާއަށް ތެޅިގަނެވުނެވެ. ޒާޔާ ޖިނާން ކައިރިން ސަލާމަތްވާން މަސައްކަތްކުރަމުން ދިޔައިރު މަތީން ފޯނުން ފޮޓޯ ނަގަން ހުއްޓެވެ. ޖަމީލާ ދުރުގައި ހެވިފައި މަންޒަރު ބަލަން ހުއްޓެވެ. މަތީން ފޮޓޯ ނަގަމުން ދިޔައީ ވަރަށް ވިސްނައިގެންނެވެ. ފޮޓޯ ނަގައި ނިމުމުން މަތީން އެ ފޮޓޯތަކަށް ބަލައިލިއެވެ. ފޮޓޯތަކާއި މެދު ހިތްހަމަޖެހިފައި ހުރެ މަތީން އޭނާގެ ފޯނު ލޮކްކޮށްލަމުން ޖީބަށް ލިއެވެ. މަތީން ނަގައިފައި ހުރި ފޮޓޯތައް މޮޅުކަމުން ފެންނަ މީހަކަށް ހީވާނީ އެއީ ލޯބި ‘ކަޕްލް’ އެއްގެ ފޮޓޮއެއްހެނެވެ. މަތީން ޖަމީލާއާއި ދިމާލަށް ބަލައިލައިފައި ބޮޑުވައި އިނގިލި ދައްކައިލުމުން ޖަމީލާ މަގޫގަސްތަކުގެ ތެރެއިން ނުކުމެ ޖިނާނާއި ޒާޔާ ކައިރިއަށް ދިޔައެވެ.\nޖަމީލާ ހަޅޭއްލަވައިގަނެފައި ޖިނާނާއި ޒާޔާ ދުރުކުރުވިއެވެ. ޒާޔާ އަވަހަށް ޖަމީލާގެ ގައި ފަހަތަށް ވަނެވެ. ޖަމީލާ ޖިނާނާއި ދިމާލަށް އެއްޗެހި ގޮވަމުން ދިޔައިރު ޒާޔާއަށް ހުރީ ރޮވިފައެވެ. “ކަލޭ ދޭ މިތަނުން. ނުވާނެ ދެން މީނަ ފެންނަ ހިސާބަށް އައިސްގެނެއްވެސް. މީގެ ފަހުން ކަލޭ މީނަ އާ ބެހެން އުޅެފިއްޔާ ރަށު ކައުންސިލަށް އަންގާނަން.” ޖަމީލާގެ މޮޅު އެކްޓިންއަށް ސާބަސް ދޭވަރު ވެއެވެ. ޖިނާން އިސްޖަހައިލައިފައި އެތަނުން ދިޔައެވެ. ޖިނާން ދިއުމުން ޖަމީލާ ފަހަތަށް އެނބުރި ޒާޔާގެ ދެކޮލުގައި ހިފަހައްޓައިލިއެވެ. “ދަރިފުޅު ކީއްވެ މަންމައަށް ނުގޮވީ؟ ބިރުން ހަލާކުނުވީ ކިރިޔާއެއްނު.” ޒާޔާ ގައިގައި ބައްދައިލަމުން ޖަމީލާ ބުންޏެވެ. އެވަގުތު ޖަޒުބާތުގައި ޖެހިފައިވި ޒާޔާއަށް އަނެއްކާވެސް ރޮއެގަންނަމުން ޖަމީލާގެ ކޮނޑުގައި ބޯ އަޅައިލެވުނެވެ. “ޒާޔާ. ކަލޭ މިފަހަރު ސަލާމަތެއް ނުވީ ތި. ބަލަން ހުންނާތި. ކަލޭ މިދުނިޔެއަށް ބޭޒާރުވާކަށް މާކަ ގިނަ ދުވަހެއް ނެތް.” ނުލަފާ ހިނިތުންވުމެއް ތުންފަތަށް ވެރިކުރުވައިގެން ހުރެ ޒާޔާގެ އިސްތަށިގަނޑުގައި ފިރުމަމުން ޖަމީލާ ހިތާހިތުން އެ ބަސްތައް ކިޔައިލިއެވެ.\nBorn on 13th April 2005. Studying in A. A. Thoddoo school. Always wants to write stories. Specially Dhivehi stories. Love to read stories too. Loves to read comments. Positive and negative comments are always welcome. Author of Ma'aaf, keiykuraanan unmeedhuga, E rey & Zaayaa. Lots of loves to my readers from the bottom of my heart ❤❤❤❤❤❤❤❤❤❤❤❤❤ [email protected]\nވަގުތު ފާއިތު ނުވަނީސް – ފުރަތަމަ ބައި –\nSalaam dear readers 🙂 🙂 🙂 Here’s the 17th episode 🙂 🙂 Hope you will enjoy it. And EID MUBAARAK dear readers 🙂 🙂 Insha Allah Next episode liyelaafa wednesday ga submit kolladheynan 🙂 🙂 🙂 Enjoy reading and leaveacomment! 🙂 Love you all <3 <3 <3 <3 <3 <3\nOoooooooo Kokee first thrr…. Eid MUBAaRaK sisoo…. Lymmmmm.. Adhi kiyaalaafa comment eh kohlaanan 😍😍😍😍😍😍😍💟💞💝💘💗💖💕💗💘💞💟💞💘💗💖💘\nYes kokee first 🙂 🙂 🙂 EID MUBAARAK Ahuu 🙂 Waiting for your comment 😀 😀 😀 ^_^\nVVVV reethi engy\nRam 🙂 🙂 🙂 Thank you so much 🙂\nV. V. V. V reethi maasha Allah 💖💖 zaayaa ah dhyra goatheh nuhadhahchy😥😥\nMaash 🙂 🙂 🙂 Thank you so much dear. Zaayaa au dheragotheiy nahadhaweythw mi balanee inge 🙂 🙂 😀\nWaaaauuuuu dhonthyyyy this part is even amazing ❤❤❤❤❤❤❤❤❤❤I just love it😊😊😊😊😊😊😊😊😊😊😊😊😊curiously waitting for next part😊😊😊😊😊Eid mubarik dhonthyyy🖤🖤🖤🖤stay safe ingeyyy😊😊😊😊\nCutie 🙂 🙂 🙂 Thank you so much 😀 😀 vvv ufaavejje mi comment kiyaalaafa 😀 And yes! Keep waiting curiously for the next episode. Hehe! EID MUBAARAK Cutie <3 <3 <3 <3 You too stay safe <3 <3 <3 <3 <3\nvrh vrh reethi mi part vx…. Alhe Malaika kba thr… Zaya ah dhera gotheh nuhadhahchey dhontheee…. Eid mubarak all…\nI-sherth 🙂 🙂 🙂 Thank you so much <3 <3 Malaika eba ulhey. Hehe! Zaayaa au dheragotheiy nahadha veythw balaanan inge 🙂 🙂 😀\nEID MUBAARAK <3 <3 <3\nVrh vrh vrh rythi mi part vx… ma sha allah… u r my fav author mihaaru… alhey zaaya ah kihineh baa vaaniii… cant wait fr nxt part …. stay safe ingeyy\nSadha 🙂 🙂 🙂 Thank you so much dear. It really meansalot. Aan zaayaa au kihineiybaa waanee? Balamaa! Love you too and stay safe <3 <3 <3 <3 <3 <3 <3\nHi rash ge loabiiii dhonthy\nVvvvvv salhi mi part♥♥♥♥♥ love under and miss u\nHi Rash 🙂 🙂 🙂 Thank you so much. It really meansalot 🙂 🙂 🙂 <3\nThank you maasha 😀 😀 😀 🙂 🙂 🙂\nDhonthy koba tha part 18th.. Avas i am waiting for u\nAnyway ILYSM LOVE 😘😘😘♥♥♥♥♥\nUpload wefa inee 🙂


އައްޑޫން އިތުރު 18 މީހަކު ކޮވިޑަށް ފައްސިވެ، ކާފިއު ހިންގަނީ! | Sandhaanu\nއައްޑޫން އިތުރު 18 މީހަކު ކޮވިޑަށް ފައްސިވެ، ކާފިއު ހިންގަނީ!\nއައްޑޫ ސިޓީގެ ކޮވިޑް19ގެ ހާލަތު ގޯސްވެ މިއަދު އެކަނިވެސް 18\nމީހަކު ވަނީ ފައްސިވެފައެވެ.\nމިއަދު ފައްސިވި 18 މީހުންގެ ތެރެއިން ކުރިން ފައްސިވެފައިވާ މީހުންނާއި ގާތުން އެއްތާވެގެން ފައްސިވެފައިވާ 12 މީހަކާއި ފްލޫ ކްލިނިކަށް ދެއްކި ފަސް މީހެއްގެ އިތުރުން ވަކި ތަރުތީބެއްނެތި ނެގި އެއް ސުންކު ވެސް ވަނީ މީހަކު ފައްސިވެފައެވެ.\nއައްޑޫގެ އަވަށްތަކަށް ބަލާއިރު، މިވަގުތު އެންމެ ގިނަ މީހަކު ފައްސިވެފައިތިބީ މަރަދޫގައެވެ.\nކޮވިޑްގެ މިހާލަތު އިތުރަށް ގޯސްވަމުން ދާތީ އައްޑޫ ސިޓީގައި ކާފިއު ހިންގުމަށްވަނީ ނިންމާފައެވެ.\nއައްޑޫ އިމާޖަންސީ އޮޕަރޭޝަން ސެންޓަރުން ބޭއްވި ނޫސްވެރިންގެ ބައްދަލްވުމުގައި އެ ސިޓީގެ މޭޔަރު އަލީ ނިޒާރު ވިދާޅުވީ ރޭގަނޑު ނުވަޔަކުން ފަތިހު ހަތަރަކަށް އެ ސިޓީގައި ކާފިއު ހިންގަން ނިންމާފައިވާ ކަމަށެވެ. އަދި އެ ސިޓީގެ ސުކޫލުތައް ދެ ހަފްތާއަށް ބަންދުކުރަން ނިންމާފައިވާ ކަމަށެވެ.\nއެގޮތުން ކާފިއު ވަގުތު ފިހާރަތަކާއި ކެފޭ/ހޮޓާ އަދި އާންމު ހިދުމަތް ދިނުން މަނާވާނެ ކަމަށްވެސް މޭޔަރު ވިދާޅުވިއެވެ. ނަމަވެސް ހާއްސަ ހުއްދައެއް ނަގައިގެން ރޭގަނޑު 12 ޖެހުމާއި ހަމައަށް ޑެލިވަރީގެ ހިދުމަތް ދެވޭނެ އެވެ. ޓެކްސީ ސެންޓަރުތަކަށްވެސް ހުއްދަ ދޭނީ ސެންޓަރަކަށް ދެ ޓެކްސީ އަށެވެ.\nމޭޔަރު ވިދާޅުވި ގޮތުގައި އައްޑޫގައި 166 އެކްޓިވްސް ކޭސްވެއެވެ. އޭގެ ތެރެއިން އެންމެ ހާލަތު ގޯހީ މަރަދޫއެވެ. އެ ރަށުގައި 80 މީހަކަށް ވަނީ ބަލިޖެހިފައެވެ. ހިތަދޫގައި 36 މީހަކަށް ވަނީ ބަލިޖެހިފައެވެ. މިއަދުވެސް 18 މީހަކަށް ވަނީ ބަލިޖެހިފައެވެ.\nއައްޑޫ ސިޓީގައި ކާފިއު ހިންގަން ފެށުމާއެކު އެސިޓީގެ ގުޅިފައިވާ ރަށްތައް މިވަގުތު ވަނީ ބަންދުކޮށްފައެވެ.


AstraZeneca in Japan gai vaccine ufahdhanee - Dhiyares\nއެސްޓްރާ ޒެނެކާ ވެކްސިން ފުޅި/ފޮޓޯ: ބްލޫމްބާގު\nޖަޕާނު ސަރުކާރުގެ ހުއްދަ ލިބުނުހާ އަވަހަކަށް އެސްޓްރާޒެނެކާ ކުންފުނީގެ ވެކްސިން އެ ޤައުމުގައި އުފައްދައި އެ ޤައުމުގެ ރައްޔިތުންނަށް ފޯރުކޮށްދޭން ފަށާނެ ކަމަށް ޖަޕާނުގެ ޤައުމީ ޓީވީ އެންއެޗްކޭއިން ރިޕޯޓުކޮށްފިއެވެ. އެ ރިޕޯޓުގައި ހަވާލާދީފައިވަނީ އެސްޓްރާޒެނެކާގެ ޖަޕާނު ގޮފީގެ އޮފިޝަލަކަށެވެ.\nޖަޕާނުގެ ސަރުކާރުން އެސްޓްރާޒެނެކާ ކުންފުންޏާއެކު 60 މިލިއަން މީހުންނަށް ބޭނުންވާ މިންވަރަށް ވެކެސިން ގަތުމަށް އެއްބަސްވުމެއް ހަދާފައިވާ ކަމަށްވެސް އެ ޓީވީން ރިޕޯޓުކުރިއެވެ. އަދި ހެލްތު މިނިސްޓްރީން އެ ކުންފުނީގެ ވެކްސިނަށް ހުއްދަ ހޯދަން މި މަހުގެ ކުރީ ކޮޅުގައި އެދިފައިވާ ކަމަށްވެސް ރިޕޯޓުކޮށްފައިވެއެވެ.\nހުޔޯގޯގައި ހުންނަ ޖޭސީއާރު ފާމެސިއުޓިކަލްސް ކުންފުންޏާއެކު އެސްޓްރާޒެނެކާއިންވަނީ 40 މިލިއަން މީހުންނަށް ބޭނުންވާ މިންވަރަށް ވެކްސިން އުފެއްދުމުގެ އެއްބަސްވުމެއް އެކުލަވައިލާފައި ކަމަށް އެންއެޗްކޭއިން ބުނެފައިވެއެވެ.\nއެސްޓްރާޒެނެކާ ކުންފުނީގެ ވެކްސިނަކީ އެ ކުންފުންޏާއި އިނގިރޭސިވިލާތުގެ އޮކްސްފޯޑު ޔުނިވާސިޓީ ގުޅިގެން އީޖާދުކުރި ވެކްސިނެކެވެ. އެ ވެކްސިން އުފެއްދުމަށް އެ ކުންފުނިންދަނީ ދުނިޔޭގެ އެކި ޤައުމުތަކުގައި ވެކްސިން އުފައްދާ ކުންފުނިތަކާ ހަވާލުކުރަމުންނެވެ. އެގޮތުން ކޮރެއާގައި މިހާރުވެސް އެ ވެކްސިން އުފައްދަމުންދެއެވެ. އަދި އިންޑިޔާގެ ސީރަމް އިންސްޓިޓޫޓުންވެސް އެ ވެކްސިން އުފައްދައި ކޮވިޝީލްޑުގެ ނަމުގައި ބާޒާރަށް ނެރެފައިވެއެވެ.\nއެސްޓްރާޒެނެކާ އެސްޓްރާޒެނެކާ ވެކްސިން ކޮވިޑު-19 ޖަޕާން


Ran medal akaai eku Special Olympics raajje in nimmaalaifi Ran medal akaai eku Special Olympics raajje in nimmaalaifi\nރަން މެޑަލް އަކާއިއެކު ސްޕެޝަލް އޮލީމްޕިކްސް ގޭމްސް ރާއްޖެއިން ނިންމާލައިފި\nދުނިޔޭގެ 170 އަށްވުރެއް ގިނަ ޤައުމަކުން ބައިވެރިވި ސްޕެޝަލް އޮލިމްޕިކްސް ވޯލްޑް ގޭމްސް ނިންމާލާއިފިއެވެ.\nމިމަހުގެ ސާދައިން އެކާވީހުގެ ނިޔަލަށް އަބޫދާބީގައި ކުރިޔަށްގެންދިޔަ މި މުބާރާތުގައި ދުނިޔޭގެ އެކި ހިސާބުތަކުން 7500 އަށްވުރެ ގިނަ އެތްލީޓުން ވަނީ ބައިވެރިވެފައެވެ. އަދި ރާއްޖޭއިން4އެތްލީޓުން ވަނީ މި މުބާރާތުގައި ބައިވެރިވެފައެވެ.\nއެގޮތުން މި މުބާރާތުގައި ރާއްޖެއިން ބައިވެރިވި ފުރަތަމަ އަހަރު އަންހެންނުންގެ ދުވުމުގެ 200 މީޓަރ އިން ރަން މެޑަލް ރާއްޖޭގެ ޝިފްނާ އިބްރާހިމް ވަނީ ހޯދާފައެވެ. އަދި ފިރިހެނުންގެ 200 މީޓަރު ދުވުމުގެ ބައިން ރިހި މެޑަލް ވަސްމީ ވަހީދު ވަނީ ހޯދާފައެވެ. މި މުބާރާތުގައި ރާއްޖެއިން ބައިވެރިވި އެތްލީޓުންނަކީ ވަސްމީ އާއި އަލީ އަމީނުގެ އިތުރުން މަރިޔަމް ނޫރާ ރަޝާދާއި ސިފްނާ އިބްރާހީމްއެވެ.\nމުބާރާތައްފަހު މި ހަތަރު އެތްލީޓުން އެނބުރި ޤައުމަށް އައުމަށް ހަމަޖެހިފައިވަނީ މާދަމާ މެންދުރުފަހުއެވެ. އަދި މުބާރާތުގައި ބައިވެރިވި ފުރަތަމަ ފަހަރު ރާއްޖޭގެ އެތްލީޓުން ހޯދި ކާމިޔާބަށް މަރުޙަބާ ދެންނެވުމުގެ ގޮތުން ޙާއްސަ ހަރަކާތްތަކެއް ބޭއްވުމަށްވަނީ ހަމަޖެހިފައެވެ.


STO ge oagaatheri kamah 56 aharu!\nއެސްޓީއޯއަށް 56 އަހަރު: -\nއެސްޓީއޯގެ އޯގާތެރިކަމަށް 56 އަހަރު!\n20 ޑިސެމްބަރ 2020 - 14:55:46\nރާއްޖޭގެ އެންމެ ބޮޑު ވިޔަފާރި ކުންފުނި ކަމަށްވާ ސްޓޭޓް ޓްރޭޑިން އޯގަނައިޒޭޝަން (އެސްޓީއޯ) އަށް މިއަދު މިވަނީ 56 އަހަރު ފުރިފައެވެ. އިރު، އެ ކުންފުނިން ވަނީ ރާއްޖޭގެ ވިޔަފާރިއަށް ބޮޑު އިންގިލާބެއް ގެނެސްފަ އެވެ. އެ އިންގިލާބަކީ ރައްޔިތުންނަށް އަތްފޯރާ ފަށުގައި ހިދުމަތްތައް ފޯރުކޮދިނުމާއެކު ނަފާ ހޯދޭނެ ގޮތުގެ އިންގިލާބެވެ.\nއެސްޓީއޯއަކީ ވިޔާފާރިކުންފުންޏެއް ނަމަވެސް، އަބަދުވެސް އެ ކުންފުނިން މަސައްކަތް ކުރަމުން ގެންދިޔައީ ދިވެހިންނަށް "ތަދު" ނުވާނެ ގޮތެއް ހޯދަމުންނެވެ.\nމިގޮތުން ކާޑުގެ ބާވަތްތަކާއި އެހެނިހެން އަސާސީ ވަސީލަތްތައް "އެސްޓި އޯ ރޭޓުގައި" ދިވެހިންނަށް ފޯރުކޮށްދެމުން ގެންދިޔައީ އެ ދުވަސްވެރެއްގެ ހާލަތައް ބަލައި، އަބަދުވެސް ދިވެހިންނަށް އަތްފޯރާ ފަށުގައެވެ.\n1964 ވަނަ އަހަރު އަތިރީމާފަންނު ޓްރޭޑިން އޭޖެންސީ (އޭޓީއޭ) ގެ ނަމުގައި އޭރު އެސްޓީއޯ ވުޖޫދަށް އައުމުގެ ކުރިން، ރާއްޖޭގެ އިގްތިސާދުގެ ކުރިމަގު އޮތީ ބަނަކޮށެވެ. ރާއްޖެ ބޮޑަށް ބަރޯސާވެފައި ވަނީ އިމްޕޯޓް މުދަލަށް ކަމަށްވާ އިރު، އެންމެ އާދައިގެ ކާބޯތަކެތީގެ އަގުތައް ހުރީ ނުހަނު ބޮޑުކޮށެވެ.\nމިފަދަ ދަތިތަކަށް ލުޔެއް ގެނެސްދީ ރާއްޖޭގެ ތަރައްގީ އާއި އިގްތިސާދު އާ އުސްމިންތަކަކަށް ގެންދިއުމުގެ މަގްސަދުގައި ސަރުކާރުން ހޭދަކޮށްގެން އޭޓީއޭގެ ނަމުގައި އުފެއްދި ކުންފުނީގެ މައިގަނޑު މަގްސަދަކީ ރާއްޖެއަށް ތަކެތި ފަސޭހަކަމާއި އެކު އެތެރެކޮށް، އެކި ވިޔަފާރި މެދުވެރިކޮށް ރާއްޖޭގެ އެކި ސަރަހައްދުތަކަށް ތަކެތި ފޯރުކޮށްދިނުމާއި، ދައުލަތަށް ތަކެތި ފޯރުކޮށްދިނުމެވެ. އޭޓީއޭ ވުޖޫދަށް އައުމުގެ ސަބަބުން އާންމުންނަށް ހެޔޮ އަގުގައި ތަކެތި ފޯރުކޮށްދިނުމަށް މަގުފަހިވެގެން ދިޔަ އެވެ.\nއޭޓީއޭ އުފެދުނުތާ 15 އަހަރު ފަހުން ކުންފުނީގެ ނަން އެސްޓީއޯ އަށް ބަދަލުކުރެވި، ރާއްޖޭގެ ޓްރޭޑިން ވިޔަފާރީގެ އިތުރުން ކޮމާޝަލް ވިޔަފާރިއާއި އެކުންފުނިން ހަވާލުވެފައިވެ އެވެ. ހަވާލުވުމަށް ފަހު، އެސްޓީއޯ އިން އެކުންފުނީގެ މަސައްކަތްތައް ފުޅާކޮށްފައިވާ އިރު، މިހާރު އެ ކުންފުނިން އިމާރާތްކުރަން ބޭނުންވާ ސާމާނުތަކާއި، ގޭގެއަށް ބޭނުންވާ ސާމާނުގެ އިތުރުން އެހެނިހެން މުދާތަކުން ކުރާ ވިޔަފާރި ވަނީ ފުޅާކޮށްފަ އެވެ.\nއެސްޓީއޯގެ ވިޔަފާރި މިހާރު އެކި ދާއިރާތަކަށް ފުޅާކޮށްފައިވާ އިރު، އޭގެ ތެރޭގައި ސިއްހީ ދާއިރާ އާއި، ތެލުގެ ވިޔަފާރީގެ އިތުރުން އިންޝުއަރެންސް ދިނުން ފަދަ ދާއިރާތައް ހިމެނެއެވެ.\nއެކި ދާއިރާތަކަށް މިހާރު އެސްޓީއޯގެ ވިޔަފާރި ފުޅާކޮށްފައިވާ އިރު، އެ ކުންފުންޏަކީ ރާއްޖެ ތަރައްގީގެ ހިއްސާ އެންމެ ބޮޑު އެއް ކުންފުންޏެވެ.


Bappa ge ufan dhuvas faahaga kuran billboard eh bahattaifi | Mihaaru\nއުފަން ދުވަސް ފާހަގަ ކުރަން ބެހެއްޓި ބިލްބޯޑް.\nބައްޕަގެ އުފަން ދުވަސް ފާހަގަކުރަން ބިލްބޯޑެއް ބަހައްޓައިފި\n16 މާޗް 2019 - 08:34 1 comment\nބައްޕަގެ 62 ވަނަ އުފަން ދުވަސް ފާހަގަކުރަން ދަރިން ކުރި ކަމަކުން އޭނާ އަށް އެތައް ބައެއްގެ ފަރާތުން އުފަން ދުވަހުގެ ތަހުނިޔާގެ ފޯނު ކޯލު ލިބެން ފަށައިފި އެވެ.\nހޮނިހިރު ދުވަހު 62 އަހަރު ފުރޭ، އެމެރިކާގެ ނިއު ޖާޒީގެ ކްރިސް ފެރީގެ ދެ ފިރިހެން ދަރިން ވަނީ އޭނާ އަށް ގިނަ ބައެއްގެ ފަރާތުން އުފަން ދުވަހުގެ ތަހުނިޔާ ލިބޭނެ ގޮތް ހެދުމުގެ ގޮތުން ލިންވުޑްގައި ބޮޑު ބިލްބޯޑެއް ބަހައްޓައިފަ އެވެ. އޭގައި ކްރިސްގެ ފޮޓޯއަކާ އެކު "ވިޝް މައި ޑޭޑް ހެޕީ ބާތުޑޭ" ޖަހާފައި، ކްރިސްގެ ފޯނު ނަމްބަރު ވެސް ވަނީ ހިމަނައިފަ އެވެ. އެހެންވެ އެތައް ބަޔަކު ގުޅާފައި މިހާތަނަށް އޭނާ އަށް އުފަން ދުވަހުހެ ތަހުނިޔާ ކިޔާފައިވެ އެވެ.\nބައެއް މީޑިއާތަކުން ރިޕޯޓްކޮށްފައިވާ ގޮތުގައި މި މަހުގެ ހަ ވަނަ ދުވަހު ޖެހި ބިލްބޯޑާ އެކު ކްރިސް އަށް 15،000 އަށް ވުރެ ގިނަ ކޯލް މިހާތަނަށް ލިބިފައިވެ އެވެ. އަދި ގުޅާފައި އުފަން ދުވަހުގެ ތަހުނިޔާ ކީ ގިނަ މީހުންނަކީ އޭނާ ނުވެސް ދަންނަ މީހުންނެވެ.\nއޭގެ ތެރޭގައި ފިލިޕީންސް، ކެންއާ، އަޔަލެންޑް، ލަގްޒެންބާގް، އޮސްޓްރޭލިއާ، ގޮއެޓަމާލާ އަދި ނޭޕާލުން ގުޅި މީހުން ވެސް ހިމެނެ އެވެ. އެކަމަކު ކޯލްތަކަށް ކުރީކޮޅު ޖަވާބު ދިނަސް، އެކަން އެންމެ ފަހުން ކުޅަދާނަވާ ވަރުގެ ކަމަކަށް ނުވެގެން ފަހުން، ފޯނު ކުރި މީހުންނަށް ކްރިސް ޝުކުރު އަދާކޮށް ޓެކްސްޓް މެސެޖް ވެސް ފޮނުވި އެވެ.\nނަމަވެސް އެވަރުން ވެސް ފޯނު މައިތިރި ނުވާތީ ތަހުނިޔާ ކިޔަން ގުޅާ މީހުންނަށް ފަހުން ވަނީ ކްރިސްގެ ވޮއިސް މެސެޖެއް ލިބޭ ގޮތަށް ހަދައިފަ އެވެ. އެ މެސެޖްގައި ބުނަނީ "އުފަން ދުވަހުގެ ތަހުނިޔާ ކިޔަން ގުޅީތީ ޝުކުރު އަދާކުރާ ކަމަށާއި ހެޔޮހިތުން އެކަން ބަލައިގަންނަން" ކަމަށެވެ.\nމީޑިއާތަކަށް ކްރިސް ބުނީ އޭނާގެ އުފަން ދުވަސް ފާހަގަކުރަން ބިލްބޯޑެއް ޖެހިކަން ވެސް އެނގުނީ ނިކް ކިޔާ މީހަކު ގުޅާފައި ތަހުނިޔާ ކިޔުމުން ކަމަށެވެ.\n"ނުވެސް ދަންނަ މީހަކު އުފަން ދުވަހުގެ ތަހުނިޔާކީމަ އަހަރެން އެހިން ކިހިނެއްހޭ އެނގުނީ އަހަރެން އުފަން ދުވަަސް އަންނަކަން،" އޭނާ ބުންޏެވެ. "ދެން އޭނަ ބުނެފި ބިލްބޯޑަކުންނޭ ފެނުނީ. އޭގައި އެބަ އިނޭ ނަންބަރު ވެސް ޖަހާފައި."\nކްރިސްގެ ދެ ދަރިން ކަމަށްވާ މައިކަލް އާއި ކްރިސް ސީއެންއެން އަށް ބުނި ގޮތުގައި ބައްޕަގެ އުފަން ދުވަސް، އަންނަ އަހަރު ފާހަގަކުރަން ވެސް އެ މީހުން ތަފާތު ކަމެއް ކުރާނެ އެވެ.\nކްރިސް ވެސް ހުރީ ދަރިންގެ ފަރާތުން ލިބުނު ސަޕްރައިޒާ ދޭތެރޭ ވަރަށް އުފާވެފަ އެވެ. އޭނާ ބުނީ 62 ވަނަ އުފަން ދުވަސް ދުވަހަކު ވެސް ހަނދާން ނުނެތޭނެ ކަމަށެވެ.


މަލާމާތް – Ubufili\nComments Off on މަލާމާތް\nViews: 4132\t78\nކިޔާލް އާއި އަހަރެން ފުރަތަމަ ބައްދަލުވީ ޝެރީގެ އުފަންދުވަހުގެ ޕާރޓީންނެވެ. ކިޔާލް އެ ޕާރޓީއަށް އައީ ޝެރީ ބޭބެގެ ރައްޓެއްސެއްގެ ގޮތުގައެވެ. އަހަރެން އެ ޕާރޓީއަށް ދިޔައީ އަހަރެންނަކީ ޝެރީގެ ”ބެސްޓް ފްރެންޑަށް” ވާތީއެވެ. ޝެރީ އަށް ކިޔާލްގެ ގޮތް ކޮންމެވެސް ވަރަކަށް އެނގެއެވެ. އެދުވަހު އަހަރެމެން ދެމީހުން އެކަކު އަނެއްކަކަށް ތަޢާރަފް ކޮއްދިނެވެ. އަހަރެން ކިޔާލްގެ ހުތުރު ސިފަ ފެނިފައި އޭނައަށް އެންމެންގެ ތެރޭ މަލާމާތް ކުރީމެވެ. އޭނަގެ ކަޅު ކަމުންނާއި މޫނުގައި އޮށާޅަ ގިނަ ކަމުންނެވެ. އެކަމަކު އޭނަ އެއަށް ޖަވާބު ދިނީ ވަރަށް ސާދާ ގޮތަކަށެވެ.\n” ދުނިޔޭގެ އެންމެން ޖަޒްލީ ހާ ރީތި ނުވެދާނެ………އަހަރެން އަހަރެންގެ ސިފަދެކެ ނަފްރަތެއް ނުކުރަން…………އަހަރެން ކޮންމެ ސިފައެއްގަ ހެއްދެވި ނަމަވެސް އަހަރެންނަށް މި ހުތުރު ސިފަ ދެއްވާފައިވަނީ އިމްތިހާނަކަށް…..” ކިޔާލްގެ އެބަސްތަކުން އެންމެން އެކު އެކީ އަތްޖަހަން ފެށިއެވެ. އޭނަގެ ބަސްމޮށުންތެރިކަމުގެ ކުޅަދާނަކަމުނެވެ. އަހަރެން ލަދުން އިސްޖަހާލީމެވެ. އަހަރެންނާ ރަހްމަތްތެރިކަން ބާއްވާން ކިޔާލް ބޭނުންވާކަމަށް އިއުލާން ކުރިއެވެ. އަހަރެން ރަހްމަތްތެރިކަން ގަބޫލުވެސް ކުރީމެވެ.\nދުވަސްތައް ފާއިތު ވަމުން ދިޔައެވެ. ކިޔާލް ގަވައިދުން އަހަންނަށް ގުޅައި ވާހަކަ ދައްކައެވެ. އެތަކެއް މެޖެސު ތަކެއްވެސް ފޮނުވައެވެ. ކިޔާލްގެ ހިތުގައި މީގެ ކުރިން ދުވަހަކުވެސް އަންހެން ކުއްޖަކަށް މަގާމެއް ހުސްކޮށް ނުދޭ ވާހަކަ ބުނުމުން އަހަރެންގެ ހިތުގައި އޭނައަށް ދެވުނު މަގާމް މަތިވިއެވެ. ހިތް އިތުރަށް އޭނައަށް ގޮވަން ފެށިއެވެ. ހިތާ ހިތުން ދުޢާ ކުރަން ފެށުނެވެ. ކިޔާލްގެ ލޯބި ހަމައެކަނި އަހަންނަށް ލިބުމަށް އެދިއެވެ.\nކިޔާލްގެ ހުންނަ ސަކަ ގޮތްތަކުން އަހަރެންގެ ސާދާ ހިތް އޭނައަށް ފިދާވެއްޖެއެވެ. ރަހްމަތްތެރިކަމުގެ ނަމުގައި އޮތް ގުޅުން އިޝްޤަށް އަހަރެން ބަދަލު ކުރަން ބޭނުންވި ނަމަވެސް ދުލާ ހަމަޔަށް ހިތުގެ ހާލަތު ގެންނަން ފަސޭހައެއް ނުވިއެވެ. އަންހެން ކުއްޖަކަށް ވެ ހުރެ އިސްވެ ރައްޓެހިވާން އަހާނެ ހިތްވަރެއްވެސް ނުލިބުނެވެ.\nރަހްމަތްތެރިކަމުގެ ގުޅުމަށް ދެމަހެއް ހާ ދުވަސްވީތަނާ ކިޔާލް އަހަރެން ދެކެ ލޯބިވާކަން ހާމަކުރިއެވެ. ދެމީހުންގެ ލޯބީގެ ސިލްސިލާ ފެށުނީ އެހިސާބުންނެވެ. ކުރިއަށްވުރެ ފޯނުން ވާހަކަ ދެއްކުން ގިނަވިއެވެ. ލޯތްބަށްޓަކައި ދެމީހުންގެ ހިތުގައިވެސް ޖަޒްބާތުތައް އުތުރި އަރަން ފެށިއެވެ. ކިޔާލްގެ ފަރާތުން އަހަންނަށް އިންތިހާއަށް ލޯބި ލިބުނެވެ. ހިތްއުފާވާނެ ހަދިޔާތަކާއި މަލުގެ ގުލްދަސްތާތައް ލިބުނެވެ. ކިޔާލްގެ ދުލުން އަހަރެންނަށް ތައުރީފްގެ ބަސްތައް އިއްވައެވެ. އަހަރެންގެ ހިތް ކުރިއަށްވުރެ ބޮޑަށް އުފާކޮއްދެއެވެ.\nއަހަރެންގެ ގޭގައި އަހަރެންނަށް ވަކިން ކޮޓަރިއެއް ހުރެއެވެ. ކޮޓަރީގެ ކުޑަދޮރުތައް ހުންނަނީ މަގުމައްޗަށް ވާގޮތަށެވެ. ރޭގަނޑު އެތައް ދަމެއް ވަންދެން ވާހަކަ ދައްކަން ތިބުމަށްފަހު ކިޔާލް އެނބުރި ގެއަށް ދާނެއެވެ. އެއީ ހަމައެކަނި އަހަރެންގެ މައިންބަފައިންނަށް ދައްކާ ދަޅައެކެވެ. ކިޔާލް ދިއުމުން އަހަރެން ގޭތެރެއަށް ވަނުމަށްފަހު ކިޔާލް ކޮޓަރިއަށް ވައްދަނީ ކުޑަދޮރުންނެވެ. އެގޮތަށް ކޮޓަރީގައި ފަތިސްވަންދެން ވާހަކަ ދައްކަން ތިބެމެވެ. ލޯބީގެ އެކި ހަދިޔާތައް ބަދަލުކުރަމެވެ.\nއަހަރެން ދެކޭ ގޮތުގައި ލޯތްބަކީ ވާންޖެހޭ ޤުރުބާނީއެކެވެ. ލޯބިވެރިޔާއަށްޓަކައި ޤުރުބާން ނުކުރެވޭނެ އެކައްޗެއްވެސް އޮވެގެން ނުވާނެއެވެ. ކިޔާލްގެ އެދުމަށް އަހަރެންގެ އިއްފަތްތެރިކަންވެސް ޤުރުބާންކުރީމެވެ. ލޯބީގެ ފޮނި ހުވަފެން ތައް އެކުގައި ދެކެމުން ދުވަހަކުވެސް ވަކިނުވާނެކަމަށް އެކުއެކީ އެތަކެއް ވައުދެއް ކުރަމެވެ. އަހަރެމެންގެ ސިއްރު ގުޅުން ދެމިގެން ދިޔައީ ދެތިން މަހެއް ވަންދެންނެވެ.\nއަހަރެން ހޮޑުލައި ބޯއަނބުރަން ފެށިއެވެ. އަހަންނަށް މިވަނީ ކީއްކަން އެނގުނެވެ. އަހަރެންގެ އަމަލުތައް ހުންނަ ގޮތުން މަންމައަށް އެކަން ޝައްކުވިއެވެ. މަންމަ ދެކެ ގަންނަ ބިރުގެ ސަބަބުން ފުރަތަމަ ދެކޮޅު ހެދީމެވެ. އެއްވެސް ފާފައެއް އަދި ހަޑި މުޑުދާރު އަމަލެއް ނުކުރާކަމަށް އެތަކެއް ހުވައެއް ކުރީމެވެ. މަންމައަށް އަހަރެންގެ އެއްވެސް ވާހަކައެއް ގަބޫލެއް ނުކުރެވުނެވެ.\n” މައްސަލައެއް ނެތް……ޖަޒްލީ ތިބުނީ ތެދެއްވިއްޔާ ހިނގާ އަހަރެންނާއި އެކު ހޮސްޕިޓަލަށް….އޭރުން އަހަރެން ޔަގީން ކުރާނި. ޖަޒްލީއަށް ވުރެ ގިނަ ދުވަހު އަހަރެން ދުނިޔޭގަ އުޅެފިން….” މަންމަގެ އަޒުމް ވަރުގަދައެވެ. އަހަރެން ދެކޮޅު ހެދިނަމަވެސް ގޭއެންމެންގެ ކުރިމަތީ ޖެހުނީ ހޮސްޕިޓަލަށް ދިއުމަށް އެއްބަސްވާށެވެ.\nޓެސްޓް ހަދަން ދިނީ މަންމަގެ އެދުމަށެވެ. ޓެސްޓުގެ ނަތީޖާ ފެނިފައި މަންމަ އައި ބަދަލު އަހަރެން ދެކުނީމެވެ. ގެއާ ހަމަޔަށް އަންނަންދެން އަހަރެންނާ ދިމާލަށް މަންމަ ޗުޕްވެސް ނުބުނިއެއް ކަމަކު ގެއަށް ވަދެވުމާއި އެކު އަހަރެންނަށް ވަރަށް އެއްޗެހި ކިޔެވެ. އަނިޔާކުރަންވެސް ކުރިއެވެ. މަންމަ ހުރީ ރުޅިއައިސް ތުރު ތުރު އަޅައެވެ. އަހަރެންގެ ދިފާއުގައި ނުކުންނާނެ އެކަކުވެސް ނުވިއެވެ، އެކަމަކު ބައްޕަ ބުނި އެއްޗަކުން އަހަރެންނަށް އުއްމީދެއް ލިބިގެން ދިޔައެވެ.\nބައްޕަ ކިޔާލް އާއި ގުޅުމަށްފަހު އަހަރެންގެ ގެއަށް އައިސް ދިނުމަށް ބުންޏެވެ. ކިޔާލް އައުމުން ބައްޕަ ބުނެލިއެވެ.\n” ދުނިޔޭގެ ލަދަށް……އަހަރެމެންގެ އިއްޒަތަށްޓަކައި އަހަރެންގެ ދަރިފުޅާ ކައިވެނި ކޮއްދީ…….މައްސަލައެއް ނެތް ވިހޭމަ ވަރިކުރިއަސް……” ބައްޕަގެ އެދުމަށް ކިޔާލް ދެކޮޅެއް ނުހަދައެވެ. އަހަރެންގެ ސަބަބުން ގޭގެ ނަމަށާއި އިއްޒަތަށް ކުޑަވެސް ކިލަނބުކަމެއް އަންނާކަށް ބައްޕަގެ ހިތެއް ނޭދުނެވެ. މިއީ ދުނިޔޭގެ އާދަ ދޯއެވެ. ދުނިޔެމަތީގައި މި ކަހަލަ އެތައް ކަމެއް ފޮރުވިދާނެއެވެ. އެތަކެއް ހަރާމް ކައިވެންޏެއް މިފަދަ ގޮތަށް ކޮއްފައި ހުންނާނެއެވެ.\nކިޔާލްގެ ރުހުން ލިބުމާއި އެކު ގޭގައި ކައިވެނީގެ ތައްޔާރީތައް ވަމުން ދިޔައެވެ. ކައިވެނީގެ ތާރީޚް ކަޑައަޅައި ހެދީވެސް ބައްޕައެވެ. މަންމަ އެކަމާއި ދެކޮޅެވެ.\n” ކުށެއް ކުރެވުނީމަ އެކަން ފޮރުވަން ތިކުރާ މަސައްކަތަކީ ރަނގަޅު ކަމެއް ނޫން…..ތިދެވެނީ ޖަޒްލީއަށް އެކަން ދެވަނަ ފަހަރަށް ކުރުމަށް ހިތްވަރެއް………ހަރާމް ކައިވެންޏެއް ކުރުވައިގެން އެކަމުގެ ފާފަ ބޮލުގަ ނޭޅިގެންތަ ތިއުޅެނި………އަހަރެން ގަބޫލުކުރަން ޖަޒްލީ އަށް އެފަދަ ކަމެއް ކުރަން ކެރުނީ އަހަރެމެންގެ އިހްމާލުންކަމަށް…….އެކަމަކު ދެވަނަ ކުށެއް ކުރުމަށް އަނެއްކާވެސް ހިތްވަރުދޭކަށް ނުޖެހޭނެ……” މިއީ މަންމަގެ ބަހެވެ. މިއިން އެއްވެސް ކަމަކަށް ބައްޕަ ސަމާލުކަމެއް ނުދެއެވެ.\nކައިވެނީގެ ވާހަކަ ދައްކާފައި ދިޔަ ފަހުން ކިޔާލްގެ ޚަބަރެއް ނުވިއެވެ. ފޯން ނިއްވާލައި މާލެ ދޫކޮށްފައިވެސް ދިޔައީއެވެ. އޭނަގެ ޚަބަރެއް އެނގޭ އެއްވެސް ރައްޓެއްސެއް ނެތެވެ. ކައިވެންޏަށް ތައްޔާރު ކުރި ހުރިހައި ކަމެއް މަޑުޖައްސާލަން ޖެހުނީ އެހެންވެއެވެ. ބައްޕަ އެންމެ ކަންބޮޑުވީ ކިޔާލްގެ ޚަބަރެއް ނުވީތީއެވެ.\nބައްޕަ ދެންވެސް ހުއްޓައެއް ނުލައެވެ. ދެބައި އުމުރުގެ ފިރިހެނަކަށް ފައިސާ ކޮޅެއް ދިނުމަށްފަހު އަހަރެންގެ ކައިވެންޏަށް އެއްބަސްކުރުވިއެވެ. ޝަރުތު ކޮއްފައެވެ. ވިހައި ގަދަވުމުން ވަރިކޮއްދޭން ޖެހޭނެކަމަށް ބުނެފައެވެ. އެމީހާ އެއްބަސްވިއެވެ. އަހަރެންވެސް އެއްބަސްވީމެވެ.\nއެމީހާއަށް ރަންނުކިޔައި އުޅެނިކޮން އަހަރެން ބަނޑުބޮޑު ވާހަކަ މުޅި މާލޭގައި ފެތުރިގެން ދިޔައެވެ. އަމިއްލަ ނޫސްތަކުގައި އަހަރެންގެ ބައްޕަގެ މަގާމާއި އެކު މިވެނި މީހެއްގެ ދަރިއެއް ބަނޑުބޮޑު ވެއްޖެއޭ ކިޔައި ޚަބަރު ފެތުރިގެން ދިޔައެވެ. އަހަރެންގެ ބަރަހަނާ ފޮޓޯތައް މުޅި މާލެ ތެރޭ އުދުހެން ފެށިއެވެ. ކުރަން ގަސްތު ކުރި ކައިވެނި ހުއްޓާލަން ޖެހުނީ އެހެންވެއެވެ. ދެން ކުރުމުގެ ބޭނުމެއް ނެތެވެ.\nއެ ޚަބަރުތަކުން ބައްޕަ މަގުމައްޗަށް ނުކުމެ އުޅުން ހުއްޓާލިއެވެ. ރުޅި އައިސް އަހަންނަށް އަނިޔާ ކުރަންފެށިއެވެ.\n” އަހަރެން ހީކުރީ ލޯބިން މިގެން ގުޅެވެނީ ޖަވާހިރެއް ކަމަށް…….އެކަމަކު ކޯއްޗަކަށް މިވީ…….މީހަކަށް މޫނު ދައްކާނެ ހިތްވަރުވެސް އަހަރެންގެ ނެތް………..ޖަޒްލީ ނޫނަސް އަހަރެން ހަތަރު އަންހެން ކުދިން ބޮޑުކުރިން……މިފަދަ އަޑެއް އަހަރެން ނާހަން……..ސަލީމް ވެސް މީނައަށް ހިތްވަރުދޭން އަދި އުޅުނު..މީނަގެ ކުށް ފޮރުވަން…….އެންމެ ފަހުން މިވީ ކިހިނެއް…މޮޅެއް ލިބުނުތަ؟” މަންމަ ރޮމުން އެއްޗެހި ކިޔަމުން ދިޔައެވެ. ބައްޕަ ހަތިޔާރު ބެހެއްޓީ ދެނެވެ. ބައްޕަ ދެރަވެ ހިތާމަ ކުރަން ފެށިއެވެ.\nގޭގެ އުފާވެރި މާހައުލު ބަދަލު ވެއްޖެއެވެ. ހިތާމައިގެ ސާލެއް ލެވުނެވެ. އަހަރެންނަށް ކުރެވުނު ކުށުގެ އިހްސާސްވިއެވެ. ތައުބާވެ އިސްލާހުވީމެވެ. ދުވަސްތައް ފާއިތުވަމުންގޮސް އަހަރެންގެ ބަނޑަށް ނުވަމަސް ފުރިއްޖެއެވެ. ވިހަން ކައިރިވެފައި ވާތީ އެކަމަށް ތައްޔާރީތައް ވަމުން ދިޔައީމެވެ. ގޭތެރެ ކޮންމެވެސް ވަރަކަށް ހަމަޔަކަށް އެޅިފައިވާތީ މަންމަގެ ފަރާތުން އެހީތެރިކަން އަހަންނަށް ލިބެމުން ދިޔައެވެ. އެކަމަކު މިވީ ދުވަސްތަކުގައި ބައްޕަ އަހަންނާއި އެއްވެސް ވާހަކައެއް ނުދައްކައެވެ.\nއަހަރެން ވިހަން ބުނެފައި އިން ތާރީޙެވެ. މިއަދު ޑޮކްޓަރަށް ދައްކަން ޖެހޭތީ ހޮސްޕިޓަލަށް ދިއުމަށް ތައްޔާރުވަމުން ދިޔައީމެވެ. އަހަރެންގެ މޯބައިލަށް ފޯނެއް އައީ ގެއިން ނުކުންނަން ތައްޔާރުވީތަނާއެވެ. ނުދަންނަ ނަންބަރެއް ކަމުގައި ވިއަސް އަހަރެން ފޯނު ނެގީމެވެ.\n” މަރުޚަބާ ޖަޒްލީ…….” އެކޮޅުން އަހަރެންގެ ކަންފަތުގައި ޖެހުނީ ދަންނަ އަޑެކެވެ. އެއީ ކިޔާލްގެ އަޑެވެ.\n” ޖަޒްލީގެ ބަނޑުން މިއަދު އަހަރެންގެ ދަރިއަކު އުފަންވާނެ………އުއްމީދުކުރަން އެކުއްޖާއަކީ އަހަރެން ކަހަލަ ހުތުރު ހަމުގެ ކުލަ އަނދިރި ކުއްޖަކަށް ވާނެކަމަށް…….އޭރުން ތާ ޖަޒްލީއަށް އަހަރެން މަތިން ހަނދާން ނައްތާނުލެވޭނި……” ކިޔާލްގެ އަޑުގައިވާ މަލާމާތުގެ ރާގުން އަހަރެންގެ ހިތް ކުދި ކުދި ވަމުން ދިޔައެވެ. ދެއަތުން މޯބައިލް ފޯނުގައި ހިފަހައްޓާލަމުން ކަންފަތުގައި ޖައްސައި ބާރުކޮއްލީމެވެ.\n” ހަނދާން އެބަހުރިތަ ޝެރީގެ އުފަންދުވަހުގެ ޕާރޓީ މަތިން……..އެދުވަހު ޖަޒްލީ އަހަންނަށް އެންމެންގެ ތެރޭގަ ކިހައި މަލާމާތެއް ކުރި…..އަހަރެންގެ ހަޔާތުން ދުވަހަކުވެސް އެދުވަހަށްވުރެ ލަދުގަތް ދުވަހެއް ނާދޭ………އެކަމަކު ހިތްވަރު ކޮށްފައި އެދުވަހު އަހަރެންގެ ލަދު ފޮރުވާލަމުން އެންމެންގެ ހިތްތައް އަހަރެން ފަތަހަ ކުރިން……….ޖަޒްލީވެސް މިއަދު އެފަދަ ކަމެއް ކޮށްބަލަ……ތި ރީތި ކަމުގެ ދަޅަ ދައްކައިގެން ވިއަސް………ތި ލިބުނު ލަދު ފޮހެލާބަލަ………” ކިޔާލްގެ ކޮންމެ ބަހަކުން އަހަރެންގެ ލޮލަށް ޖަމާވަމުން ދިޔަ ކަރުނަތައް ދިޔައީ ގިނަވަމުންނެވެ. ލޮލޮގެ ތެރޭގައި ކަރުނަތައް ހިފަހައްޓާލަން މަސައްކަތް ކުރި ނަމަވެސް އެ ބަންޑުން ވެގެން އަހަރެންގެ ކޯތާފަތް މައްޗަށް އޮހިގެންފިއެވެ.\n” ޖަޒްލީ ހީކުރީތަ ރީތި ކަމަކީ ވަރަށް އަގުހުރި އެއްޗެކޭ……ބޭރު ފުށުގެ ރީތިކަމުން ޖަޒްލީއަށް ލިބުނީ ކޮން އުފަލެއް……..ރީތި ކަމަކީ އަދި ޒީނަތްތެރި ކަމަކީވެސް އެތެރޭގެ ޒީނަތް ތެރިކަން…….ހަމުގެ ކުލަ އަލިވެފައި ހަން އޮމާންވުމަކީ އެއްވެސް ރީތިކަމެއް ނޫން………ޖަޒްލީގެ ރީތިކަމުން ހީކުރީތަ އަހަރެން ދިވާނާ ވާނެއޭ………އަހަރެން ޖެއްސި މަޅީގައި ދީވާނާވީ ޖަޒްލީ……އަހަރެން ޖަހާލި އެންމެ ބެރަކުން ޖަޒްލީ އަހަރެންނަށް ހުރިހައި ކަމެއް ޤުރުބާން ކޮއްފި……ޖަޒްލީގެ މޮޔަކަން ދެކިބަލަ………އަމިއްލައަށް ކުރި މަލާމާތް ތި ޖެހުނީ އަމިއްލައަށްނު…އަހަރެން ހުރިހައި ކަމެއްވެސް ކުރީ……….ޖަޒްލީ ބަނޑުބޮޑުވި ޚަބަރު ނޫސްތަކުގައި ޖަހުވައި މާލެތެރޭ ޚަބަރު ފަތުރައިދިނީ .. ޖަޒްލީ ފޮރުވަން އުޅުނު ކަންތައްތައް ފަޅާއަރުވާލީ …….” އަހަރެންގެ ފޯނު ދޫވީ އެހިސާބުންނެވެ. ފޯނު ގޮސް ތަޅުން މަތީ ޖެހެންދެން ކިޔާލް ކޮންމެވެސް އެއްޗެއް ކިޔާ އަޑު އިވުނެވެ.\nފޯނު ގޮސް ތަޅުން މަތީ ޖެހުމާއި އެކު ފޯނުގެ ބައިތައް ވަކިވަކި ވެގެން ދިޔައެވެ. ހިތުގައި ޖެހިފައި ހުރިވަރުން ބޮލަށް ފާޑަކަށް އެނބުރުން އަރައިގެން ދިޔައެވެ. އެވަގުތު ބަނޑުގައި ރއްސައިގަތީ ކެތްވަރަކަށް ނޫނެވެ. މަންމާ ކިޔައި ހަޅޭއްލަވައިގަނެވުނުކަން އެނގުނެވެ. ދެން ވީ ގޮތެއް ނޭނގެއެވެ.\nއަހަރެން ހޭއެރީ ވިއްސާކޮޓަރީގައި އޮއްވައެވެ. އޭރު އަޅަމުން ދިޔަ ވޭނުން އަހަރެންގެ އުނަގަނޑުން ތިރި ހީވަނީ ނެތްހެންނެވެ. ގަދަ ވޭނަކާއި އެކު އަހަރެންގެ ދަރިފުޅު މި ދުނިޔެއަށް ފުރަތަމަ ނޭވާލިއެވެ. ގަދަ ރުއިމަކުން މުޅިތަން ގުގުމާލިއެވެ. ކުޑަ އިރުކޮޅަކުން ކުޑަ ދަރިފުޅު ގެނެސް އަހަރެންގެ ކައިރީ ބާއްވާލިއެވެ. ދަރިފުޅާ ކިޔާލްއާއި ތަފާތެއް ނެތެވެ. ހަމަ އެ ކުލައެވެ. މޫނުގައި އައިބުތަކެއް އެބަހުއްޓެވެ. އަހަރެން ބަލަހައްޓައިގެން އޮއްވައި އެ ދަރިފުޅު ދެވަނަ ފަހަރަށްވެސް ރޮއިގަތެވެ. އަހަރެންގެ ލޮލުން އޮހިގަތީ މައިވަންތަކަމުގެ ކަރުނައެއް ނޫނެވެ. އަމިއްލަ ނަފްސު ކުށްވެރި ކުރަމުން ކުރެވުނު ފާފައަށް ގަތްލަދުގެ ސަބަބުން އޮހިގެން ދިޔަ ކަރުނައެވެ. މޫނުގައި އަތްއަޅާލައި މޫނު ފޮރުވާލީމެވެ. ހިތުގައިވާ ފާރުތަކަށް ދުވަހަކުވެސް ޝިފާއެއް ނެތެވެ. މި ދުނިޔެއިން އަހަރެން ކުރި ކުށުގެ ސަޒާ ލިބިގަނެވިދާނެއެވެ. އެކަމަކު ރީތިކަމުގެ ފަހަތުގައި ޖެހުނު ހުތުރު ލައްގަނޑުން އުމުރުގައިވެސް ސަލާމަތްވާނެކަމެއް ނޭނގެއެވެ.\nސަޅި.. ކޮމަން ތީމްއެއް ކަމަކު ގެނެސްދީފަ އޮތްގޮތް ވަރަށް ރީތި\nVara reethi vhk\nބެންކޮކުގައި، ޔުނައިޓެޑާއި ލިވަޕޫލް ކުޅޭ މެޗާ ދިމާކޮށް މޯލްޑިވިއަންގެ ހާއްސަ ފެއާއެއް\nވާހަކަ: ކަޅު ބުޅާ\nކީރިތި ޤުރުއާނާ ބެހޭ މަރުކަޒުން އަންނަ އަހަރު ހުވަދު އަތޮޅުގައި ކޯސްތަކެއް ހިންގަނީ\nއޮސްޓްރޭލިއާގެ އާންމު އިންތިޚާބުގައި ބޮޑުވަޒީރު ބަލިވެ، އިދިކޮޅު ކާމިޔާބު ހޯދައިިފި\nComments Off on މާރިޔާ އަމަލުކުރި ގޮތް ބަލައިނުގަނެވޭ، ޒިންމާ އަދާކޮށްފައި ނެތް: ރިޕޯޓް\nމާރިޔާ އަމަލުކުރި ގޮތް ބަލައިނުގަނ� ...\nComments Off on ހިޔާނާތުގެ ލިސްޓު: އިދިކޮޅު ލީޑަޝިޕުން ސަލާމަތްވީ މަދު ބޭފުޅެއް\nހިޔާނާތުގެ ލިސްޓު: އިދިކޮޅު ލީޑަޝިޕ ...\nComments Off on ހުޅަނގުގެ ދަތިކުރުމުގެ ފިޔަވަޅުތަކުގެ އަސަރު ރަޝިއާއަކަށް ނުކުރޭ: ޕޮލެންޑް\nހުޅަނގުގެ ދަތިކުރުމުގެ ފިޔަވަޅުތަކ ...\nComments Off on އިތުރު ވެކްސިން ލިބުމުން އަލުން ފުރަތަމަ ޑޯޒް ދޭން ފަށާނެ\nއިތުރު ވެކްސިން ލިބުމުން އަލުން ފުރ ...\nComments Off on ޖާބިރު މަތިވެރީއަށް ވަޑައިގެންނެވުމުން އަނެއްކާވެސް ހަމަނުޖެހުން\nޖާބިރު މަތިވެރީއަށް ވަޑައިގެންނެވު ...\nރާއްޖޭގައި ފަތުރުވެރިއަކު ބޭނި މަހ� ...\nComments Off on ޗިލީގެ ޒުވާން ރައީސް ގެބްރިއަލްގެ ކެބިނެޓުގައި މެޖޯރިޓީ އަންހެނުންނަށް\nޗިލީގެ ޒުވާން ރައީސް ގެބްރިއަލްގެ ކ ...\nComments Off on ހައި ކޯޓުގެ ދެ ފަނޑިޔާރަކު މަގާމުން ވަކިކުރުމުގެ މައްސަލަ ކޮމިޓީއަށް\nހައި ކޯޓުގެ ދެ ފަނޑިޔާރަކު މަގާމުން ...\nComments Off on ސަމާލުވެލައްވާ! ސިހުރުވެރިން ބޭނުންކުރާ ނިޝާނެއް ބޭނުންކުރުމަކީ ވެސް ބޮޑު ފާފައެއް!\nސަމާލުވެލައްވާ! ސިހުރުވެރިން ބޭނުނ� ...\nComments Off on ފެނާއި ނަރުދަމާގެ ހިދުމަތް ނެތް ހުރިހާ ރަށެއްގެ މަޝްރޫއުތައް ހަވާލުކޮށްފި\nފެނާއި ނަރުދަމާގެ ހިދުމަތް ނެތް ހުރ ...\nComments Off on އެމެރިކާގެ ހަ ސްޓޭޓަކަށް އެރި ނަގޫރޯޅިތަކުގައި 100 އަށްވުރެ ގިނަމީހުން މަރުވެއްޖެ\nއެމެރިކާގެ ހަ ސްޓޭޓަކަށް އެރި ނަގޫރ ...\nComments Off on ކައިވެނި ކުރެވުން ލަސްވާތީ ކަންބޮޑުވެގެން ކައިވެނިކުރެވޭނެ ނަމަ ގިނަ ބައެއްގެ4އަނބިން ތިބޭނެ!: މުފްތީ މެންކް\nކައިވެނި ކުރެވުން ލަސްވާތީ ކަންބޮޑ� ...


Sultan Park Gai Bomb Gohvumah Fahu Fili Meehakah Jalu Hukumeh Athuvejje - Vaguthu\nސަލްޓަން ޕާކުގައި ބޮން ގޮއްވުމަށްފަހު ފިލި މީހަކަށް ޖަލު ހުކުމެއް އަތުވެއްޖެ\n1 އަހަރު ކުރިން ( ޖުލައި 7, 2020 )\nސަލްޓަންޕާކުގައި ބޮން ގޮއްވާލި މައްސަލައާ ރާއްޖެ ދޫކޮށް ފިލި މީހުންގެ ތެރޭގައި ހިމެނޭ އަބްދުއްލަތީފް އިބްރާހިމްގެ މައްޗަށް އެހެން ކުށެއް ސާބިތުވުމުން އޭނާ އަށް ޖަލު ހުކުމެއް އަތުވެއްޖެއެވެ.\nއަބްދުއް ލަތީފަށް ހުކުމް ކުރީ އިއްޔެއެވެ. ލ. ގަމު މެޖިސްޓްރޭޓު ކޯޓުން އިއްޔެ އޭނާގެ މައްޗަށް ޖަލު ހުކުމް އިއްވީ އަދުލު އިންސާފު ގާއިމުކުރުމަށް ހުރަސްއެޅުމުގެ ދައުވާއެކެވެ. އެ ކުށް ސާބިތުވެ އޭނާ އެއް އަހަރާއި 12 ދުވަހުގެ މުއްދަތަކަށް ޖަލަށް ލާން ގަމު ކޯޓުން ވަނީ ހުކުމް ކޮށްފައެވެ.\nމިދިޔަ އޭޕްރީލް މަހުގެ 30ވަނަ ދުވަހު ފުލުހުން ވަނީ މާފުށީ ޖަލުގައި ތިބި ގައިދީންތަކެއް ޓެރަރިސްޓް ހަމަލާއެއް ދިނުމަށް ރާވަމުން ދާކަމުގެ މައުލޫމާތު ލިބިފައިވާ ކަމަށް ބުނެފައެވެ. އެ އޮޮޕަރޭޝަންގައި ފުލުހުން އޭނާ ހައްޔަރުކުރަން ދިއުމުން އޭނާ ވަނީ އޭނާގެ ފޯނު އިންކާރު ކޮށްފައެވެ. އަދި އޭނާ ވަނީ ފޯނު ހަލާކު ކޮށްލާފައެވެ.\nއަދުލު އިންސާފު ގާއިމް ކުރުމަށް ހުރަސް އެޅުމުގެ ދައުވާ އޭނާ އަށް ކުރީ އެ މައްސަލާގައެވެ.\nސަލްޓަން ޕާކުގައި ދެހާސް ހަތްވަނަ އަހަރުގެ ސެޕްޓެމްބަރު މަހުގެ 29 ވަނަ ދުވަހު ދިން ބޮމުގެ ހަމަލާގައި 16 މީހެއްގެ މައްޗަށް ޓެރަރިޒަމްގެ ދައުވާ ކުރިއެވެ. އޭގެތެރެއިން ބައެއް މީހުންނަށް ކުށް ސާބިތުވެ ހުކުމް ކުރިއެވެ. އަދި 10 މީހަކު ރާއްޖެ ދޫކޮށް ފިލިއެވެ.\nސައިކަލެއް ވަގަށް ނެގި ދެ މީހަކު ހޯދަނީ\nޖަލަށް ލާން ހުކުމް ކުރުމުން ފިލި މީހާ ހޯދައި، ކަރެކްޝަންސްއާ ހަވާލުކޮށްފި\nޗީފް އިންސްޕެކްޓަރ ނަދީމަކީ ޚުލްގުހެޔޮ، އެކުވެރި، ގާބިލް އޮފިސަރެއް - ސީޕީ\nޖުލައި 7, 2020 16:35\nފޯނު ނުފެނުނޭ ކިޔާފަ ފޯނުފޮރުވާއިގެން އުޅުނު ބޭފުޅާ އޯކޭ ދެއްތޯ\nނިކަމެއްޗަކު ކުށެއް ކޮއްފިޔާ ހުކުމްކޮއް ބޮޑަކު ކުށެއް ކުރުމުން ހުކުމް ނުކޮށް ދޫކޮށް ލުން އެއީ ގައުމު ހަލާކު ކޮއްލުން\nޖުލައި 7, 2020 20:28\nއެ ދުވަސް ވަރު ތިޔަ ނަސިދު އަށްވެސް ހުކުމެއް އައި ކަން ހަނދާންކޮށްދެން.\nޖުލައި 9, 2020 15:15\nއުތެމަ ރިޕޯޓުނެރެފަ މީހުންގެ ފޯކަސް އެހެން ދިމާއަކަށްއަނބުރާލުމަށް ޖަހާމަޅިމީ. ތެރަޒިމޭ، ބޮމޭ ކިޔައިގެން. ހުރިހާވެސް ކަމަކީ އެމިހުން ލާދީނީ އަމަލުތައް ފޮރުވުން. ބޭން އުތެމަ. ބޭން އެމް.ޑީ.އެން.


Mahloof Ge Massala Adhives Dhiraasa Kurumugai - Vaguthu\nޔޫތް މިނިސްޓަރު އަހަުމަދު މަހްލޫފް ފޮޓޯ: ރައީސް އޮފީސް\nރާއްޖޭގެ ފަޅުތަކާއި ރަށްތައް ވިއްކައިގެން ހިންގި އެމްއެމްޕީއާރުސީގެ ބޮޑު ހިޔާނާތުގެ ފައިސާ ލިބުނު ކަމުގެ ތުހުމަތުގައި ޔޫތް މިނިސްޓަރު އަހްމަދު މަހްލޫފްގެ މައްޗަށް ދައުވާ ކުރުމާއި މެދު ގޮތެއް ނުނިމިގެން އުޅެނީ އެ މައްސަލަ އަދިވެސް ދިރާސާކުރަމުންދާތީ ކަމަށް ޕީޖީ އޮފިހުން ވިދާޅުވެއްޖެއެވެ.\nޕީޖީން ދިރާސާކުރަމުން ދަނީ މަހްލޫފަށް ދައުވާ ކޮށްްދިނުން އެދި އޭސީސީން ފޮނުވި ލިޔުންތަކެވެ. މިދިޔަ ހަފްތާގައި ޕީޖީން ވިދާޅުވި ގޮތުގައި މައްސަލަ ހަފްތާއެއް ތެރޭގައި ދިރާސާކޮށް ނިންމާލެވޭނެއެވެ.\nނަމަވެސް މިއަދު ޕީޖީ އޮފީހުގެ ޕަބްލިކް ޕްރޮސެކިއުޓާ އަދި މީޑިއާ އޮފިޝަލް އަހުމަދު ޝަފީއު "ވަގުތު" އަށް ވިދާޅުވީ، މައްސަލަ އަދިވެސް ދަނީ ދިރާސާކުރަމުން ކަމަށެވެ. މައްސަލައާ މެދު ވަރަށް އަވަހަށް ގޮތެއް ނިންމަވާނެ ކަމަށް ޝަފީއު ވަނި މީގެ ކުރިން ވިދާޅުވެފައެވެ.\nމަހްލޫފް ވިދާޅުވާ ގޮތުގައި އޭނާ މަގާމުން ދުރުކުރުމުގެ މަސައްކަތް ކުރަމުން ގެންދަނީ ކުޅިވަރު އިންތިހާބަކާއި ގުޅިގެންނެވެ. އޭނާ މަގާމުން ވަކިކޮށް ދައުވާ ކުރުމުގެ ފަހަތުގައި ތިބީ ރައްޔިތުން މަޖިލީހުގެ އެމްޑީޕީ މެންބަރުންތަކެއް ކަމަށް މަހްލޫފް ވަނީ ދާދި ފަހުން ވިދާޅުވެފައެވެ.\nފެނަކައިގެ ކުރީގެ ދެވެރިއަކަށް ދައުވާކޮށްދޭން ޕީޖީއަށް ފޮނުވައިފި\nޖުލައި 11, 2021 12:49\nދިރަސާ ކުރުމަށް މިސަރުކާރުގެ މަކީ ދެއަހަރު ނިމޭއިރު އުންސުރު ނުފެނުން ކެކެކެކެކެ. އިންޝާﷲ ތި ހުރިހާ ކަމެއްގެ ހައްލަކީ ރައިސް ޔާމީން. ﷲ ގެ ވާގިފުޅާއެކު 2023 ގައި.\nކޮންފްލިކްޓް އޮފް އިންޓްރަސްޓް\nޖުލައި 11, 2021 13:17\nއެމް.އެމް.ޕީ.އާރް.ސީ ދިފާއީވަކީލް ހުންނަވައިގެން އިންސާފްވެރިގޮތެއްގައި އެމް.އެމް.ޕީ.އާރް.ސީ އާއި ގުޅުންހުރި މައްސަލަތައް ބެލޭނެތޯ؟\nޖުލައި 11, 2021 13:25\nކަލޯގަޔާ އެމް.އެމް.ޕީ.އާރް.ސީ ގެ ދިފާއީވަކީލްކަން ކުރިބޭފުޅާ މި ބައްލަވާ ދިރާސާކުރައްވަނީ އެމް.އެމް.ޕީ.އާރް.ސީ ހިޔާނާތާބެހޭ ހުރިހާކަމެއް، މިބޭފުޅާއަށް އެމް.އެމް.ޕީ.އާރް.ސީ ގެ ހުރިހާކަމެއް މިހާރު ވަރަށް ރަނގަޅައް އިނގޭނެ. އެކަމަކު އެމް.އެމް.ޕީ.އާރް.ސީ މައްސަލާގައި ޖަލައްލާފައިހުރި އަދީބާއި ރައީސް ޔާމީނުވެސް މިހާރު އެތިބީ ގޭގަ ދެން އެމް.އެމް.ޕީ.އާރް.ސީ މައްސަލައިގައި ކަމެއް ވާނެތަ؟\nޖުލައި 11, 2021 17:00\nއަދިވެސް ދިރާސާކުރުމުގަ އެއީ ވެކުސިނެއްތަ ދިރާސާކުރަނީ އެހެންވިއްޔާ ތިޔަވެކުސިން އަލުންދިރާސާކުރުމަށް އެމެރިކާގެ އޮހާއިއޯ ގޮދައިމަސް މެޑިކަލް ކޮލެޖަށް ފޮނުވަންވީނު.


އިސްލާމީ އުންމަތުގެ ލޯބިލިބިފައިވާ އިލްމްވެރިއެއް – heyobas\nފުރަތަމަ ސަފްހާ އިސްލާމީ އުންމަތުގެ ލޯބިލިބިފައިވާ އިލްމްވެރިއެއް\nއިސްލާމީ އުންމަތުގެ ލޯބިލިބިފައިވާ އިލްމްވެރިއެއް\nއަޅުގަނޑުމެން ދިވެހިންގެ ތެރޭގައިވެސް އަދި ހަމަ އެހެންމެ މުޅި ދުނިޔޭގެ އެކި ކަންކޮޅުތަކުގައި އުޅޭ މުސްލިމުންގެ މެދުގައިވެސް ފާހަގަކުރެވޭ އެބޭފުޅެއްގެ ކިޔެވުން އަޑުއަހަން ގިނަ ބަޔަކު ބޭނުންވާ އެއް އަޑަކީ ޝައިޚް ސުރައިމްގެ އަޑެވެ. ޤުރުއާން ކިޔެވުމުގައި އަޑުއަހާ މީހުން ސައުގުވެރިކަން އުފެދޭފަދަ ފުރިހަމަ އަޑެއްގެ ވެރިއެކެވެ. އިސްލާމީ އުންމަތުގެ ބޮޑު އިލްމްވެރިއެކެވެ. ސައުދު ބިން އިބްރާހިމް ބިން މުހައްމަދު އަލް ޝުރައިމް ދުނިޔޭގެ އަލިކަން ދެކެވަޑައިގަތީ 19 ޖެނުއަރީ 1964 ވަނަ ދުވަހުއެވެ. އަދި ސައުދު އައް ޝުރައިމް އަކީ އައް މަސްޖިދުލް ހަރާމްގެ އިމާމެކެވެ. ހަމަ އެހެންމެ ހަތީބެކެވެ. ސުރައިމް އަކީ އުމްލްގުރާ ޔުނިވަރސިޓީގެ ޝަރިއާ އަދި އިސްލާމިކް ސްޓަޑީސްގެ ޕުރޮފެސާރއެކެވެ. އަދި ފަހުން ފެކަލްޓީގެ ޑީން އަކަށް ބަދަލުވެ ފިޤްހު އިލްމަށް ޚާއްޞަ ޕުރޮފެސަރަކަށް ބަދަލުވިއެވެ.\nޝައިޚް ސުރައިމް އަކީ ފިޤުހު އިލްމުގެ ދާއިރާއިން ތަފާތު ދިރާސާތަށްކޮށް ފިޤްހު އިލްމުގެ ދާއިރާގައި ފާހަގަކުރެވޭ ބޮޑު އިލްމްވެރިއެކެވެ. އިސްލާމްދީނާއި ބެހޭ ގޮތުން ލިޔުއްވާ ލިޔުންތެރިއެކެވެ. މިގޮތުން އަޤީދާގެ ފޮތްތަކާއި ފިޤްހު، އަރަބި ޅެން ލިޔުއްވިއެވެ. އަދި ސުރައިމް މުޅި ދުނިޔެއަށް މަޝްހޫރުވެފައިވަނީ ހަމައެކަނި މި ރޮނގުތަކަކުންނެއް ނޫނެވެ. އެ ބޭފުޅާ ޤުރުއާން ކިޔެވުމުގައި ގެންގުޅުއްވާ ރިވެތި އުސޫލުތަކާއި އަޑު ގެންގުޅޭގޮތާއި ތަޖުވީދުގެ ފުރިހަމަކެމެވެ. އެބޭފުޅާގެ ކިޔެވުންތަށް ދުނިޔެއަށް މަޝްހޫރުވެ އެބަލައިގަނެފައި ވާވަރަކީ ބައިނަލް އަޤުވާމީ ފެންވަރުގައި އެންމެ ގިނައިން ބޭނުންކުރެވޭ އެއް ޤުރުއާން ސީޑީއަކީ ނުވަތަ ކިޔެވުމަކީ ސުރައިމްގެ ކިޔެވުންކަމެވެ.\nޝައިޚް އެންމެ ބޮޑަށް މީހުންނަށް ފާހަގަވާންފެށީ ރޯދަމަހު މައްކާގައި އިމާމްވެ ތަރާވީސް ނަމާދުކުރަށްވަން ފެއްޓެވި ހިސާބުންނެވެ. އެއީ 1991 ވަނަ އަހަރާއި ހިސާބެވެ. ޚާއްޞަކޮށް އެ ބޭފުޅާގެ ކިޔެވުން ރީތިވެ ތަޖްވީދުމަގުވެސް އެހާމެ ފުރިހަމައެވެ. ޑރ.ޝުރައިމް އަށް ސައުދީ ޝާހީ އަމީރު ނަޔެފް ބިން އަބްދުލް އަޒީޒްގެ ކަށު ނަމާދު އިމާމްވެ ކުރުމުގެ ފުރުސަތުވެސް 17 ޖޫން 2012 ވަނަ ދުވަހު ލިބި ވަޑައިގެންނެވިއެވެ.\nޝުރައިމް ތަޢުލީމީ ހަޔާތް ފަށާފައިވަނީ އަރީން އެލެމެންޓްރީ ސްކޫލްއިންނެވެ. އެއަށް ފަހު ސާނަވީ ތަޢުލީމް އުގެނިވަޑައިގެންނެވުމަށް އަލްޔަރމޫކް ނޯރތް ހައި ސްކޫލާއި ގުޅިވަޑައިގެތެވެ. އަދި ހަމަ އެހެންމެ ސާނަވީ ތަޢުލީމުގެ ފަހު އަހަރު ޝުރައިމް ހާފިޒަކަށް ވެ ވަޑައިގެތެވެ. ޝުރައިމް ސާނަވީ ނިންމެވީ 1983 ވަނަ އަހަރުއެވެ. ސާނަވީ ތައުލީމްގެ މަރުހަލާ ނިންމުމަށްފަހު ޝުރައިމް އިމާމް މުޙައްމަދު ބިން ސޫއޫދު އިސްލާމިކް ޔުނިވަރސިޓީއިން 1988 ވަނަ އަހަރު ކިޔަވާ ވިދާޅުވުން ނިންމަވާލެއްވިއެވެ. އަދި އެއަށް ފަހު 1992 ވަނަ އަހަރު މާސްޓާރސް ޑިގްރީ ހާސިލްކުރެއްވިއެވެ. ދެން އެއަށް ފަހު މައްކާގެ އުމުލް ޤުރާ ޔުނިވަރސިޓީއިން ޕީއެޗްޑީ ހާސިލްކުރެއްވިއެވެ.\nޝުރައިމް 1991 ވަނައަހަރު މަސްޖިދުލް ހަރާމްގެ އިމާމަކަށް އަދި ހަތީބަކަށް ފަހުދު ރަސްގެފާނުގެ އެންގުމަށް ހަމަޖެއްސުނެވެ. އަދި 1992 ވަނައަހަރު މައްކާގެ ހައިކޯރޓްގެ ފަނޑިޔާރެއްގެ ގޮތުގައި ހަމަޖެހުނެވެ. އަދި ޝުރައިމް އަކީ މައްކާގެ އުއްމުލް ޤުރާ ޔުނިވަރސިޓީގެ ޕްރެފެސާރއެކެވެ.. އެއީ 1995 ވަނަ އަހަރެވެ. އަދި އެބޭފުޅާއަކީ ސަރިއާ އަދި އިސްލާމިކް ސްޓަޑީސްގެ ޑީންއެވެ. އަދި އެބޭފުޅާ އަށް ފިޤްހު އިލްމްގެ ހާއްސަ ޕްރޮފެސާރއެއްގެ މަޤާމްވެސް ލިބިވަޑައިގެންވިއެވެ.\nޝައިޚް ޝުރައިމް 1992 ވަނަ އަހަރު ކައިވެނިފުޅު ބައްލަވައިގެން2ފިރެހެން ބޭފުޅުންނާއި އެއް އަންހެން ބޭފުޅަކު ލިބި ވަޑައިގަތެވެ. ޝުރައިމް އާއި ޝުރައިމްގެ ކާމިޔާބީގައި ޝުރައިމްގެ އަނބިކަނބަލުންނާއި ބެހޭގޮތުން ސައުދީ ނޫހަކުން ކުރި ސުވާލެއްގެ ޖަވާބުގައި ޝުރައިމް ވިދާޅުވަނީ އަނބިކަބަލުންނާ ބެހޭގޮތުން އެއްޗެއް ވިދާޅުވުމުގެ ކުރިން ލޮބުވެތި މައިކަނބަލުންގެ ވާހަކައެވެ. އެބޭފުޅާ ދުވަހަކުވެސް މައިކަނބަލުން ދެއްވި ލޮއެއްބާއި އަޅާލުން ހަނދުމަ ނުނެތޭނެ ކަމަށެވެ. ތުއްތު ދުވަސްވަރުން ފަށައިގެން ޒުވާންދައުރުވެސް ވަރަށް ރަނގަޅަށް ލޮއެއްބާއި އޯގާތެރިކަމާއި އެކު އަޅާލެއްވިއެވެ. އަދި މައިކަނބަލުންނަށް ރަޙްމަތްލެއްވުމަށް ދުވާކުރަށްވައެވެ. އަނބިކަނބަލުން އެބޭފުޅާއަށް ހެޔޮގޮތުގައި ސާބިތުވެ ހުރުމުގައި އެހީތެރިވެ ވަޑައި ގަންނަވާކަމާއި އެކަމަނާ ހެޔޮ މަގުގައި ސާބިތު ކޮށްދެއްވުމަށް އެދި ދުވާކުރަށްވައެވެ. މާތް ﷲ އަޅުގަނޑުމެން އިސްލާމީ އުންމަތުގައި އެތައް ބައެއްގެ ލޯބި ލިބިފައިވާ ޝައިޚް ޝުރައިމް އަށް ހެޔޮ ރަހްމަތްލައްވާ ހެޔޮމަގުގައި ސާބިތިކުރަށްވާށި.


BREAKING | Hinnavarun Ithuru 58 Meehaku Covid Ah Fassi Vejje - Vaguthu\nޅ. ހިންނަވަރުން އިތުރު 58 މީހަކު ކޮވިޑް-19 އަށް ފައްސިވެއްޖެއެވެ.\nހިންނަވަރު ސިއްހީ މަރުކަޒުން އާއްމު ކޮށްފައިވާ ތަފާސްހިސާބުތަކުން ދައްކާ ގޮތުގައި ފައްސިވެފައިވާ މީހުންގެ ތެރެއިން 26 މީހަކީ ފްލޫ ކްލިނިކުން ފައްސިވެފައިވާ މީހުންނެވެ. 21 މީހަކު ކުރިން ފައްސިވެފައިވާ މީހުންނާއި ކައިރިން ބައްދަލުވެގެން ފައްސިވެފައިވާއިރު، 11 މީހަކީ އެކި އިހާތަކާއި ގުޅިގެން ފައްސިވެފައިވާ މީހުންނެވެ.\nމިއާއި އެކީ އެރަށުން ފައްސިވެފައިވާ މީހުންގެ އަދަދު ވަނީ 140 އަށް އަރާފައެވެ. އޭގެ ތެރޭގައި ހިމެނެނީ 108 ދިވެހިންނާއި 32 ބިދޭސީންނެވެ.\nހިންނަވަރުން ބަލިން ރަނގަޅުވެފައިވަނީ 50 މީހެކެވެ. އަދި މިވަގުތު ސިއްހީ މަރުކަޒުގައި2މީހަކަށް ފަރުވާދެމުން އަންނައިރު އެކަކަށް އަންނަނީ ފެސިލިޓީގައި ފަރުވާ ދެމުންނެވެ.\nރާއްޖޭގެ ކޮވިޑް-19ގެ ހާލަތު ދުވަހުން ދުވަހަށް ގޯސްވަމުން އަންނައިރު، މާލެ ފިޔަވައި އަތޮޅުތަކުން މި ބަލީގެ ވޭދަނަތަށް އަންނަނީ ގިނަވަމުންނެވެ. މިހާތަނަށް އާންމު ކޮށްފައިވާ މައުލޫމާތަށް ބަލާއިރު، 70 ރަށެއް ވަނީ ކޮވިޑްގެ ވޭދަނަތަށް ފެނިގެން މޮނިޓަރިންގެ ހާލަތަށް ގެނެސްފައެވެ.\nރާއްޖެއިން މިހާތަނަށް 54،365 މީހަކު ކޮވިޑަށް ފައްސިވެފައިވާއިރު، އޭގެ ތެރެއިން 1،960 މީހަކު ފައްސިވެފައިވަނީ މިރޭއެވެ. މިބަލި ޖެހުނު މީހުންގެ ތެރެއިން 31،812 މީހަކު ވަނީ ބަލިން ރަނގަޅުވެފައެވެ. އަދި މިވަގުތު 22،421 މީހަކަށް ފަރުވާ ދެމުން އަންނައިރު، 294 މީހަކަށް ފަރުވާ ދެމުން އަންނަނީ ހޮސްޕިޓަލުގައި އެނދުމަތި ކޮށްގެންނެވެ.\nމި ބަލި ޖެހިގެން ރާއްޖެއިން 123 މީހަކު ވަނީ ނިޔާވެފައެވެ.


އަންނަ އަހަރު ރާއްޖޭގައި އެފްއައިވީބީގެ ބީޗް ވޮލީ ޓުއަރ ބާއްވަނީ އަންނަ އަހަރު ރާއްޖޭގައި އެފްއައިވީބީގެ ބީޗް ވޮލީ ޓުއަރ ބާއްވަނީ\nއަންނަ އަހަރު ރާއްޖޭގައި އެފްއައިވީބީގެ ބީޗް ވޮލީ ޓުއަރ ބާއްވަނީ\nގައުމީ ބީޗް ވޮލީގެ ފިރިހެން ފައިނަލް މެޗްގެ ތެރެއިން / ފޮޓޯ: ޕީއެސްއެމް - އަލީ ނަސީރު\nވޮލީގެ މައި ޖަމިއްޔާ އެފްއައިވީބީ ބީޗްވޮލީ ޓުއަރ މުބާރާތެއް ރާއްޖޭގައި ފުރަތަމަ ފަހަރަށް ބޭއްވުމަށް ތާވަލްކޮށްފިއެވެ. މިއީ ރާއްޖޭގެ ވޮލީގެ ތާރީޚުގައި މިފަދަ ބޮޑު މުބާރާތެއް ބާއްވާ ފުރަތަމަ ފަހަރެވެ. މީގެ ކުރިން ރާއްޖޭގައި ބާއްވާފައިވަނީ ސެންޓްރަލް ޒޯން ވޮލީ މުބާރާތާއި މިސަރަހައްދުގެ ބީޗް މުބާރާތެކެވެ.\nމިއީ ދާދި ފަހުން އެފްއައިވީބީގެ ރައީސް ބްރެޒިލްގެ އަރީ ގްރާސާ ރާއްޖެއަށް ކުރެއްވި ދަތުރުފުޅުގައި މަޝްވަރާކުރެވުނު ކަމެކެވެ. ރާއްޖެއަށް ކުރެއްވި ދަތުރުގައި ގްރާސާވަނީ ބީޗް ވޮލީއަކީ ރާއްޖޭގައި އުފެދެންޖެހޭ ކުޅިވަރެއްކަމަށް ވިދާޅުވެ، ރާއްޖޭގައި އެންމެ ބޮޑެތި ބީޗް ވޮލީ މުބާރާތްތައް ބޭއްވުމަށް މަސައްކަތްކޮށްދޭނެ ކަމަށްވެސް ވިދާޅުވެފައެވެ. ވޮލީގެ މައި ޖަމިއްޔާ އެފްއައިވީބީން ނެރުނު ވޮލީ ބޯލް ވޯލްޑް ބީޗް ޕްރޯ ޓުއަރ ކަލަންޑަރުގައި ރާއްޖެ ހިމަނާފައިވާއިރު، ރާއްޖޭގައި ބާއްވާ ޓުއަރ ކުރިއަށްދާނީ މިއަންނަ އަހަރުގެ އޮކްޓޫބަރު މަހުގެ 13 އިން 16އަށެވެ.\nމައުލޫމާތު ލިބިފައިވާ ގޮތުގައި ރާއްޖޭގައި ކުރިއަށްދާނީ ބީޗް ވޮލީބޯލް ޓުއާގެ ތިން ބައިގެ ތެރެއިން ޗެލެންޖާސްގެ ބައެވެ. ބީޗް ވޮލީބޯޅައިގައި ކުރިއަށްދަނީ ފިއުޗާ، ޗެލެންޖާސް އަދި އެލީޓް 16އެވެ. ރާއްޖޭގައި ކުރިއަށް ގެންދިއުމަށް ހަމަޖެހިފައިވާ ޗެލެންޖާސް ބައިގެ ތެރެއިން ވައިލްޑްކާޑް އެންޓްރީއެއްގެ ތެރެއިން ރާއްޖޭގެ ކުޅުންތެރިންނަށްވެސް މިބައިގައި ކުޅުމުގެ ފުރުސަތު ލިބިގެންދާނެއެވެ. މިއީ ރާއްޖޭގެ ބީޗް ވޮލީއަށް ލިބިގެންދާނެ ވަރަށް ބޮޑު ކުރިއެރުމެކެވެ. އަދި މިއީ ރާއްޖޭގެ ބީޗްވޮލީ ކުޅުންތެރިންނަށްވެސް ލިބިގެންދާނެ ވަރަށް ބޮޑު ފުރުސަތެކެވެ.\nޗެލެންޖާސް ބައި ރާއްޖޭގެ އިތުރުން ދެން ހޯސްޓްކުރާނީ މެކްސިކޯގެ ދެ ސިޓީއެއް ގަޔާއި ބްރެޒިލްގެ އިޓަޕެމާ، މިސްރުގެ ރެޑް ސީ، ޗައިނާގެ ނަންޖިން އާއި އަދި އޮސްޓްރޭލިއާގެ ސިޓީއެއްގައެވެ. މީގެ އިތުރުން ވެސް ބީޗްވޮލީ ޓުއާގެ މެޗުތައް އެހެން ސިޓީތަކުގައި ކުޅުމުގެ ފުރުސަތު އެބައޮތް ކަމަށް އެފްއައިވީބީން ބުނެފައިވެއެވެ. އަންނަ އަހަރުގެ ވޯލްޑް ޗެމްޕިއަންޝިޕް އޮންނާނީ އިޓަލީގެ ރޯމްގައެވެ.\nމީގެ ކުރިން 2016ވަނަ އަހަރު އޭވީސީ ބީޗްވޮލީ މުބާރާތުގެ މެޗްތަކެއް ރާއްޖޭގައި ވަނީ ކުރިއަށް ގެންގޮސްފައެވެ.


BREAKING: Netherland In Ithuru 115 Meehun Maruvejje - Vaguthu\nނެދަލޭންޑުން އިތުރު 115 މީހުން މަރުވެއްޖެ\nދުނިޔޭގެ ހުރިހާ ގައުމަކަށް އަސަރު ކޮށްފައިވާ ނުރައްކާތެރި ކޮވިޑް-19ގެ ސަބަބުން ނެދަލޭންޑުން އަނެއްކާވެސް ގިނަ އަދަދެއްގެ ބަޔަކު މަރުވެއްޖެއެވެ.\nފާއިތުވެދިޔަ 24 ގަޑިއިރުތެރޭ އެ ގައުމުން މަރުވި 115 މީހުންނާއި އެކު ނެދަލޭންޑުން މަރުވި މީހުންގެ ޖުމްލަ އަދަދު މިހާރު ވަނީ 1،766 އަށް އިތުރުވެފައެެވެ.\nއެގައުމުން އިއްޔެ 164 މީހަކު މި ބަލި ޖެހިގެން ވަނީ މަރުވެފައެވެ. މި ބަލި ޖެހިގެން އެގައުމުން އެންމެ ގިނަ މީހުން މަރުވެފައިވަނީ މިދިޔަ މަހުގެ 31 ވަނަ ދުވަހުއެވެ. އެގޮތުން އެދުވަހު އެގައުމުން މި ބަލި ޖެހިގެން 175 މީހަކު ވަނީ މަރުވެފައެވެ.\nއެގައުމުން އިތުރު 1,224 މީހަކު މި ބައްޔަށް ފައްސި (ޕޮޒިޓިވް) ވެފައިވާއިރު، ޖުމްލަ ފައްސިވި މީހުންގެ އަދަދު މިހާރު ވަނީ 17,851 އަށް އަރާފައެވެ.\nމި ބަލި ޖެހިގެން އެގައުމުން މިހާތަނަށް 250 މީހަކު ރަނގަޅުވެފައިވާއިރު، 1,360 މީހެއްގެ ހާލު ދެރަވެގެން އައިސީޔޫގައި އަންނަނީ ފަރުވާ ދެމުންނެވެ.\nނެދަލޭންޑުގައި ވައިރަހުގެ ޝިކާރަ އަކަށްވެ މަރުވާ މީހުންގެ އަދަދު ވަރަށް ބޮޑަށް އިތުރުވި ނަމަވެސް، ބަލި ޖެހޭ މީހުންގެ އަދަދު މި މަހުގެ 27ން ފެށިގެން ދަނީ ދަށްވަމުންކަން ފާހަގަކޮށްލެވެއެވެ.\nއެ ގައުމުގައި ވައިރަސް ފެތުރެން ފެށީ އިޓަލީ އަށް ޒިޔާރަތް ކޮށްފައި އެނބުރި ނެދަލޭންޑަށް ދިޔަ މީހެއްގެ ފަރާތުން ކަމުގައިވާއިރު، ވައިރަހުގެ ސަބަބުން އެންމެ ފުރަތަމަ އެ ގައުމުން މީހަކު މަރުވީ މިދިޔަ މާރިޗު މަހުގެ6ވަނަ ދުވަހުއެވެ.\nފަރުވާއެއް އަދި ހޯދިފައިނުވާ މި ވައިރަސް ދުނިޔޭގެ ގިނަ ގައުމުތަކަށް ފެތުރިފައިވާއިރު،3ގައުމަކުން ފައްސިވި މީހުންގެ އަދަދު ވަނީ ލައްކައަކަށް އަރާފައެވެ. އެގޮތުން އެންމެ ގިނަ މީހުން ފައްސި ވެފައިވަނީ އެމެރިކާއިންނެވެ. އެމެރިކާ ދޫކޮށް އެންމެ ގިނަ މީހުން ފައްސި ވެފައިވަނީ ސްޕެއިން އިނެވެ. އޭގެ ފަހުން އޮތީ އިޓަލީއެވެ.


Zuvaan Iru Maruvi Bollywoodge Tharin - Vaguthu\nޒުވާންއިރު މަރުވި ބޮލީވުޑްގެ ތަރިން\nދާދި އިހަކަށް ދުވަހު މަރުވި ބޮލީވުޑްގެ ތަރި ސްރީދޭވީގެ މަރާއެކު ގިނަ ބަޔަކަށް ޝޮކެއް ލިބިގެންދިޔައެވެ. އުމުރުން 53 އަހަރުގައި ސުރީ ދޭވީ މަރުވެފައި އޮއްވާ ފެނުނުއިރު، މިގޮތަށް ޒުވާން ދުވަސްވަރު އެތަށް ބޮލީވުޑްތަރިން ވަނީ މަރުވެފައެވެ. އޭގެތެރެއިން ބައެއް މީހުނަށް ބަލާލާނަމެވެ.\nބޮލީވުޑްގެ މެރިލީން މޮންރޯގެ ނަމުން ޕަރްވީންއާ މުޚާތަބު ކުރެވެ އެވެ. އެއީ އޭނާގެ އާދަޔާޚިލާފު ރީތިކަމާއި ހިތާމަވެރި ނިމުމުގެ ސަބަބުންނެވެ. އަމަރް އަކްބަރް އެންތަނީ، ދީވާރް އަދި ކްރާންތީ ފަދަ ފިލްމުތަކުގެ މަޝްހޫރުވެގެންދިޔަ ޕަރްވީން 2005 ގައި މަރުވިއިރު އޭނާގެ އުމުރުން އެންމެ 55 އަހަރެވެ. ޕަރްވީންގެ ހަޔާތުގައި ދިމާވި ވަރަށް ހިތްދަތި ހާދިސާތަކަކަށް ފަހު އޭނާގެ ސިކުނޑީގައި މައްސަލަތައް ޖެހި ހަޔާތުގެ ފަހު ދުވަސްތައް ހޭދަކުރީ ވަރަށް އެކަނިވެރި އަދި އެހާމެ ވޭނުގަ އެވެ.\nޕަރްވީން ބާބީ ހަޔާތުގެ އެންމެ ފަހު ދުވަސްކޮޅު\nދިވްޔާ ބާރްތީ އަކީ ހިންދީ ފިލްމު އިންޑަސްޓްރީގައި ވަރަށް ބާރަށް ކުރިއަރައިގެންދިޔަ ބަތަލާއެކެވެ. އުމުރުން އެންމެ 19 އަހަރުގައި އޭނާ މަރުވިއިރު އެ ދުވަސްވަރު މަސައްކަތްކުރަމުން ދިޔަ އެއްވެސް ބަތަލާއެއްގެ އަތުގައި ނެތްވަރުގެ މޮޅު އަދި ގިނަ ފިލްމުތައް އޭނާއަށް ކުޅެން ލިބިފައިވެ އެވެ. ދިވްޔާގެ ފާހަގަކޮށްލެވޭ ފިލްމުތަކުގެ ތެރޭގައި "ޝޯލާ އައުރް ޝަބްނަމް" އާއި "ބަލްވާން" ހިމެނެ އެވެ. ދިވްޔާ އަކީ މަޝްހޫރު ޕްރޮޑިއުސަރު ސާޖިދް ނަދިއަދްވާލާގެ ފުރަތަމަ އަނބިމީހާ އެވެ. އޭޕްރީލް 5، 1993 ގައި ދިވްޔާ މަރުވީ އޭނާގެ ގޭގެ ބެލްކަނިން ވެއްޓިގެންނެވެ. ނަމަވެސް އޭނާ ވެއްޓެން ދިމާވި ހަގީގީ ސަބަބު މިހާތަނަށް ވެސް ހޯދިފައެއް ނުވެ އެވެ.\nއުމުރުން 19 އަހަރުގައި ދިވްޔާ މަރުވިއިރު ނުވަ ވަރަކަށް ފިލްމު ކުޅެފައިވޭ\nއުމުރުން 31 އަހަރުގައި ސްމީތާ ޕާޓިލް މަރުވެފައިވަނީ 1986 ވަަނަ އަހަރު އެވެ. އޭނާ މަރުވީ ފުރަތަމަ ދަރިފުޅު ވިހެއުމުގެ ތެރޭގައި ދިމާވި މައްސަލަތަކެއްގެ ސަބަބުންނެވެ. ސްމީތާ އަކީ އޭނާގެ ޒަމާނުގައި ފިލްމު ކުޅުނު ބަތަލާއިންގެ ތެރެއިން އެންމެ ހުނަރުވެރި ބަތަލާއޭ ބުނުމަކީ ދޮގަކަށް ނުވާނެ އެވެ. އޭނާގެ ކޮންމެ ފިލްމަކުން ވެސް އެކްޓްކުރުމުގައި އޭނާގެ ހުރި ކުޅަދާނަކަން ހާމަވެ އެވެ. ސްމީތާގެ ދަރިފުޅު ޕްރަތީކް ބައްބަރް އަކީ ވެސް މިހާރު ފިލްމު ކުޅޭ ބަތަލެކެވެ.\nސްމީތާ: މަދުން ނޫނީ ނުފެންނަ ވަރުގެ ކުޅަދާނަ ބަތަލާއެއް\nމަދޫބާލާ އަކީ 50 އަދި 60ގެ އަހަރުތަކުގައި ހިންދީ ސިނަމާގައި ރަނިކަން ކުރި ބަތަލާ އެކެވެ. ބޮލީވުޑްގައި މިހާތަނަށް މަސައްކަތްކުރި އެންމެ ރީތި ބަތަލާ އަކީ މަދޫބާލާ ކަމަށް މިހާރުވެސް ގިނަ ބަޔަކު ބުނެ އެވެ. "މުޣްލޭ އާޒަމް" އާއި "ނީލް ކަމަލް" ފަދަ ފިލްމުތައް ކުޅެފައިވާ މަދޫބާލާ 1969 ގައި މަރުވިއިރު އޭނާއަށް 36 އަހަރެވެ. މަދޫބާލާ މަރުވީ ހިތުގައި ލޯ ވަޅެއް އިނުމުގެ ސަބަބުން ނުވަ ވަރަކަށް އަހަރު ވަރަށް ވޭނުގައި އުޅުމަށް ފަހުގަ އެވެ.\nފިލްމީ ބަތަލާ މަދޫބާލާ\nމީނާ ކުމާރީ އަކީ ހިތާމަވެރި ފިލްމުތައް ކުޅުމުގައި ވަރަށް މަޝްހޫރުކަން ހޯދި ބަތަލާ އެކެވެ. މޮޅު ބަތަލާއެއްގެ އިތުރުން މީނާ އަކީ ވަރަށް މޮޅު ޝާއިރެކެވެ. ލިޔުންތެރިއެކެވެ. "ޕާކީޒާ" ފަދަ ރީތި ފިލްމުތައް ކުޅެފައިވާ ފުރަމޭގެ ބައްޔެއްގައި މީނާ ކުމާރީ 1972 ގައި މަރުވިއިރު އޭނާގެ އުމުރަކީ 38 އަހަރެވެ.\nކުރީގެ މަޝްހޫރު ބަތަލާ މީނާ ކުމާރީ\nއަމީތާބު ބައްޗަންގެ "ޝޫރިޔަވަންޝަމް"ގައި ބަތަލާގެ ރޯލު ކުޅެފައިވާ ސައުންދަރިޔާ އަކީ ތަމަޅަ ފިލްމު އިންޑަސްޓްރީގައި ވަރަށް ފާހަގަކޮށްލެވޭ ބަތަލާ އެކެވެ. ސައުންދަރިޔާ ދަތުރުކުރި މަތިންދާބޯޓެއް ވެއްޓުމުގެ ސަބަބުން 2004 ގައި އޭނާ މަރުވިއިރު އުމުރުން 31 އަހަރެވެ.\nސައުންދަރިޔާ އާއި އަމީތާބު "ސޫރިޔަވަންޝަމް"ގެ މަންޒަރެއްގައި\nމާޗް 7, 2018 22:08\nޒުވާން ވަގުތުން މާނަ ކުރަނީ 60 ދަށައްތަ\nމާޗް 7, 2018 23:43\nތަން ކޮޅެއް ރީތިކޮށް ހުރިއްޔާ 80 އަހަރުވިޔަސް ވަނީ ޒުވާނަކަށްތައް\nމިޚަބަރު ލިޔުނު މީހާގެ މާމައަށްވުރެ ޅަވީމަ ޒުވާންވީ


Saaid ah final in furusathu nulibunu | Mihaaru\nސާއިދަށް ފައިނަލުން ފުރުސަތު ނުލިބުނު\n23 އެޕްރީލް 2019 - 11:42 13 comments\nގަތަރުގެ ދޯހާގައި ކުރިއަށްދާ އޭޝިއަން އެތުލެޓިކްސް ޗެމްޕިއަންޝިޕުގެ 100 މީޓަރު ދުވުމުން ރާއްޖޭގެ ހަސަން ސާއިދަށް ފައިނަލުން ފުރުސަތެއް ނުލިބުނެވެ.\nސެމީ ފައިނަލުގެ ފުރަތަމަ ހީޓުގައި ރޭ ސާއިދު ދުވީ 10.56 ސިކުންތުންނެވެ. އޭނާ ދިޔައީ ހީޓުގެ ހަ ވަނަ އަށެވެ. ފައިނަލުން ފުރުސަތު ލިބޭނީ ހީޓުގެ އެންމެ ބާރު ދެ ދުވުންތެރިންނަށެވެ. މި ހީޓުން އެ ފުރުސަތު ލިބުނީ 10.18 ސިކުންތުން ދުވި ޖަޕާނުގެ ޔަމަގަޓާ ރަޔޯޓާ އާއި 10.25 ސިކުންތުން ދުވި ދެކުނު ކޮރެއާގެ ކިމް ކުކްޔަންގެވެ.\nސާއިދު ވަނީ 2017 ވަނަ އަހަރު އިންޑިއާގައި ބޭއްވި އޭޝިއަން ޗެމްޕިއަންޝިޕުގެ 100 މީޓަރު ދުވުމުގެ ފައިނަލުގައި ވާދަކޮށް ހަތަރު ވަނަ އަށް ރޭސް ނިންމައިފަ އެވެ. އެ ފަހަރުގެ ކާމިޔާބީއާ އެކު ސާއިދު ވެގެން ދިޔައީ މަތީ ފަންތީގެ ކުޅިވަރަކުން އެންމެ ބޮޑު ކާމިޔާބެއް ހޯދި ދިވެއްސަށެވެ.\nމުބާރާތުގައި ސާއިދު ދެން ދުވާނީ 100 މީޓަރު އަދި 400 މީޓަރު ރިލޭ އެވެ. ސާއިދަށް ދެން އޮތް ބޮޑު މުބާރާތަކީ ޖުލައި މަހު މޮރިޝަސްގައި ބާއްވާ އިންޑިއަން އޯޝަން އައިލެންޑް ގޭމްސް އެވެ. އޭނާ ވަނީ 2015 ވަނަ އަހަރު ބޭއްވި މުބާރާތުގެ 100 މީޓަރު ދުވުމުން ރަން މެޑަލް އަދި 200 މީޓަރު ދުވުމުން ރިހި މެޑަލް ހޯދައިފަ އެވެ.


ބުޅާހެދިގެން ހާލި ވައްޓައިލައިފިނަމަ ތަޅައިގެން ދާނީ އެމްޑީޕީން އެޅި ގާބިސްތައް: ހިސްޓޯ - DhiDaily\nބުޅާހެދިގެން ހާލި ވައްޓައިލައިފިނަމަ ތަޅައިގެން ދާނީ އެމްޑީޕީން އެޅި ގާބިސްތައް: ހިސްޓޯ\nބުޅާހެދިގެން ހާލި ވައްޓައިލައިފިނަމަ ތަޅައިގެން ދާނީ ހާލީގައިހުރި ގާބިސްތައް ކަމަށާއި، ގާބިސް ގިނައިން އެޅީ އެމްޑީޕީންކަމަށް ރައްޔިތުން މަޖިލީހުގެ ކުރީގެ މެންބަރު ޝިފާޤް މުފީދު(ހިސްޓޯ) މިއަދު ވިދާޅުވެއްޖެެެެއެވެ.\nހިސްޓޯ މިހެން ވިދާޅުވީ ކޮވެލި ފަދައިން އެމްޑީޕީގެ ހާއްޔަށް ޕީޕީއެމްއިން ބިސް އަޅައިފިކަމަށާއި، ނަމަވެސް މިއީ ބުޅާ ދުއްވައިގަންނަހެން ހާލި ވައްޓައިލަން ދުއްވައިގަންނަންވީ ވަގުތު ނޫންކަމަށް، އެ ޕާޓީގެ ރައީސް މުޙައްމަދު ނަޝީދު ވިދާޅުވުމާއި ގުޅިގެންނެވެ.\nލޯކަލް ކައުންސިލު އިންތިޚާބަށް ޢިޝާރަތްކުރައްވައި ހިސްޓޯ ވިދާޅުވީ ބިސްފީކުރީ ރައްޔިތުން ބަނޑުދަށުލައިގެން ކަމަށެވެ. ހަމައެހެންމެ ފިޔޮއް ނުކުތްއިރު އެމްޑީޕީއަށްވުރެ ގިނަވީ ޕީޕީއެމް ފިޔޮއްކަމަށް ވެސް ހިސްޓޯ ވިދާޅުވިއެވެ.\n”މިސާހިތު ބުޅާހެދިގެން ހާލި ވައްޓައިލައިފިނަމަ ތަޅައިގެން ދާނީ ހާލީގައިހުރި ގާބިސްތައް. ގާބިސް ގިނައިން އެޅީ އެމްޑީޕީން.“ ހިސްޓޯ ވިދާޅުވިއެވެ.\nއެމްޑީޕީން ހާލި ވައްޓައިލިޔަަސް ގާބިސް ނާޅާކަމަކަށް ނުވާނެކަމަށް ވެސް ހިސްޓޯ ވިދާޅުވިއެވެ.


(12 މެއި 2020 އާ ގުޅޭ)\n"ޔޫ އާ ފްރީ، ލިވް ޔޯ ލައިފް އިން ދީޒް ތްރީ މަންތްސް، އައި ވިލް ކަމްބެކް... އައި ވިލް އޯލްވޭޒް ކަމް ބެކް ފޯ ޔޫ ކިޓީ... އެންޑް އައި ވިލް މޭކް ޔޫ މައިން، ހެ ހެ ހެ... ޑޯންޓް ގެޓް ސްކެއާޑް، ސޫން ޔޫ ވިލް ނޯ ދި ޑާކް ޑިޒެއާޒް އޮފް އެން އަންޓެއިމްޑް ބީސްޓް" މިފްރާހުގެ ސިއްރުވެރި އަޑާއި ލުއި ހުނުމުގައިވީ ތަފާތު އަސަރެކެވެ. އޭނާގެ ނޭފަތުކޮޅުން ކެންޒާގެ ކަންފަތާ ކުޅެލިއެވެ. އަދި ބޮލުގައި ބޮސްދިނުމާއެކު ދަނީކަމުގައި ބުނެ އޭނާގެ ގަޢިދުން ކެންޒާ މިނިވަންކޮށްލިއެވެ.\nދެއަތް މިނިވަންވުމާއެކު ކެންޒާ އެނބުރި މިފްރާހުގެ ގައިގާ ޖެހިއެވެ. ޖެހުނީ ކޮންތާކުކަމެއް ވެސް ނުބަލައެވެ. އަތްހޫރާލި ކޮންމެތާކު ޖެހުނަސް ހެޔޮ ކަމަށެވެ. އޭނާގެ ހިތާއި ސިކުނޑި ހޫނުވެ ކެކިގަތީ ގަދަ ރުޅިންނެވެ. ހޫރާލި އަތުން މިފްރާހަށް އަނިޔާއެއްދޭން ކެންޒާ ގަސްދުކުރި ނަމަވެސް ތަދުވީ އަމިއްލަ އަތަށެވެ. ހީވީ ކޮންކުރީޓުގަނޑެއްގައި ޖެހުނުހެންނެވެ. އެހިނދު މިފްރާހުގެ ހުނުމުގެ އަޑު އިވުނެވެ. ކެންޒާގެ ނަޒަރު އޭނާއާ އަމާޒުވެލިއިރު އޭނާގެ ކޮނޑުގައި ފިރުމާލަނީއެވެ. ދެމީހުންގެ ނަޒަރު އަމާޒުވި ހިނދު ހިނިއައިސްފައި ހުރެ މިފްރާހު ތުންފަތް އޫކޮށްލައި ބޮސްދިނުމުގެ ހަރަކާތެއް ތުންފަތަށް ގެނެސް އެއްލޯ މަރާލިއެވެ. އަދި ހަލުވިކޮށް ބަދިގެއިން އޭނާ ނުކުމެގެން ދިޔައީއެވެ. އެސްފިޔަޖަހާލަން ނޭނގިފައި އިރުކޮޅަކު ކެންޒާއަށް ހުރެވުނެވެ. އެއަށްފަހު ނުރުހުގެ އާހެއް ލައްވާލުމާއެކު ކަނާއަތްފަރާތު ކަންފަތް ކައިރީ ކަރުދޮށުގައި ކެންޒާ އަތްއަޅާލީ އެތަނުގައި މަޑު ދިލައެއް ހުރީމައެވެ.\nލަގެޖު ހިފައިގެން ދޮރޯށި ކައިރިއަށް މިފްރާހު ނުކުމެ ހުރީ ހަމީމާއެކުއެވެ. ހަމީމުގެ އެއްވެސް ކަމެއް ގެއާ ހަމައަށް ނުގެނައުމަށް މިފްރާހު އަނެއްކާ ވެސް ހަނދާންކޮށްދިނެވެ. އަދި ހަމީމާއެކު އުޅޭ އެއްވެސް މީހަކު ވެސް ގެއަށް ވައްދައިގެން ނުވާނޭކަން މިފްރާހު ބުންޏެވެ. ވާހަކައިގަ ތިއްބާ ގިނައިރެއްނުވެ ކަޅުކުލައާއި ރަތްކުލައިގެ ޖޫކް ކާރެއް އައިސް ދޮރޯށި ކައިރިއަށް މަޑުކޮށްލިއެވެ. ދުއްވަން އިން މީހާ ކާރުން ފައިބަން އުޅުމުން މިފްރާހު އަތްހިއްލާލައި އެކަން ހުއްޓުވިއެވެ. އޭނާ ފަހަތަށް ލަގެޖުލުމާއެކު ކާރުގެ އަނެއްފަރާތުން ކުރީ ސީޓަށް އެރިއެވެ.\n"އެއީ ހަމްބެ ދޯ... މީ ހަމްމެބެ ގެތަ؟" ކާރު ދުއްވަން އިން ޒުވާނާ ބުނެލީ ދޮރުފަތުގެ ތިރިކޮށްލާފައިވާ ބިއްލޫރިގަނޑު ދޭތެރެއިން ގެއާ ދިމާއަށް ބަލަމުންނެވެ.\n"މާބެ ކޮބާ؟" މިފްރާހު އަހާލިއެވެ. އޭނާގެ ޠަބީޢަތާއި ހަރަކާތްތައް ވެސް ބަދަލުވެ މުޅިން އެހެން މީހެއް ފަދައެވެ.\n"މާބެ ނުދެކެން، ގުބޭ ތަޅުދަނޑި ދީފަ ބުނީ މިފޫ ބަލާދާށޭ... އޭތް! އެގެ ސަޅިތަ؟ ވަރަށް އޯޕަންތަ؟" އެ އަޑު އަހާފައި މިފްރާހުގެ ދެބުމަ ކައިރިވެލިއެވެ.\n"އެއީ ޝާނުއާ ބެހޭކަމެއްނޫން، މިހިސާބަށް އަރައިގެންނުވާނެ... ހަމްބެއަކީ އަހަރެންގެ މީހެއް" މިފްރާހުގެ އަޑުގައިވީ އަމުރެވެ.\n"ބްރޯ މަ އަހާލިއްޔޭ" ކާރުދުއްވަން އިން ޝާނު ބުންޏެވެ. ލިބުނު ނުތަނަވަސްކަން ފޮރުވުމަށް އޭނާ ހީނލިގޮތުން މިފްރާހުދެކެ ޖެހިލުންވެއްޖެކަން ގައިމެވެ.\n"އަހަރެން މިކޮޅުގައި ނެތަސް އަހަންނަށް ބަރާބަރަށް ޚަބަރު ލިބޭނެކަން ދަންނާތި" އިތުރު އިންޒާރެއް މިފްރާހު ދިނެވެ.\n"ޔުސް ބޮސް" މޮޔަފާޑަކަށް ދަތްތައް ފެންނަ ވަރަށް ހީނލަމުން ޝާނު ބުނެލިއެވެ.\nހޫނު ކޮފީތަށިން އާވި އަރައަރާ ހުއްޓެވެ. މޭޒުގެ އެއްފަރާތުގައި ހުރި ބައްތީގެ އަލިފިޔަވައި ހަތަރުފާރުގެ ތެރޭ ދިއްލާފައި ހުތި ބޮތްކެއް ނެތެވެ. މެންދަމުން އަލިވެ ތިނެއް ޖަހަނީއެވެ. ފުންނޭވާއެއް ހަށިފުރާ ލައިތު ލީ ގޮތުން ހީވަނީ ވަރުބަލިވީ ހެންނެވެ. މޭޒުމަތީ ތަރުތީބު ގެއްލިފައި ހުރި ކަރުދާސްތައް އެއްކޮށްލިއެވެ. އޭގެ ސަބަބުން ފޮރުވިފައި އޮތް ފޯލްޑަރު ލައިތު ނަގައި އެއްކުރި ކަރުދާސްތައް އެއަށް ލައިފިއެވެ. އަދި ކުރިމަތީ ހުޅުވާފައި ހުރި މެކްބުކްގައި ތައްޔާރުކޮށްފައިވާ ޕްރެޒެންޓޭޝަން ސޭވްކުރުމާއެކު ނިއްވާލިއެވެ. ގޮނޑިއަށް ހަށިގަނޑު ދޫކޮށްލީ އެއްއަތުން މެކްބުކް ވެސް ލައްޕާލަމުންނެވެ. މޭޒުމަތީ ހުރި މޮނީޓަރަށް އޭނާގެ ނަޒަރު ދަތުރުކޮށްލިއެވެ. އޮފީހުގެ އެކި ދިމާގެ މަންޒަރުތައް ސީސީޓީވީ ކެމެރާތަކުން ފެންނަން ހުއްޓެވެ. ސަރައްކާލިތަކުގައި ދިއްލާފައި ހުރި ބޮކިތައް ފިޔަވައި ހުރިހާތަނަކަށް އޮތީ އަނދިރިކަން ވެރިވެފައެވެ. މޭޒު ވައަތްފަރާތަށް ދަމާލި އަތުން ކޮފީތަށި ނަގައި ތުނބުގައި ޖައްސާލިއެވެ. އެހެންނަމަވެސް އަލުން ކޮފީޖޯޑު މޭޒުގައި ބެހެއްޓީ ޚިޔާލު ބަދަލުވެގެންނެވެ. ގޮނޑިން އޭނާ ތެދުވިގޮތަށް މޭޒުމަތީ އޮތް ފޯލްޑަރާއި މެކްބުކް ދަބަހަށް ލައިފިއެވެ. އަދި އެއްކޮނޑުގައި ދަބަސް އަޅުވާލުމާއެކު އޮފީހުން ނުކުންނަން ހިނގައިގަތެވެ.\nފާޚާނާއިން ނުކުމެގެން އައިސް އެނދުގެ އަރިމަތީ އަސަދު އިށީނެވެ. އެނދުއަރިމަތީ ހުރި ކަބަޑުމަތިން ތަބަކުގައި ހުރި ފެންޖަގު ނެގިއެވެ. ބިއްލޫރި ތަށްޓަށް ފެންފޮދެއް އަޅާލައި ދެތިން ކޯވަރު ބޯލިއެވެ. އަތުކުރީ އޮތް ޑިޖިޓަލް ގަޑިއަށް އަސަދު ބަލާލިއެވެ. އަދި އޭނާގެ ފުރަގަހުން އެނދުގައި ނިދާފައި އޮތް ސަރަފީނާއަށް ބަލާލުމަށް އެނބުރިލިއެވެ. އަނބިމީހާއަށް ބަލަން އިނދެ ފެންތަށި ހުސްކޮށްލުމަށްފަހު ތަބަކުގައި ތަށިބަހައްޓަމުން އަސަދު ތެދުވިއެވެ. ކޮޓަރިން ނުކުތް ގޮތަށް އޭނާ އައިސް އެރީ އެލެވޭޓާއަށެވެ.\n"މިރޭ ސެހްރާނާއެކު ލައިތުއެއް ނުފެނޭ... އެކެއް ޖެހިއިރު ވެސް ގެއަކަށް ނާދޭ" ފިރިހެން ކުދީންގެ ކޮޓަރިތައް ހުރި ބަޔަށް އަސަދު އައީ ލައިތުގެ ޚިޔާލުގައި ހުރެއެވެ.\nކޮޓަރި ދޮރުގެ ތަޅުގައި އަސަދު ހިފާލީ މަޑުންނެވެ. ލައިތު ކޮޓަރީގައި އުޅެންޏާ ހުންނާނީ ތަޅުލާފައިކަން އޭނާއަށް އެނގެއެވެ. ދޮރުހުޅުވުމުގެ ކުރީން ލައިތު ގޭގައިނެތްކަން ޔަގީންވީ ތަޅުހުޅުވާފައި ހުރުމުންނެވެ. ކޮޓަރިތެރެއަށް އަސަދު ވަންނަން ދިމާކުރިއިރު އެތަނުގައި އަލިކަމެއްނުވެއެވެ. ކަނާއަތް ފަރާތުން ފާރުގައި އަތްހާކާލުމާއެކު މަތީގައި އެލުވާފައި ހުރި ޗާންދަލިޔާގެ އަލިން ކޮޓަރި ހުޅުދާން ވެއްޖެއެވެ. ކޮޓަރިތެރެ އޮތް ގޮތް ފެނި އަސަދަށް ހިނިތުންވެވުނެވެ. ލައިތަކީ ސާފުތާހިރު ތަރުތީބު ދިރިއުޅުމެއް އުޅޭހިތްވާ ދަރިއެއްކަން އެ ކޮޓަރީގެ ހުރިހާ ދިމާއަކުން ހެކިދެއެވެ. ދޮރު ހުޅުވިގޮތަށް ބަހައްޓާފައި އަސަދު އެތެރެއަށް ވަދެގެން އައިސް ލައިތުގެ އެނދުގައި އިށީނެވެ. ފުން ޚިޔާލަކަށް އޭނާ ގެއްލިފައިވާ ކަހަލައެވެ.\n"ޔޫ އާ މައި ސަން... ތީ ރޫމާން އަސަދުގެ ދަރިއެއް... މި ޢާއިލާގެ ކުއްޖެއް، އަހަރެންގެ ލޭ، އެކަން ޤަބޫލުކުރާނީ ކޮންދުވަހަކުންތަ؟" އަސަދުގެ މޭގައި ކަނާއަތުން ފިރުމާލިއެވެ. ލައިތުގެ ޚިޔާލުތަކުން އޭނާގެ ހިތުގައި ރިހެއެވެ. ހަނދާންނައްތާނުލެވޭނެ މާޒީ ކުލަވެ ދެ ލޯ ފެންކަޅި ކުރުވައެވެ.\n"ލަ.އި.ތު" މަޑުމަޑުން އަސަދުގެ ދުލުން ކިޔާލެވުނެވެ. ދެއަތްތިލަ މޫނުގައި ހާކާލުމާއެކު ފުންނޭވާއެއް އަސަދު ލިއެވެ. އަދި އެނދުގެ ތަންމައްޗަށް ބަލާލުމާއެކު ކަނާއަތުން އެ ތަންމަތީގައި ފިރުމާލިއެވެ.\nތުވާލިކޮޅާއި އޭގެ ތެރޭގައި އޮތް އައިސްޕެކު އޮތީ އެނދުކައިރީ ތަޅުންމަތީއެވެ. މަތިން އެނބުރެމުންދިޔަ ފަންކާގެ އަޑާއެކު ކެންޒާގެ މަޑު ގުގުރީގެ އަޑު ކޮޓަރިތެރެއިން އިވިއިވި ހުއްޓެވެ. ހިސާބަކަށް ހުޅިވެފައި ހުރި އަނގައިން ސޮނިފައިބާ ބާލީހުގެ ކަނެއްގައި ތަންގަނޑެއް ތެމިފައި ހުއްޓެވެ.\nމިފްރާހު ނުކުމެގެން ހިނގައްޖެކަން ހަމީމު ބުނީ ކެންޒާ ބަދިގޭ ދޮރުމަތީ ހުއްޓުން އަރާފައި ހުއްޓައެވެ. އަވަސްއަވަހަށް ކޮޓަރިއަށް އައިސް އަލަމާރި ލޯގަނޑުން ކެންޒާގެ ކަރަށް ވެފައި ހުރި ގޮތެއް ބެލިއެވެ. ލޭއަރާފައި ހުރިހެން ރަތްވެފައި ހުރި ތަންގަނޑެއް ފެނުމުން ކެންޒާގެ ދުލުން ފުރަތަމަ ވެސް ބޭރުވީ ހުތުރު ބަހެކެވެ. އެއާއެކު ފައްޗަކަށް މިފްރާހާ ދިމާއަށް އޭނާ ހުތުރު އެއްޗެހި ކިޔެވެ. ވަގުތުން ފޯނު ނަގައި "ގޫގުލް" ބެލީ ކަރުދޮށުގައި މީހަކު ދަތްއެޅުމުން ދެން ހަދާނޭ ގޮތަކާމެދުއެވެ. ހަމަހުރެފައި ދަތްއެޅީ ނޫންކަމާއި މިފްރާހު ކޮންނިޔަތެއްގައި ކުރިކަމެއްކަން ކެންޒާއަށް ސާފުވީ ދެނެވެ. ލޯބީގެ ނިޝާނެއްގެ ގޮތުގައި ބައެއް މީހުން ސިފަކުރާއިރު އަނެއްބައި މީހުން ބުނެފައި ހުރީ އެއީ މީހެއްގެ ހައްޤެއްކަން އަންގައިދޭ ރަމްޒެއްކަމުގައެވެ. މިފަދަ އާ މަޢުލޫމާތުތަކުން ކެންޒާގެ ރުޅި ހައްތަހާ ގަދަވީއެވެ. ކުލަފަނޑުވާނެކަމުގައި ބައެއް ފަރާތްތަކުން ލަފާދީފައި ހުރުމުން ކެންޒާ އައިސްޕެކް ކަރުގައި އެޅީއެވެ. ނިދެންދެން އޭނާ ކުރިކަމަކީ އެއީއެވެ.\nއައިސްޕެކުގެ ފިނިން ގަދަރުޅި ފިނިވީ ކަހަލައެވެ. ކެންޒާއަށް ރުޅިއަށްވުރެ ބޮޑަށް ވިސްނެން ފެށީ މިފްރާހު ހުރަސްއެކުރީ އެއްވެސް މީހަކު ހުރަސްކޮށްފައިނުވާ އިމެއްކަމެވެ. އެހާ ގާތަށް އެއްވެސް ފިރިހެނަކަށް އާދެވިފައެއްނުވެއެވެ. ކެންޒާ އެ ފުރުޞަތު ދޭވަރުގެ މީހަކު ހަޔާތަކަށް ނާދެއެވެ. އެހެންނަމަވެސް ކަންބޮޑުވާންޖެހޭ ކަމަކީ ކެންޒާގެ އިޚްތިޔާރެއް ނެތީމައެވެ. ދެވަނަ ފަހަރަށް މިފްރާހު އެހެން ދިމާކޮށްފިނަމަ ވާނީ ކިހިނެއްކަމާމެދު ކެންޒާ ޖެހިލުންވެ ހިތްބިރު ގަނެއްޖެއެވެ. ހަށިގަނޑުން ކެންޒާ ކިތަންމެ ބިޔަވިޔަސް ދެޔޯއަކާ ހަނގުރާމަކުރެވިދާނެކަމާމެދު ކެންޒާއަށް ޝައްކެވެ.\nމަހަލްގޭގެ ބިއްދޮށް ފަރާތުން އައިސް ގޭތެރެއަށް ވަންނަން ދިމާކުރި ކެންޒާއަށް ފަތާފެންގަނޑު ކައިރީ ބަހައްޓާފައި ހުރި ދިގު ގޮނޑިތަކުން ގޮނޑިއެއްގައި ލައިތު އޮއްވާ ފެނުނެވެ. ހުއްޓުން އެރި ނަމަވެސް ނުފެންނަ ކަމަށް ހަދާ އޭނާ ހަލުވިކޮށް ވަދެގެން ދިޔައެވެ. ލައިތުއަށް އޭނާ ފެނުނުކަމާއި ގޮނޑިން ތެދުވިކަމެއް ވެސް ކެންޒާ ނުދެނަހުއްޓެވެ.\nއާދައިގެ މަތިން ހެނދުނުގެ ނާސްތާގެ ލިސްޓު ކެންޒާ ބަލަންހުއްޓެވެ. އެތަނަށް މީހަކު ވަނުމުން ކެންޒާގެ ނަޒަރު އަތުގައި އޮތް ލިސްޓާ ވަކިވެ ދޮރާ ދިމާއަށް އަމާޒުވެލީ ބޭއިޚްތިޔާރުގައެވެ. ލައިތުކަން ވަނީ އެނގުމުން މިފަހަރު ވެސް އަވަހަށް ނަޒަރު ވަކިކޮށްލީއެވެ.\nބަދިގޭ އައިލެންޑް ދޮށުގައި ލައިތު އިށީންކަން އެނގުމާއެކު ކެންޒާ އަމިއްލަ ނަފްސު ތައްޔާރުކުރީ ލައިތުގެ ރަހުމެއްނެތް ބަސްތަކަށެވެ. އެހެން އިނދެފައި ރަނގަޅު އެއްޗެއް ނުބުނާނޭ ކެންޒާގެ ހިތާއި ސިކުނޑި ވެސް އެއްބަސްވެއެވެ. އޭނާއަށް ފަރުވާލެއްނެތި މަސައްކަތަކައިގެން ކުރިއަށްދާން ކެންޒާ މަސައްކަތް ކުރިއެވެ. އެހެންވިޔަސް ލައިތުގެ ތޫނު ނަޒަރުން ކެންޒާގެ ހަށިގަނޑު ފިއްސަމުންދިޔަ ކަހަލައެވެ.\n"އަދި މަތިން އެކަތިލާންވީނު، ވިންޓާ ޖެކެޓެއް ގެނެސްދެންތަ؟ މިތަން ފިނިކަމުން ގަނޑުވެދާނެހެން ވިއްޔަ ހީވަނީ" އިރުގަނޑަކު އިނދެފައި ލައިތު ބުނެލީ ޖެއްސުމުގެ ރާގުގައެވެ.\nކެންޒާގެ ޢާންމު ހެދުމަކީ އަތްދިގު ގަމީހާއި ޖިންސުކަން ލައިތު ދެނެގަތެވެ. ކަރުގޮށް ނޭޅުވިޔަސް ގަމީހުގެ އެހިސާބުގައި ހުންނަނީ ކަޅުކުލައިގެ ކުޑަކުޑަ ކޮކާލެއްހެން އިންނަ ބުރޫޗެއް ހަރުކޮށް ނިވާކޮށްފައެވެ. އަބަދުމެ ފެންނަނީ އިސްތަށިގަޑު މައްޗަށް ނަގައި ހުޅިއެއްޖަހާފައި ހުންނާތީއެވެ. އެހެންފަހަރުތަކާ ޚިލާފަށް މިއަދު ކެންޒާ ހުރީ ކަރުގައި ސްކާފެއް ވެސް އައްސާފައެވެ. އުނދުން ކައިރީ އުޅޭއިރު ހޫނުވާނޭކަން ލައިތަށް ވެސް އެނގެއެވެ. ޓިޝޫއިން ކެންޒާގެ މޫނު ފުހޭތީ ވެސް އޭނާ ދުށްޓެވެ. އެފަދަ އެއްޗެއް ލައިތުއަށް ބުނަން ޖެހުނީ އެހެންވެއެވެ.\n"ކައްކާއިރު އަތްކުރި ވެސް އޮޅާލުމެއް ނޯވޭތަ؟" އަނެއްކާ ވެސް ލައިތު ފާޑުކިޔެވެ.\nކެންޒާ ކައްކާ ނިމެންދެން ކޮންމެވެސް އެއްޗެކޭ ކިޔާލަކިޔާލާ ލައިތު އިނެވެ. އޭނާ ބަދިގެއިން ނުކުންނަން އުޅޭހެން ހީވުމުން ލައިތު ގޮވާލިއެވެ. އެއްއަތުން ބެކްޕެކް ހިފަހައްޓާލައިގެން ހުރެ ކެންޒާ މަޑުނުކޮށް ދާން އުޅުމުން އައިލެންޑް ދޮށުން ފުންމާލައިގެން އައިސް ކެންޒާގެ ކުރިމައްޗަށް ލައިތު އެރިއެވެ. ބޮލަށް އުނދަގޫވެފައި ހުރި މީހަކު ފަދައިން ކެންޒާ ދެ ލޯ މަރާލުމާއެކު ފުންނޭވާއެއް ލިއެވެ. އަދި ކުރިމަތީ ހުއްޓުނު ލައިތަށް ބަލާލިއެވެ.\n"ކޮންކަމަކާ މޫނު ހަދާފަ ތިހުންނަނީ؟" ލައިތު އަހާލިއެވެ.\n"އަހަރެންގެ މަސައްކަތް ނިމިއްޖެ، ދާންވެއްޖެ" ކެންޒާގެ އަޑުގައި ޖަދަލުކުރުމުގެ ރޫހެއް އެއްގޮތަކަށް ވެސް ނެތެވެ.\n"ކޮންތާކަށް؟ ކޮލެޖައްތަ؟" ކެންޒާގެ ކުރިމަތިން ދުރަށްދާން ލައިތު ގަސްދުނުކުރާ ކަހަލައެވެ. ލައިތުއަށް ހޫން ލައްވާލަމުން ކެންޒާ ބޯޖަހާލިއެވެ.\n"މައްޗަށް އެރީ ކީއްކުރަން؟" ލައިތުގެ ބޭނުމަކަށްވީ އެލެވޭޓާއިން އެ ދެމީހުން ބައްދަލުވާން ޖެހުނު ގޮތެއް ހޯދުމެވެ.\n"ރޫމަށް ދިޔައީ" ކެންޒާ ބުންޏެވެ.\n"ސްޓާފުން އުޅޭ ފްލޯތަ؟" ލައިތު ޔަގީންކޮށްލިއެވެ. ކެންޒާ ބޯޖަހާލީއެވެ. ކެންޒާ އެގެއަށް ބަދަލުވީ ކަމުގައި ލައިތުއަށް ހީވިއެވެ. އެކަމަކު ކެއުންތައްޔާރު ކުރާ ގަޑިތަކުގައި ނޫނީ ލައިތަށް އެގޭތެރެއިން ކެންޒާ ފެނިފައެއްނުވެއެވެ. ޚިޔާލުތަކުގައި ހުއްޓާ ކެންޒާ އެއްފަރާތަށް ޖެހިލިކަން ލައިތުއަށް އެނގި އަނެއްކާ ވެސް ހުރަސްއެޅިއެވެ.\n"ކިހިނެއްވީ މިގެއަށް ބަދަލުވީ؟" ލައިތު އިތުރަށް އޮޅުންފިލުވަން ގަސްދުކުރިއެވެ.\n"އަހަންނަށް ވަރަށް ލަސްވޭ" ކެންޒާ އިސްއުފުލާލައި ލައިތުއާ ނަޒަރު ސީދާކޮށްލިއެވެ.\n"އަހަރެން ގެންގޮސްދީފާނަން... ކިހާއިރަކަށް ދަނީ؟" ލައިތު ބުންޏެވެ.\n"އެތަކުލީފު ނޫފުލިޔަސް ރަނގަޅުވާނެ، އައި އޭމް ޝުއާ އެއަށްވުރެ މުހިންމުކަންކަން އެޓެންޑްވާން ހުންނާނެކަން" ކެންޒާގެ ނަޒަރު އަދިވެސް ހުރީ ލައިތުއާ އަމާޒުވެފައެވެ.\n"މީ ކޮންމެ އަންހެންކުއްޖަކަށް ލިބޭނެ ޗާންސެއްނޫން" މާނަވީ ހިނިތުންވުމެއް ލައިތުގެ ތުންފަތުގައި ވިއެވެ.\n"ޝުކުރިއްޔާ، އެކަމަކު ތީ އަހަރެންގެ ހައިސިއްޔަތެއްނޫން، އެހެންނޫނަސް އަހަރެން އެރުމުން ކާރަށް ގެއްލުމެއް ވެސް ލިބިދާނެ، އޭތި ދުވާނެކަމެއް ވެސް ނޭނގެ، އަހަރެން ހުންނަ ގޮތް އެނގެއެއްނު..." އެހެންބުނެވުނީ ކީއްވެކަމެއް ޚުދު ކެންޒާއަކަށް ވެސް ނޭނގެއެވެ.\nލައިތުގެ ތުންފަތް އިހުނަށްވުރެ ބޮޑަށް ދެމިލިއެވެ. އޭނާ ހީނގަތް ގޮތުން ހީވަނީ ހުނުންގަނޑު ނުހިފެއްޓުނީ ހެންނެވެ. ކެންޒާ ދިނީ އޭނާ އުންމީދުނުކުރާ ޖަވާބެކެވެ. އަނެއްކޮޅުން އޭނާ ލައިތު ބުނި ބަސްތައް ހިތުގައި އަޅައިގެންކަން އެހުންނަނީ ދެނެގަތެވެ. އެއްފަރާތައް އޭނާ ޖެހިލީ ކެންޒާ ދާން ތަންދެއްކި ފަދައަކުންނެވެ. ފުޅާހިނިތުންވުމަކާއެކު ބޯއަރިކޮށްލައިގެން ކެންޒާއަށް ބަލަން ލައިތު ހުރީއެވެ. ޔަގީން ނުވެފައި ހުރެ ވެސް ކެންޒާ ކުރިއަށް ހިނގައިގަތެވެ. ދެފިޔަވަޅެއްވަރު ކުރިއަށް އަޅާލުމާއެކު ދެން ފެނުނީ ހަލުވިކޮށް ހިނގައިގަތް މަންޒަރެވެ.\nއެލެވޭޓާއަށް ކެންޒާ ވަދެ ދޮރުނުލެއްޕެނީސް ލައިތު ވަދެއްޖެއެވެ. ވީހާ ވެސް ލައިތުއާ ދުރުގައި ކެންޒާ މަޑުކުރިއެވެ. ލައިތު ހިނިއައިސްފައި ހުންނަންވީ ސަބަބެއް ކެންޒާއަކަށް ނުވިސްނުނެވެ. އޭނާ ބަލާގޮތުން ހީވަނީ ކެންޒާގެ މޫނުގައި އެއްޗެއް ހުރީ ހެންނެވެ. ނުތަނަވަސްކަމާއެކު މޫނުގައި ދެތިން ފަހަރަށް ކެންޒާއަށް އަތްހާކާލެވުނެވެ. ގިނައިރެއްނުވެ އެލެވޭޓާ ހުއްޓި ދޮރުހުޅުވުމާއެކު ކެންޒާ ނުކުންނަން އަވަސްވެލިއެވެ.\n"އައި ވޯންޓް ޓު ނޯ ޔޫ ބެޓާ" އެލެވޭޓާގެ ދޮރުފަތް ލެއްޕެމުންދިޔަ ވަގުތު ލައިތު ބުނެލިއެވެ. އޭނާ ކީ އެއްޗެއް ކެންޒާއަށް އަޑެއްނީވެއެވެ. އޮޅުންފިލުވުމުގެ ޝައުގުވެއް ވެސް އޭނާގެ ނެތެވެ.\nކޮޓަރިއަށް ވަދެ ދޮރުތަޅުލުމާއެކު ކެންޒާ ލައިގެން ހުރި އަންނައުނުތައް ބާލަމުން ފާޚާނާއަށް އައިސް ވަނެވެ. އިސްތަށިގަނޑު ތެމިއްޖެއްނަމަ ހިއްކަން ވަގުތު ނަގާނެކަން އެނގިހުރެ ވެސް ބިއްލޫރި ދޮރު ލައްޕާލުމާއެކު ފެންމާގަނޑު ދަށުގައި ހުއްޓުނެވެ. ހޫނުކަމެއް ހުރި ފެނުން މީހާ ތެމި ފޯވަމުން ދިޔައިރު ކެންޒާގެ ސިކުނޑިއަށް ލުއިވަމުން ދިޔަ ކަހަލައެވެ. އިރުކޮޅަކު ހަރަކާތެއްކޮށްނުލާ ހުރުމަށްފަހު ކަނާއަތްތިލަ ގެނެސް ކަރުދޮށުގައި ޖައްސާލިއެވެ. އޭނާގެ ޠަބީޢަތް ގޯސްކުރުވި މީހަކީ މިފްރާހެވެ. ފެންވަރައިގެން ނުކުމެ ހެއާޑްރަޔަރުން އިސްތަށިގަނޑު ހިއްކުމުގައި ކެންޒާ ހުރީ މޫނުދޮންނަ ތަށި ކައިރީއެވެ. ފާރުގައި ހުރި ބޮޑު ލޯގަނޑުން އޭނާގެ ސޫރަށް ފެނެއެވެ. ކަރުގައި ރަތްވެފައި ހުރި ތަނުގެ ކުލަ ކިރިޔާ ފަނޑުވެލާފައި ހުރި ކަހަލައެވެ. ރޭގައި ހުރި ރަތްކަމުގެ ބަދަލުގައި މިހާރު ހީވަނީ ނޫފައިގަނެފައި ހުރިހެންނެވެ. މިފްރާހުގެ ދަތްޖެހިފައި ހުރިކަމުގެ ދެ ނިޝާނެއް ހުއްޓެވެ. ހަމައެއާއެކު ކެންޒާގެ ލަކުނުން ފުރިފައިވާ ބުރިކަށްޓާއި ދެއަތަށް ބަލާލިއެވެ. އަމިއްލަ ހަށިގަނޑުގައި ހުރި ލަކުނުގެ ނިޝާނަކީ އޭނާއަށް ލިބިފައިވާ އަނިޔާގެ ނިޝާންތަކެވެ. އަހަރުތަކަކަށްފަހު އެލަކުނުތަކަށް ދެ ލޯ ހޭނިފައި ވިޔަސް މިއަދު ކަންފަތަށް އަނެއްކާ ވެސް މަންމަގެ ބާރު ރުއިމުގެ އަޑު އިވުނު ކަހަލައެވެ. ލަކުނުގެ ސަބަބުން ކުރަކިވެފައިވާ ހަންގަނޑުގެ ރީތިކަން ގެއްލިފައިވާއިރު އެ ހަށިގަނޑުގައި ބީހެން އެދޭނީ ކާކުހެއްޔެވެ. ހެއާޑްރަޔާ ނިއްވާލުމާއެކު ކެންޒާ ފިނިނޭވާއެއް ދޫކޮށްލިއެވެ. ފާޚާނާގައި ހުރި ހުދުކުލައިގެ "ބާތްރޯބް" ގަޔަށް ހެޔޮވަރުކޮށްލުމާއެކު ނުކުތެވެ. ރީތިވާ މޭޒުމަތީ އޮތް ފޯނު ބަލާލުމުން މިއަދު އޭނާ ގަޑިޖެހޭނެކަން އެނގުނެވެ. ފުރަތަމަ ގަޑިއަށް ނުދެވުނަސް ދެވަނަ ގަޑިއަށް ދާނީކަމުގައި ކެންޒާ ގަސްދުކުރިއެވެ. އިސްތަށިގަނޑު ތެތްކޮށް އޮތުމުން ދޫދޫކޮށް ގަތާލިއެވެ. ޝެޕްކޯޓު ލުމުން އޭގެ ގިރުވާނުން ކަރުދޮށުގައި ރަތްވެފައި ހުރިތަން އެއްކޮށް ނުފޮރުވުނެވެ.\nއޮފީހަށް ދާން ތައްޔާރުވެގެން ލައިތު އެލެވޭޓާއަށް އެރީ ކެންޒާއާ ބައްދަލުވާނޭކަމަށެވެ. އެލެވޭޓާއިން ނުފެނުމުން ދިޔައީ ކަމަށް ހީކޮށް ގޭގެ ބިއްދޮށަށް ނުކުމެ ހުރެ މާމަގެ ޚާއްޞަ ޑްރައިވަރަށް ގުޅިއެވެ. ކޮލެޖަށްދާން ކެންޒާ ނުގުޅާކަން އެނގުނީ ދެނެވެ. ހަލުވިފިޔަވަޅުގައި އެނބުރި އައިސް އެލެވޭޓާއަށް އަރަން ލައިތު އުޅުނެވެ. އެވަގުތު މަރިއްޔާ ފެނި އޭނާ ހުއްޓުވިއެވެ. ކެންޒާގެ ރޫމު ނަންބަރު ލައިތު އެހުމުން މަރިއްޔާ ބުނެދިނެއްކަމަކު ހުރީ އަޖައިބުވެފައި ހުރި މީހަކު ފަދައިންނެވެ. ލެއްޕުނަ ނުދީ ހިފަހައްޓާފައި ހުރި އެލެވޭޓާގެ ދޮރުން ލެއްޕެން ދޫކޮށްލުމާއެކު މަރިއްޔާއަށް ލައިތު ޝުކުރު އަދާކުރިއެވެ.\nކޮޓަރީގައި ޓަކި ދިނުމާއެކު ދޮރާ ދިމާއަށް ކެންޒާއަށް ބަލާލެވުނީ ޔަގީން ނުވެފައި އިނދެއެވެ. ދެވަނަ ފަހަރަށް ޓަކިން ދިން އަޑު އިވުމުން އޭނާ ތެދުވިއެވެ. ނޭފަތް އެތެރެއަށް ދަމާލުމާއެކު އަވަސްއަވަހަށް ދެއަތުން މޫނު ފުހުނެވެ. އެގޭގައި އިނުން ރަނގަޅުކަމަކަށް ނުވާނޭ ކެންޒާއަށް ވިސްނުނީ ދެނެވެ. ދޮރުހުޅުވާލިއިރު ކުރިމަތިން ފެނުނީ ލައިތުގެ ދިގު އިސްކޮޅާއި އެބިޔަ ހަށިގަނޑެވެ.\n"ވަޓްސް ރޯންގް؟ ކީއްވެ ރޮނީ؟" ކެންޒާއަށް ނަޒަރު ހުއްޓާލައިގެން ހުރި ލައިތުއަށް އަހާލެވުނެވެ. އޭނާގެ ނަޒަރު ކޮޓަރިތެރެއަށް ވެސް ދަތުރުކޮށްލިއެވެ. ކެންޒާގެ ދެ ލޯ ހެކިދެނީ އޭނާ ރޮއެފައި ހުރިކަމެވެ. ހަމައެއާއެކު ކެންޒާ އަވަހަށް ދެ ލޯ ފުހެލި ގޮތުން ވެސް މެއެވެ. ލައިތު ކުރިއަށް ޖެހިލުމުން ކެންޒާއަށް ފަހަތަށް ފިޔަވަޅު އަޅާލެވުނެވެ.\n"އައި އޭމް ގޮއިން" ކެންޒާ އަވަހަށް ބުނެލިއެވެ. ނަމަވެސް ލައިތު ހުރީ ކޮޓަރިތެރެއަށް ވަދެ ދޮރުފަތުގައި ހިފަހައްޓާލައިގެންނެވެ. ޝެފްކޯޓުގައި ކެންޒާ އެ ހުރީ ކޮލެޖަށް ދާން ތައްޔާރުވެގެންކަން ލައިތަށް ވިސްނެއެވެ. އެހެންވިޔަސް ކޮންމެވެސް ސަބަބަކާ ހެދި އެ އަންހެންކުއްޖާ ނުދާން އިންކަހަލައެވެ.\n"ވެއިޓް!...މް...މް...ސޮރީ!..." ކެންޒާއަށް ބަލަން ހުރެފައި ލައިތު ބުންޏެވެ. އަނެއްކާ ވެސް ލައިތު ޖެހިލީ ކެންޒާއާ ގާތަށެވެ. ހައިރާންކަމުގެ ބެލުމަކުން ކެންޒާ ބަލަން ހުރިއިރު އޭނާގެ ކަރުދޮށުގައި އަޅާފައި ހުރި މަލަންގަނޑު ލައިތަށް ފާހަގަވިއެވެ. އަދި ކެންޒާ ސްކާފް ބޭނުންކުރީ ކަރުދޮށް ފޮރުވަންކަމުގައި އޭނާ ހީކުރިއެވެ.\n"ވަޓްސް ދެޓް؟" ކެންޒާގެ ކަރުދޮށަށް އިޝާރާތްކުރަމުން ލައިތު އެހިއެވެ. ވަގުތުން ކެންޒާއަށް އެއްއަތުން ކަރުގައިވި މަލަންގަނޑުގައި ހިފަހައްޓާލެވުނެވެ.\nމާފު ހައްގެއް ނޫން


Mashvaraa Dhathuru Fulhuggai Education Minister Malaysia Gai\nއެޑިއުކޭޝަން މިނިސްޓަރު ޑރ.އައިޝަތު އަލީ ރަސްމީ ދަތުރުފުޅެއްގައި މެލޭޝިއާގައި: ފޮޓޯ/ އެޑިއުކޭޝަން މިނިސްޓްރީ ފޭސްބުކު ޕޭޖު\nމަޝްވަރާ ދަތުރުފުޅެއްގައި އެޑިއުކޭޝަން މިނިސްޓަރު މެލޭޝިއާގައި\n07 މޭ 2022 - 23:02:23\nޓީޗަރުންނާއި ޕްރިންސިޕަލުންގެ ގާބިލުކަން އިތުރު ކުރުމަށް ކުރެވިދާނެ ކަންކަމާ ގުޅޭގޮތުން ކުރާ މަޝްވަރާ ދަތުރުފުޅެއްގައި އެޑިއުކޭޝަން މިނިސްޓަރު ޑރ. އައިޝަތު އަލީ މެލޭޝިއާ އަށް ވަޑައިގެންފި އެވެ.\nއެޑިއުކޭޝަން މިނިސްޓްރީން ބުނީ އެ ދަތުރުފުޅުގެ އެންމެ ބޮޑު ބޭނުމަކީ ޓީޗަރުންނާއި ސްކޫލްގެ ޕްރިންސިޕަލުންގެ ގާބިލުކަން ބިނާކުރުމުގައި ގުޅިގެން ކުރެވިދާނެ ކަންކަމާ ގުޅޭގޮތުން މަޝްވަރާ ކުރެއްވުން ކަމަށެވެ. ނަމަވެސް އެހެނިހެން އިތުރު ދާއިރާތަކުންވެސް މި ދަތުރުފުޅުގައި މަޝްވަރާ ކުރައްވާނެ ކަމަށާއި، އެ މަޝްވަރާތަކުގެ ތަފްސީލު މިނިސްޓަރު ދަތުރުފުޅު ނިންމަވާލައްވާ ރާއްޖެ ވަޑައިގަތުމުން ހިއްސާކުރާނެކަމަށް އެ މިނިސްޓްރީން ބުންޏެވެ.\nއެ މިނިސްޓްރީގެ މީޑިއާ އޮފިޝަލް "ސީއެންއެމް" އަށް ބުނީ މިނިސްޓަރު މެލޭޝިއާ އަށް ވަޑައިގެންނެވީ އިއްޔެގެ ވަގުތެއްގައި ކަމަށެވެ. ނަމަވެސް ރަސްމީ އެ ދަތުރުފުޅު ނިންމަވާލެއްވުމަށްފަހު، މި މަހުގެ 13 ވަނަ ދުވަހު ރާއްޖެ ވަޑައިގަތުމަށް ހަމަޖެހިފައިވާ ކަމަށެވެ.\nމިދަތުރުފުޅުގައި މިނިސްޓަރު އައިޝަތު އަލީ ވަނީ އެޑިއުސިޓީގައި ހުންނަ އައިޑީރިސި އިންޓަނޭޝަނަލް ސްކޫލަށް ޒިޔާރަތްކުރައްވައި އިސްކަންދަރު ޕުޓޭރީގެ ސީއީއޯ މިސް ޒަލީޒާ އެލިއަސް އާއި އެ ޓީމާއި މިއަދު ބައްދަލުކުރައްވާފައެވެ. އައިޑީރިސި އިންޓަނޭޝަނަލް ސްކޫލަކީ މެލޭޝިޔާގެ ފުރަތަމަ އީކޯ އިސްލާމިކް އިންޓަނޭޝަނަލް ސްކޫލެވެ.\nއަދި ޑރ. އައިޝަތު އަލީ ވަނީ މެލޭޝިޔާގެ އެޑުސިޓީ އިސްކަންދަރު އަށް ވަޑައިގެން މެނޭޖިން ޑިރެކްޓަރު މިސްޓާ ވާން އަހުމަދު ސައިފުއްދީން އާއި، ޑިރެކްޓާ އޮފް އޮޕަރޭޝަންސް ޕްރޮފެސަރު ޑރ. ސަކީނާ ސޯފިއާ ބަހާރޮމް އާއި ވެސް ބައްދަލުކުރައްވާފަ އެވެ.\nއެޑިއުސިޓީ އިސްކަންދަރު އަކީ 305 އޭކަރުގެ ޔުނިވާސިޓީއެކެވެ. އެއީ މަތީ ތައުލީމުދޭ މަރުކަޒުތަކާއި، ރިސާޗް އެންޑް ޑިވެލޮޕްމަންޓް ސެންޓަރުތަކާއި، އެޑިއުސިޓީ ވިލެޖާއި، އެޑިއުސިޓީ ހަބް، އެޑިއުސިޓީ ސްޕޯޓް ކޮމްޕްލެކްސްގެ އިތުރުން މުނިފޫހިފިލުވުމުގެ ވަސީލަތްތައް ހިމެނޭ އޭޝިއާގެ ފުރަތަމަ މަލްޓި ކެމްޕަސް އެޑިއުކޭޝަން ސިޓީ އެވެ.\nއެޑިއުކޭޝަން މިނިސްޓްރީމިނިސްޓަރު ޑރ. އައިޝަތު އަލީ\tއެޑިޔުކޭޝަން މިނިސްޓަރު ޑރ. އައިޝަތު އަލީ